Letecké spoločnosti z "čierneho zoznamu" sa do EÚ nedostanú
Inštitúcie
2005-11-18 - 13:32
EÚ zavedie spoločnú "čiernu listinu" nebezpečných leteckých prepravcov
Európsky parlament dal dnes zelenú zavedeniu celoeurópskeho "čierneho zoznamu" leteckých spoločností, ktorých pristávanie v EÚ bude v prípade nedodržiavania dostatočných bezpečnostných opatrení zakázané.
Prijatím správy tiež poslanci posilnili niektoré práva cestujúcich.
Tí by mali mať napríklad nárok na finančnú kompenzáciu v prípade, že sa nimi zvolený letecký prepravca zaradí na spomínaný zoznam po uskutočnení ich rezervácie.
Parlament, Rada a Komisia sa vopred dokázali dohodnúť na kompromisnom znení, čo znamená, že Rada prijme výsledok prvého čítania Parlamentu bez toho, aby navrhla ďalšie zmeny.
Za kompromis dnes v pléne hlasovalo 577 poslancov, proti ich bolo len 16 a 31 poslancov sa hlasovania zdržalo.
Nariadenie tak bude môcť vstúpiť do platnosti 20 dní po publikovaní v Úradnom vestníku EÚ, čo sa stane pravdepodobne začiatkom roku 2006.
Kým pôvodným zámerom Komisie bolo publikovanie súhrnnej verzie tzv. "čiernych listín leteckých spoločností" jednotlivých členských štátov, parlamentom schválená a všetkými troma inštitúciami napokon dohodnutá podoba nariadenia požaduje vytvorenie jediného celoeurópskeho zoznamu, založeného na jednotných kritériách.
Prijatie správy reaguje na letecké nešťastia tohto leta.
Zriadenie jednotného "čierneho zoznamu" znamená, že už nebude možné, aby lietadlo, ktoré nesmie pristáť v jednom členskom štáte, pristálo v inom členskom štáte EÚ.
Takáto bola totiž doterajšia realita.
Spoločné kritériá pre vypracovanie "čiernej listiny EÚ" majú byť publikované hneď po vstupe nariadenia do platnosti.
Jeho text požaduje, aby mali členské štáty nanajvýš jeden mesiac na doručenie zoznamov tých aerolínii, ktoré žiadajú zaradiť do zoznamu na základe spomínaných spoločných kritérií.
Dotknutý letecký prepravca bude mať zároveň možnosť sa k celej otázke vyjadriť a Komisia bude o zahrnutí informovať ostatné členské štáty.
Komisia následne vypracuje jednotný zoznam dopravcov, ktorí budú mať zakázané pristátie, alebo budú podliehať iným obmedzeniam v celej EÚ.
Konečný zoznam by mal byť zverejnený na internete, ako aj v Úradnom vestníku EÚ.
Parlament ďalej dohodol na tom, že zoznam bude aktualizovaný každé 3 mesiace.
Členské štáty a Európska agentúra pre bezpečnosť letectva Komisii a ostatným členským štátom poskytnú všetky dôležité informácie, ktoré by mohli viesť k zákazu vzdušeného priestoru pre daného dopravcu.
Komisia môže taktiež rozhodnúť o vyňatí dopravcu zo zoznamu.
Právo na informácie
Parlament prijal aj niekoľko dôležitých pozmeňovacích návrhov, týkajúcich sa práv cestujúcich na informácie.
Povinnosť informovať cestujúceho bude mať "subjekt uzatvárajúci zmluvu o leteckej doprave", teda priamo predajca, bez ohľadu na to, ako došlo k rezervácii (v cestovnej kancelárii, cez internet, alebo priamo u leteckej spoločnosti).
Predajca musí cestujúceho tiež informovať, ak by došlo k zmene dopravcu až po rezervácii.
Právo na odškodnenie
Cestujúci má mať právo na odškodnenie, keď bol dopravca zapísaný do čierneho zoznamu po uskutočnení platnej rezervácie.
Predajca je v takom prípade povinný ponúknuť cestujúcemu rovnocennú náhradnú cestu, alebo mu uhradiť plnú cenu letenky.
Návrh komisie s takýmto odškodnením pritom nepočítal.
20051118STO02557
SK
1
PHOTO
20051115PHT02323.jpg
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
