Otázka na písomné zodpovedanie E-010045/2011
Komisii
článok 117 rokovacieho poriadku
Monika Flašíková Beňová (S&D)
(7. novembra 2011)
Vec: Rozdiely v konkurencieschopnosti členských krajín Európskej únie
Komisia vydala správu, v ktorej hodnotí hospodársku výkonnosť členských štátov Európskej únie.
Ide o prvú správu o konkurencieschopnosti vydanú v rámci nových pravidiel súvisiacich s dohľadom nad rozpočtovými politikami.
Správa však v hospodárskej výkonnosti niektorých krajín odhalila veľké nedostatky.
Konštatuje, že medzi krajinami severnej a západnej Európy na jednej strane a krajinami južnej a východnej Európy na druhej strane existujú veľmi výrazné rozdiely.
Produktivita pracovnej sily a inovácie sú na veľmi dobrej úrovni napríklad v Írsku a Nemecku a pod priemernými hodnotami napríklad v Bulharsku a Španielsku.
—
Plánuje Komisia v tejto súvislosti prijať opatrenia, ktoré by motivovali najzaostalejšie krajiny Európskej únie a krajiny z postkomunistického bloku k napredovaniu v oblasti inovácií?
