Poslanci zo Severnej Kórei a Iránu sa stretli s europoslancami
Vonkajšie vzťahy
2006-10-19 - 18:31
Obe stretnutia sa niesli v duchu témy jadrovej problematiky
Nestáva sa každý deň, že by do Európskeho parlamentu zavítali poslanci zo Severnej Kórei a Iránu.
Minulý týždeň bol v tomto smere výnimkou.
Každá z delegácii rozhodne mala o čom diskutovať so svojimi európskymi kolegami.
Severná Kórea totiž niekoľko dní pred stretnutím uskutočnila jadrový test a Irán už dlhšie obdobie čelí podozreniam ohľadom využitia svojho jadrového programu.
Medziparlamentné delegácie sú dôležitou súčasťou práce Európskeho parlamentu.
Umožňujú poslancom overiť si fakty v praxi a pomáhajú udržiavať politický dialóg s tretími krajinami.
Delegácie EP sú politicky vyvážené, nakoľko sú zložené z poslancov zo všetkých politických skupín.
"Nezodpovedná" Severná Kórea
Návšteva severokórejských poslancov sa niesla najmä v duchu udalostí posledných dní pred stretnutím, kedy Pchjongjang vykonal jadrovú skúšku.
Slová 15 europoslancov, ktorými privítali päťčlennú delegáciu zo Severnej Kórei neboli priamo najdiplomatickejšie.
"Zámerná provokácia", "odpadlíci medzinárodného spoločenstva", či "totálna nezodpovednosť" sú len niektoré z výrokov poslancov EP na adresu čelných predstaviteľov tohto komunistického štátu.
Severokórejský kariérny diplomat Ri Jong Hyok na stretnutí uviedol, že v tejto "otázke života a smrti" potrebovala jeho krajina proti Spojeným štátom odstrašujúci jadrový prostriedok.
Všeobecne možno povedať, že minulý týždeň nebol pre Severnú Kóreu práve najšťastnejší.
Po odchode delegácie najprv členovia všetkých siedmych politických skupín odsúdili jadrový test, a následne ho šéf zahraničnej politiky EÚ Javier Solana označil za "hrozbu pre svetový mier".
Nie je to však prvýkrát, čo sa táto problematika objavuje na pôde Parlamentu.
Poslanci už v minuloročnom uznesení vyzvali Severnú Kóreu, aby znovu pristúpila k zmluve o nešírení jadrových zbraní, od ktorej odstúpila začiatkom roka 2003.
Aké sú úmysly Iránu?
Aj stretnutiu europoslancov s ich iránskymi kolegami dominovala jadrová problematika.
Irán totiž čelí obavám medzinárodného spoločenstva, že svoj jadrový program by mohol využívať nielen na mierové účely.
V čele rokovaní s Iránom je najmä Británia, Francúzsko a Nemecko, pričom koordinátorom stanoviska celej Únie k tejto otázke je Javier Solana.
V celej veci sa angažuje aj Bezpečnostná rada Organizácie spojených národov, ktorá Iránu stanovila termín zastavenia programu na obohacovanie uránu do konca augusta.
Teherán sa však nepodvolil a naďalej tvrdí, že jeho úmysly sú čestné.
Celý spor odzrkadľuje aj výmena názorov medzi predsedom iránskej delegácie Ali Ahmadim a europoslancami.
Kým iránsky predstaviteľ hovoril o nescudziteľnom práve iránskeho ľudu na mierové využitie jadrovej technológie, poslanci EP by radi videli dostatočné záruky, že sa program nezneužije.
Na programe rokovaní však boli aj iné témy.
Poslanci z oboch inštitúcií sa dotkli otázky obchodu, ľudských práv, energetickej bezpečnosti, či boja proti terorizmu.
V jednom sa však zhodli.
Obe strany odsúdili americkú väznicu v kubánskom zálive Guantanamo, ktorá slúži na boj proti terorizmu.
Parlamentné delegácie
Európsky parlament má však aj ďalšie delegácie.
Ich celkový počet je 34, pričom sa priemerne skladajú z 35 členov.
Najväčšou je delegácia pre vzťahy so Spojenými štátmi a najmenšími sú delegácie pre Macedónsko, Moldavsko a NATO.
20061019STO11799
SK
1
PHOTO
20061019PHT11801.jpg
SK
2
LINK
/activities/expert/delegations.do?language=SK
-//EP//TEXT IM-PRESS 20061010IPR11533 0 NOT XML V0//SK
-//EP//TEXT IM-PRESS 20061010IPR11549 0 NOT XML V0//SK
-//EP//TEXT IM-PRESS 20061009IPR11472 0 NOT XML V0//SK
-//EP//TEXT TA P6-TA-2006-0060 0 NOT XML V0//SK
-//EP//TEXT TA P6-TA-2005-0075 0 NOT XML V0//SK
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
