21.
5.
2007
NÁVRH UZNESENIA
na ukončenie rozpravy o vyhláseniach Rady a Komisie
ktorý v súlade s článkom 103 ods. 2 rokovacieho poriadku
predkladajú Monica Frassoni a Daniel Cohn-Bendit
v mene Skupiny zelených/Európskej slobodnej aliancie
o situácii v Estónsku
Uznesenie Európskeho parlamentu o situácii v Estónsku
Európsky parlament,
–
so zreteľom na článok 103 ods. 2 rokovacieho poriadku,
A.
keďže 26. apríla 2007 došlo k zrážkam medzi demonštrantami (prevažne po rusky hovoriacimi), ktorí protestovali proti premiestneniu pamätníka v Tallinne;
B.
keďže existuje množstvo dôkazov o neprimeranom použití sily políciou;
C.
keďže v estónskej spoločnosti sa vyskytujú problémy týkajúce sa vzťahov medzi rôznymi etnickými skupinami, ktoré nemožno považovať len za problém bilaterálnych vzťahov (medzi Estónskom a Ruskom alebo medzi EÚ a Ruskom);
1.
je presvedčený, že tento prípad potvrdzuje potrebu európskeho prístupu k histórii nášho svetadiela;
2.
je si vedomý skutočnosti, že Červená armáda zohrala významnú úlohu pri oslobodzovaní ZSSR od nacistov; takisto si uvedomuje skutočnosť, že Červená armáda bola nástrojom okupácie a útlaku v pobaltských štátoch od vojny až po ich nezávislosť;
3.
je presvedčený o tom, že nepokoje a spory vyvolané premiestnením sochy sú takisto dôsledkom toho, že situácia v oblasti práv rusky hovoriacej menšiny a jej úloha zostávajú nevyriešené z hľadiska jej úplnej integrácie a účasti v spoločnosti;
4.
odsudzuje postoj ruskej vlády a prezidenta Putina podnecujúci nepokoje a prispievajúci k nejednote, najmä v Estónsku a Lotyšsku; v tejto súvislosti vyjadruje úplnú podporu obyvateľom Estónska a Lotyšska;
5.
vyzýva Radu a Komisiu, aby na základe charty základných práv zabezpečili dodržiavanie práv rusky hovoriacej menšiny v Estónsku zo strany estónskych orgánov;
6.
pripomína, že Estónsko musí splniť svoje záväzky a zabezpečiť nediskrimináciu a rovnaké príležitosti pre všetkých;
7.
vyzýva estónsku vládu, aby uskutočňovala integračnú politiku, ktorá by vo väčšej miere zjednocovala všetky zložky spoločnosti a aby prekonala odcudzenie podstatnej časti obyvateľstva Estónska;
8.
vyzýva estónske orgány, aby vyvíjali väčšiu iniciatívu pri hľadaní pragmatických riešení vychádzajúcich zo skutočných potrieb v rámci politiky zameranej na menšiny, a to okrem iného prehodnotením ich súčasnej definície národnej menšiny, na základe ktorej väčšina ľudí, ktorí patria k menšine, zostáva bez akýchkoľvek menšinových práv alebo ochrany, aby prehodnotili jazykové požiadavky na zamestnávanie v súkromnom sektore a aby preskúmali možnosti poskytovania dostupnej alebo bezplatnej výučby estónskeho jazyka pre ľudí patriacich k rusky hovoriacej jazykovej menšine;
9.
naliehavo vyzýva estónsku vládu, aby uvažovala o aktívnejšom riešení nezamestnanosti v menšinových komunitách a aby zvážila zákonné a praktické spôsoby začlenenia menšín do väčšinovej spoločnosti v Estónsku; domnieva sa, že takisto treba preskúmať súčasné legislatívne zmeny vzdelávacieho systému s cieľom zabezpečiť, aby nemali nepriaznivý vplyv na niektorých ľudí patriacich k menšine a aby neviedli k ďalšiemu sociálnemu vylúčeniu už zraniteľných skupín;
10.
poveruje svojho predsedu, aby postúpil toto uznesenie Rade, Komisii, Rade Európy a estónskemu parlamentu a vláde.
