6.6.2011 B7-0355/2011 NÁVRH UZNESENIA predložený so žiadosťou o včlenenie do programu rozpravy o prípadoch porušovania ľudských práv, demokracie a právneho štátu
v súlade s článkom 122 rokovacieho poriadku
o Južnom Sudáne
Raül Romeva i Rueda
,
Judith Sargentini
v mene skupiny Verts/ALE
PE465.660v01-00 B7‑0355/2011 Uznesenie Európskeho parlamentu o Južnom Sudáne
Európsky parlament,
– so zreteľom na svoje predchádzajúce uznesenia o Sudáne,
– so zreteľom na sudánsku Komplexnú mierovú dohodu (CPA),
– so zreteľom na rezolúciu Bezpečnostnej rady OSN č. 1978 (2011),
– so zreteľom na vyhlásenie Africkej únie z 31. januára 2011,
– so zreteľom na vyhlásenie vysokej predstaviteľky EÚ z 24. mája 2011,
– so zreteľom na rozhodnutie Rady Európskej únie č. 9953/11 zo 17. mája 2011,
– so zreteľom na záverečné vyhlásenie volebnej pozorovateľskej misie Európskej únie predložené XXXX júna 2011,
– so zreteľom na článok 122 rokovacieho poriadku,
A. keďže v Južnom Sudáne sa konalo v dňoch 9. až 15. januára 2011 referendum, pričom viac ako 98 % juhosudánskych voličov sa vyslovilo za oddelenie od severného Sudánu,
B. keďže sa očakáva, že Južný Sudán oficiálne vyhlási svoju nezávislosť 9. júla 2011,
C. keďže napriek množstvu nerastného bohatstva Južného Sudánu, akým je ropa, meď, železo, ako aj množstvu lesov a úrodnej pôdy žije miestne obyvateľstvo v chudobe a krajina má v celosvetovom meradle jednu z najvyšších detských úmrtnosti a ukazovatele v oblasti vzdelávania patria medzi najnižšie na svete,
D. keďže pred Južným Sudánom ležia výzvy, medzi ktoré patrí snaha o trvalo udržateľný rozvoj a odstránenie chudoby,
E. keďže niektoré prvky CPA neboli uskutočnené včas alebo sa ešte vôbec nevykonali, napríklad konzultácie s verejnosťou v Južnom Kordofáne a Modrom Níle a referendum v Abyei,
F. keďže zostávajú nedoriešené niektoré významné otázky, ako vytýčenie hraníc, občianstvo (najmä veľký počet obyvateľov juhu vracajúcich sa zo severu), rozdelenie príjmov z ropy a používanie ropovodov, ako i vyrovnanie verejného dlhu,
1. víta mierové a dôveryhodné vystupovanie Sudánu a Južného Sudánu počas referenda o Južnom Sudáne v roku 2011. považuje to za zásadný krok pri vykonávaní Komplexnej mierovej dohody (CPA) a za pozitívny signál mierového spolunažívania oboch krajín;
2. je presvedčený, že dodržiavanie ľudských, sociálnych a hospodárskych práv a základných environmentálnych a pracovných noriem by malo tvoriť hlavné zásady pri budovaní demokratických inštitúcií s cieľom zlepšiť životné podmienky obyvateľstva;
3. naliehavo vyzýva vládu Južného Sudánu, aby prijala transparentný, zodpovedný a inkluzívny prístup k správe prostredníctvom revízie ústavy; zdôrazňuje, že je dôležité, aby všetky strany pracovali spolu, a v plnej miere tak zastupovali všetkých obyvateľov krajiny a pomáhali vybudovať stabilné demokratické politické inštitúcie;
4. opätovne zdôrazňuje záväzok EÚ rešpektovať želania obyvateľov Južného Sudánu a víta rovnaký záväzok sudánskej vlády; zdôrazňuje význam trvalej spolupráce EÚ so Sudánom i s Južným Sudánom;
5. naliehavo vyzýva obe zmluvné strany CPA, aby naďalej zaisťovali ochranu a bezpečnosť všetkých skupín obyvateľov Sudánu, najmä v štáte Abyei; odsudzuje nedávne násilie v tomto regióne a vyjadruje poľutovanie nad stratami na životoch; žiada ozbrojené sily Sudánu i Južného Sudánu, aby sa stiahli z Abyei a žiada obe strany, aby prejavili zdržanlivosť tým, že v rámci CPA začnú konštruktívny dialóg zameraný na mierové riešenie štatútu Abyei;
6. zdôrazňuje svoju podporu úsiliu panelu AÚ na vysokej úrovni pre Sudán pod vedením Thaba M´Bekiho, ktoré je zamerané na uľahčenie rokovaní medzi zmluvnými stranami CPA; znovu potvrdzuje, že EÚ musí byť pripravená poskytnúť akúkoľvek ďalšiu požadovanú pomoc;
7. naliehavo vyzýva všetky strany, aby urýchlene vyriešili otvorené otázky týkajúce sa CPA a poreferendové otázky, akými sú rozdelenie príjmov z ropy a používanie ropovodov, dohody o občianstve pre občanov na severe i juhu a usporiadanie konzultácií s verejnosťou v Modrom Níle a Južnom Kordofáne;
8. vyzýva Južný Sudán, aby v záujme obyvateľstva zaviedol politiky v oblasti zahraničných investícií tak, aby zahraničné investície do prírodných zdrojoch prispievali k rozvoju domácej ekonomiky a k boju proti chudobe;
9. víta oznámenie Rady zo 17. mája 2011 prideliť Južnému Sudánu 200 miliónov EUR navyše k sume 150 miliónov EUR, ktorá bola vyčlenená minulý rok na pomoc najzraniteľnejším skupinám obyvateľstva v celom Sudáne; zdôrazňuje, že táto nová suma by mala byť využitá na podporu základných služieb, predovšetkým vzdelávania, zdravotníctva, poľnohospodárstva, potravinovej bezpečnosti a budovaniu inštitucionálnych kapacít; opätovne zdôrazňuje, že Južnému Sudánu musí byť venovaná osobitná pozornosť s cieľom pomáhať mu pokročiť smerom k rozvojovým cieľom tisícročia;
10. zdôrazňuje, že EÚ musí zohrávať vedúcu úlohu počas konferencie darcov venovanej Južnému Sudánu, ktorá sa uskutoční v tomto roku, a musí nabádať ďalších darcov, aby konali tak isto; vyzýva medzinárodných veriteľov, aby zrušili medzinárodný dlh Sudánu a Južného Sudánu;
11. zdôrazňuje, že pre prosperitu Južného Sudánu budú rozhodujúca správa vecí verejných a spravodlivý prístup k prírodným zdrojom; zdôrazňuje, že všetky nadnárodné subjekty a zahraničné podniky pôsobiace v tomto regióne sú dostatočne regulované a transparentne ohlasujú svoju činnosť a priznávajú svoje príjmy;
12. poveruje svojho predsedu, aby postúpil toto uznesenie Rade, Komisii, vysokej predstaviteľke Únie, osobitnému predstaviteľovi EÚ v Južnom Sudáne, vláde Sudánu, vláde Južného Sudánu, inštitúciám Africkej únie a predsedovi panelu Africkej únie na vysokej úrovni pre Sudán.
