A7-0416/2011
25.11.2011
SPRÁVA
o návrhu na vymenovanie Henrika Otba za člena Dvora audítorov
(C7-0345/2011 – 2011/0810(NLE))
Výbor pre kontrolu rozpočtu
Spravodajkyňa:
Inés Ayala Sender
PE 473.830v02-00
OBSAH
NÁVRH ROZHODNUTIA EURÓPSKEHO PARLAMENTU
PRÍLOHA 1: ŽIVOTOPIS HenrikA OtbA
PRÍLOHA 2: ODPOVEDE HenrikA OtbA NA DOTAZNÍK
VÝSLEDOK ZÁVEREČNÉHO HLASOVANIA VO VÝBORE
NÁVRH ROZHODNUTIA EURÓPSKEHO PARLAMENTU
o návrhu na vymenovanie Henrika Otba za člena Dvora audítorov
( C7-0345/2011 – 2011/0810(NLE) )
(Konzultácia)
Európsky parlament,
– so zreteľom na článok 286 ods. 2 Zmluvy o fungovaní Európskej únii, v súlade s ktorým Rada konzultovala s Európskym parlamentom ( C7-0345/2011 ),
– so zreteľom na to, že Výbor pre kontrolu rozpočtu na svojej schôdzi, ktorá sa konala 23. novembra 2011, vypočul kandidáta Rady na člena Dvora audítorov,
– so zreteľom na článok 108 rokovacieho poriadku,
– so zreteľom na správu Výboru pre kontrolu rozpočtu ( A7-0416/2011 ),
A. keďže Henrik Otbo spĺňa podmienky stanovené v článku 286 ods. 1 Zmluvy o fungovaní Európskej únie,
1. súhlasí s návrhom Rady vymenovať Henrika Otba za člena Dvora audítorov;
2. poveruje svojho predsedu, aby postúpil toto rozhodnutie Rade a pre informáciu Dvoru audítorov, ako aj ostatným inštitúciám Európskej únie a kontrolným orgánom členských štátov.
PRÍLOHA 1: ŽIVOTOPIS HenrikA OtbA
Meno: Henrik Otbo
Dátum a miesto narodenia: 14. novembra 1949 v Kodani
Štátna príslušnosť: dánska
Súčasná funkcia: generálny audítor Dánska
Vzdelanie: vysokoškolský diplom z ekonómie, 1976, kodanská univerzita
Profesionálne pôsobenie:
1995 - : generálny audítor Dánska
1991-1995: vyučujúci občianskej náuky na obchodnej akadémii v Kodani
1989-1995: riaditeľ, dánsky národný kontrolný úrad
1988-1991: vyučujúci teoretickej štatistiky na obchodnej akadémii v Kodani
1988-1989: vedúci oddelenia, dánsky národný kontrolný úrad
1985-1988: vedúci kabinetu dánskeho člena Európskeho dvora audítorov
1984-1985: atašé dánskeho člena Európskeho dvora audítorov
1980-1983: vyučujúci občianskej náuky a v roku 1983 aj teoretickej štatistiky na obchodnej akadémii v Kodani
1976-1984: vedúci oddelenia, dánsky národný kontrolný úrad
Od roku 2004 je predsedom výboru pre odborné štandardy v organizácii INTOSAI.
INTOSAI je Medzinárodná organizácia najvyšších kontrolných inštitúcií.
Výbor pre odborné štandardy zodpovedá za vytváranie odborných audítorských štandardov používaných najvyššími audítorskými inštitúciami.
Jazyky: dánsky, anglický, francúzsky a nemecký.
PRÍLOHA 2: ODPOVEDE HenrikA OtbA NA DOTAZNÍK
Odborná prax
1.
Vymenujte, prosím, hlavné aspekty Vašej odbornej praxe v oblasti verejných financií, riadenia alebo auditu riadenia.
Čo sa týka môjho vzdelania, mám vysokoškolský diplom z ekonómie.
Celá moja kariéra je zameraná na audit verejného sektora.
V mladosti som začal pracovať pre dánsky národný kontrolný úrad.
Počas svojej kariéry som tiež veľa rokov učil štatistiku a občiansku náuku na obchodnej akadémii v Kodani a na Kodanskej univerzite.
V rokoch 1984 až 1988 som mal to šťastie, že som bol vyslaný pracovať do kabinetu dánskeho člena Európskeho dvora audítorov v Luxemburgu.
Tam som sa dozvedel o systéme EÚ zvnútra.
Tiež som nadobudol skúsenosti a zistil, aká je dôležitá medzinárodná spolupráca.
Keď som bol povýšený na riaditeľa v dánskom národnom kontrolnom úrade, jednou z mojich hlavných povinností bol audit prostriedkov EÚ.
Moje oddelenie vypracovalo niekoľko osobitných správ o využívaní prostriedkov EÚ v Dánsku.
Okrem toho som bol vymenovaný za styčného úradníka EÚ pre Dánsko a tiež som vykonával funkciu medzinárodného kontaktného úradníka v medzinárodnej organizácii najvyšších kontrolných inštitúcií (INTOSAI) a európskej organizácií najvyšších kontrolných inštitúcií (EUROSAI).
Prostredníctvom týchto funkcií som získal medzinárodný rozhľad a tiež inšpiráciu pre prácu v oblasti auditu pre dánsky národný kontrolný úrad.
V roku 1995 som bol vymenovaný za generálneho audítora Dánska a túto pozíciu zastávam dodnes.
Ako generálny audítor zabezpečujem odborný rozvoj dánskeho národného kontrolného úradu.
Počas môjho pôsobenia vykonal úrad aktuálne a dôležité audity vysokej kvality v požadovanom čase pre dánsky výbor pre verejné účty, dánsky parlament a štátnu správu.
Zo všetkými zainteresovanými stranami v úrade mám dobré pracovné vzťahy, pričom si zachovávam svoju nezávislosť.
Od roku 2004 dánsky národný kontrolný úrad predsedá výboru pre odborné štandardy v organizácii INTOSAI.
Členmi výboru je 68 najvyšších kontrolných úradov.
Na kongrese INTOSAI v roku 2010 výbor predložil úplný súbor odborných štandardov, ktoré by mali uplatňovať všetky najvyššie kontrolné úrady.
2.
Ktoré boli tri najdôležitejšie rozhodnutia, na ktorých prijatí ste sa vo Vašom profesionálnom živote zúčastnili?
Celkovo som počas svojho pôsobenia ako generálny audítor Dánska prispieval svojou prácou k rozvoju dánskej spoločnosti tým, že som zabezpečoval spoľahlivé výsledky auditu.
Keďže kontrolný úrad vstupuje do rôznych odvetví, je pre mňa tiež dôležité, aby som tento prístup využil na zabezpečenie transparentnosti, zodpovednosti a podpory najlepších postupov v celej verejnej správe.
Moja snaha o zabezpečenie riadneho auditu v správnom čase si vyžadovala rozhodnutia v troch hlavných oblastiach:
1.
Posilňovanie dialógu :
· s dánskym výborom pre verejné účty s cieľom zabezpečiť, aby dánsky národný kontrolný úrad spĺňal požiadavky a očakávania výboru pre verejné účty a vykonával audit vysokej kvality; toto som zabezpečoval napríklad tak, že som každoročne organizoval návštevu predstaviteľov výboru pre verejné účty v úrade, spolu sme plánovali harmonogram auditov a vydávali oznámenia o prebiehajúcich auditoch;
· s verejnou správou prostredníctvom výmeny skúseností, hodnotení rizika a poskytovaním odporúčaní s cieľom zabezpečiť, aby audity priniesli verejnej správe pridanú hodnotu.
Ako príklad možno uviesť skutočnosť, že národný kontrolný úrad organizuje národné konferencie zamerané na kontrolu verejného sektora.
Témou poslednej konferencie, ktorá sa konala v októbri tohto roku, bolo, ako audit verejných financií prináša pridanú hodnotu.
2.
Vytváranie kompetencií a audítorských štandardov pre verejné kontrolné orgány na národnej aj medzinárodnej úrovni.
Dánsky národný kontrolný úrad vytvoril spolu s ostatnými verejnými kontrolnými úradmi pre verejné kontrolné úrady certifikačné postupy.
Tieto postupy tvoria spoločný rámec pre všetky verejné kontrolné úrady a sú základom auditu vysokej kvality.
Tiež by som tu opäť spomenul vedúcu funkciu vo výbore pre odborné štandardy v organizácii INTOSAI.
Táto práca priniesla všetkým členom organizácie INTOSAI, hlavne verejným kontrolným úradom, úplný súbor odborných štandardov.
3.
Vytvorenie priestoru na prieskumu dánskeho národného kontrolného úradu zo strany klientov v rokoch 1999, 2001 a 2009 a partnerské hodnotenie v roku 2006 s cieľom uistiť sa, že dánsky národný kontrolný úrad vykonáva riadny audit.
Nezávislosť
3.
Zmluva stanovuje, že členovia Dvora audítorov sú pri vykonávaní svojich úloh „úplne nezávislí“.
Ako by ste uplatnili tento záväzok vo vzťahu k Vašim budúcim úlohám?
Pravidlá nezávislosti vyplývajúce zo zmluvy sú podobné ako predpisy pre moju funkciu generálneho audítora Dánska, takže som na uplatňovanie takýchto pravidiel zvyknutý.
Po prvé, v Dánsku má právo požiadať generálneho audítora o vykonanie auditu len dánsky výbor pre verejné účty.
Avšak zo 16-ročnej praxe mám skúsenosť, že aj mnohé iné zúčastnené strany majú dobré nápady týkajúce sa plánu práce kontrolného úradu.
Po druhé, médiá sa stále viac zaujímajú o prácu kontrolných orgánov.
Bolo však treba nájsť rovnováhu medzi tým, ako byť otvorený tlači a zároveň zabezpečiť, aby audítori mohli nerušene pracovať.
Po tretie, zo skúsenosti viem, že najdôležitejšie audity výkonnosti týkajúce sa kľúčových otázok môžu mať za následok búrlivé diskusie so zainteresovanými inštitúciami a kritické reakcie z ich strany.
Myslím si, že tieto tri problémy tu stále budú a je dôležité, aby sa v každej situácii našla správna rovnováha.
Prirodzene, aby som si zachoval úplnú nezávislosť, nebudem požadovať ani prijímať pokyny od žiadnych tretích strán, či už od vlád alebo od iných orgánov.
S dokumentáciou na účely auditu budem zaobchádzať profesionálne, v súlade s medzinárodnými audítorskými štandardmi.
Okrem toho budem dodržiavať príslušné predpisy zmluvy a rokovacieho poriadku Dvora audítorov, kódex správania a etické usmernenia.
Nezávislosť mi však nebude brániť v rokovaniach s príslušnými zainteresovanými stranami Dvora audítorov.
Dvor audítorov plní dôležitú úlohu pri zabezpečovaní príslušných výsledkov auditu a ich jasnej prezentácii.
4.
Bolo Vám udelené absolutórium za riadiace úlohy, ktoré ste vykonávali v minulosti, ak sa na ne takýto postup uplatňuje?
Takýto postup sa v Dánsku neuplatňuje.
5.
Vykonávate nejakú podnikateľskú činnosť alebo máte iné záväzky, ktoré by mohli byť v rozpore s Vašimi pracovnými povinnosťami?
Ste pripravený informovať predsedu Dvora audítorov o všetkých Vašich finančných záujmoch a iných záväzkoch a zverejniť ich?
V prípade, že ste zapojený do akéhokoľvek prebiehajúceho právneho konania, mohli by ste, prosím, uviesť podrobnosti?
Nevykonávam žiadnu podnikateľskú činnosť, ktorá by mohla byť v rozpore s mojimi pracovnými povinnosťami.
Som plne pripravený informovať predsedu Dvora audítorov o svojich finančných záujmoch a iných záväzkoch a zverejniť ich.
V súčasnosti nie som zapojený do žiadneho právneho konania.
6.
Ste po vymenovaní za člena Dvora audítorov pripravený odstúpiť z akéhokoľvek voleného postu alebo vzdať sa akejkoľvek aktívnej funkcie spojenej s povinnosťami v politickej strane?
Nepôsobím na žiadnom volenom poste a nezastávam žiadnu aktívnu funkciu spojenú s povinnosťami v politickej strane.
7.
Ako by ste postupovali v prípade závažných nezrovnalostí alebo dokonca podvodu a/alebo korupcie, do ktorého by boli zapojení aktéri v členskom štáte Vášho pôvodu?
V takýchto prípadoch by som postupoval tak, že by som uplatnil postupy Dvora audítorov vzťahujúce sa na daný typ prípadu.
Tým by sa zabezpečilo, že k takýmto prípadom by sa pristupovalo rovnako a správne bez ohľadu na pôvod aktérov.
Postúpenie prípadu úradu OLAF je povinné, ak existuje podozrenie či náznak, že došlo k podvodu a/alebo ku korupcii.
V Dánsku som riešil iba obmedzený počet prípadov podvodu.
Kontrolný úrad však pristupoval ku každému prípadu s plnou vážnosťou a úzko spolupracoval so zainteresovanými orgánmi.
Pre mňa je najdôležitejšie, aby činnosť Dvora audítorov prispievala k transparentnej a zodpovednej Európskej únii.
Úzkou spoluprácou s úradom OLAF v oblasti predchádzania nezrovnalostiam a podvodom Dvor audítorov pomáha tomu, že sa pozornosť venuje riadnemu finančnému hospodáreniu s finančnými prostriedkami EÚ.
Vykonávanie úloh
8.
Aké by mali byť hlavné znaky kultúry riadneho finančného hospodárenia vo verejnej správe?
Riadne finančné hospodárenie je založené na zásadách hospodárnosti, efektívnosti a účinnosti.
To znamená, že je potrebné, aby si inštitúcie stanovili ciele, používali relevantné ukazovatele výkonnosti a vytvorili primerané systémy vnútornej kontroly a vnútorného auditu s cieľom zabezpečiť vysoký stupeň splnenia úloh a dodržania povinností.
Z hľadiska kultúry riadneho finančného hospodárenia je zásadné, aby sa vrcholový manažment sústreďoval na riadenie cieľov a sledovanie ich plnenia.
Inštitúcie s kultúrou riadneho finančného hospodárenia sa považujú za zodpovedné a transparentné, pričom jasne preukazujú svoju účinnosť svojim „vlastníkom“ a európskej verejnosti vo všeobecnosti.
9.
V súlade so zmluvou pomáha Dvor audítorov Európskemu parlamentu pri výkone jeho právomocí v oblasti kontroly plnenia rozpočtu.
Ako by ste opísali svoje úlohy, pokiaľ ide o podávanie správ Európskemu parlamentu a najmä jeho Výboru pre kontrolu rozpočtu?
Dohľad Parlamentu nad plnením rozpočtu zo strany Komisie má zásadný význam.
Občanom Únie dáva istotu, že finančné prostriedky, ktoré poskytujú, sa míňajú rozumne, na stanovené účely, v súlade so zákonom a s predpismi, a to čo možno najefektívnejším spôsobom.
Podľa môjho názoru, tento postup posilňuje demokratický dialóg a z dlhodobého hľadiska tiež prispieva k zvyšovaniu dôvery občanov, a tým k väčšej súdržnosti v Únii.
V tomto ohľade zohráva Dvor audítorov dôležitú úlohu a je jedným z hlavných poskytovateľov informácií o tom, ako sa realizujú zámery rozpočtových orgánov.
Tieto informácie sa uvádzajú vo výročnej správe, ktorá sa zaoberá prevažne finančným auditom a auditom zhody, a v osobitných správach, ktoré sa v prvom rade venujú auditom výkonnosti.
Zodpovednosť Dvora audítorov však nespočíva len v zasielaní správ Parlamentu, ale je širšia, pretože jeho úlohou je pomáhať Výboru pre kontrolu rozpočtu, vždy keď je to potrebné.
Domnievam sa, že Parlament, a najmä Výbor pre kontrolu rozpočtu, sú hlavnými klientmi Dvora audítorov, a je preto potrebné, aby existoval úzky vzťah medzi Výborom pre kontrolu rozpočtu a Dvorom audítorov s cieľom umožniť Parlamentu čo najúčinnejší dohľad nad financiami EÚ.
Dvor audítorov a Výbor pre kontrolu rozpočtu musia viesť neustály a účinný dialóg, pričom je potrebné, aby Dvor audítorov pozorne načúval želaniam a očakávaniam Parlamentu, a to pri zabezpečení jeho vlastnej nezávislosti.
10.
Aká je, podľa Vášho názoru, pridaná hodnota auditu výkonnosti a ako by mali byť jeho výsledky zakomponované do riadenia?
Som presvedčený, že tak finančný audit, ako aj audit výkonnosti by mali byť prínosom pre správu.
Audit výkonnosti sa však zameriava na zabezpečenie najvýhodnejšieho pomeru medzi kvalitou a cenou a v kontexte EÚ by mal zlepšiť finančné hospodárenie EÚ.
Audit výkonnosti by mal zaručiť, aby sa rozpočet plnil v súlade so zásadami hospodárnosti, efektívnosti a účinnosti.
Pre všetkých občanov EÚ je dôležité, aby sa finančné prostriedky EÚ využívali náležitým spôsobom, a preto musí Dvor audítorov zohrávať dôležitú úlohu pri vykonávaní príslušných auditov výkonnosti v súvislosti s finančnými prostriedkami EÚ.
Včasným zabezpečením relevantných a kvalitných auditov výkonnosti Dvor audítorov upriamuje pozornosť na riadne finančné hospodárenie s prostriedkami EÚ.
Hlavným cieľom týchto auditov je, prirodzene, dosiahnutie lepších výsledkov za vynaložené peniaze.
Primerané ciele a požadované ukazovatele, ktoré by Dvoru audítorov umožnili skontrolovať dosiahnutú účinnosť, žiaľ, nie sú stanovené v prípade všetkých činností Únie.
V takýchto prípadoch môže byť nutné, aby Dvor audítorov vykonal audit systémov finančného hospodárenia v spojení s ilustračnými príkladmi spornej účinnosti a efektívnosti.
Finančný audit aj audit výkonnosti Dvora audítorov by mali Európskemu parlamentu poskytovať spoľahlivý základ pre jeho budúce rozhodnutia o vynakladaní zdrojov EÚ.
11.
Ako by sa mohla zlepšiť spolupráca medzi Dvorom audítorov, národnými kontrolnými orgánmi a Európskym parlamentom (Výborom pre kontrolu rozpočtu) v oblasti auditu rozpočtu EÚ?
Moje skúsenosti vyplývajúce zo vzťahov s dánskym výborom pre verejné účty ma naučili, že v záujme splnenia očakávaní je dôležité viesť neustály dialóg.
Urobím preto všetko, čo je v mojich silách, aby som podporil a posilnil dialóg medzi Výborom pre kontrolu rozpočtu a Dvorom audítorov.
Dvor audítorov a najvyššie audítorské inštitúcie EÚ sa už dlhé roky tešia z dobre fungujúcej spolupráce.
Spolupracujeme v duchu vzájomného rešpektu a na rovnocennom základe.
Vnímam však potrebu prehĺbenia spolupráce v oblasti finančného auditu aj auditu výkonnosti.
Ak by sa Dvor audítorov pri svojej práci viac opieral o výsledky auditov najvyšších národných kontrolných orgánov, umožnilo by mu to vyčleniť zdroje na ďalšie relevantné audity.
A myslím si, že takýto vývoj je potrebný.
V nadchádzajúcich rokoch bude ešte dôležitejšie, aby Dvor audítorov vytváral pridanú hodnotu poskytovaním jednoznačných výsledkov auditu, ktoré európskym orgánom zabezpečia pevný základ na prijímanie rozhodnutí.
Členské štáty EÚ – vnútri eurozóny aj mimo nej – zápasia s vážnou finančnou krízou.
Dvor audítorov a najvyššie národné kontrolné orgány by mali túto príležitosť využiť na spojenie síl v oblasti auditu.
Vyjadrujem preto potešenie z toho, že na nedávnej schôdzi kontaktného výboru EÚ sa odsúhlasila ešte väčšia spolupráca, čím sa prispeje k prekonaniu krízy.
Domnievam sa, že v rámci tejto spolupráce plní Dvor audítorov významnú úlohu, pričom predstavuje logické spojenie medzi najvyššími audítorskými inštitúciami EÚ a Európskym parlamentom.
Iné otázky
Stiahli by ste svoju kandidatúru, ak by Európsky parlament zaujal odmietavé stanovisko k Vášmu vymenovaniu za člena Dvora audítorov?
Áno, neviem si predstaviť, ako by mohla byť moja práca skutočne nápomocná Parlamentu, ak by som nemal jeho dôveru.
VÝSLEDOK ZÁVEREČNÉHO HLASOVANIA VO VÝBORE
Dátum prijatia
23.11.2011
Výsledok záverečného hlasovania
+:
–:
0:
22
1
1
Poslanci prítomní na záverečnom hlasovaní
Jean-Pierre Audy, Inés Ayala Sender, Andrea Cozzolino, Tamás Deutsch, Jens Geier, Ingeborg Gräßle, Iliana Ivanova, Monica Luisa Macovei, Jan Mulder, Jan Olbrycht, Crescenzio Rivellini, Georgios Stavrakakis, Søren Bo Søndergaard
Náhradníci prítomní na záverečnom hlasovaní
Zuzana Brzobohatá, Edit Herczog, Sidonia Elżbieta Jędrzejewska, Czesław Adam Siekierski, Derek Vaughan
Náhradníci (čl. 187 ods. 2) prítomní na záverečnom hlasovaní
George Sabin Cutaş, Leonidas Donskis, Pat the Cope Gallagher, Cristina Gutiérrez-Cortines, Marian Harkin, Sampo Terho
