20.4.2007
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladajú Marie-Hélène Aubert a Frithjof Schmidt
v mene Skupiny zelených/Európskej slobodnej aliancie
o Zimbabwe
Uznesenie Európskeho parlamentu o Zimbabwe
Európsky parlament ,
—
so zreteľom na svoje predchádzajúce uznesenia zo 16. decembra 2004, 7. júla 2005 a 7. septembra 2006,
—
so zreteľom na spoločnú pozíciu Rady 2007/120/SZBP z 19. februára 2007, ktorou sa obnovujú obmedzujúce opatrenia voči Zimbabwe do 20. februára 2008,
—
so zreteľom na nariadenie Komisie (ES) č. 236/2007 z 2. marca 2007, ktorým sa rozširuje zoznam tých osôb v Zimbabwe, na ktoré sa obmedzujúce opatrenia vzťahujú,
—
so zreteľom na správu Medzinárodnej krízovej skupiny z 5. marca 2007 pod názvom Zimbabwe: koniec patovej situácie?,
—
so zreteľom na mimoriadny summit Juhoafrického rozvojového spoločenstva (SADC), ktorý sa uskutočnil v dňoch 28. – 29. marca 2007 v Dar es Salaam v Tanzánii,
—
so zreteľom na článok 103 ods. 2 rokovacieho poriadku,
A.
vyjadruje vážne znepokojenie nad narastajúcim násilím a prípadmi závažného zneužívania ľudských práv, ku ktorým beztrestne dochádza voči vedúcim predstaviteľom opozičnej strany, prívržencom Hnutia za demokratickú zmenu (MDC) a radovým občanom, a odsudzuje hrubý útok na Nelsona Chamisu, vedúceho predstaviteľa MDC, ktorý bol v marci surovo zbitý bezpečnostnými silami,
B.
keďže politické nepokoje sa začali nedávno stupňovať potom, ako štátne orgány vo februári vydali zákaz všetkých politických manifestácií a verejných zhromaždení,
C.
keďže verejné zhromaždenie SADC, ktoré malo byť reakciou na krízu v Zimbabwe, neprinieslo žiadny konkrétny výsledok zameraný na zlepšenie a obnovenie základných ľudských práv obyvateľstva,
D.
keďže v dôsledku zhoršujúcej sa politickej a hospodárskej situácie opustilo viac ako tri milióny obyvateľov Zimbabwe svoju krajinu, aby požiadali o azyl a prácu v Južnej Afrike,
E.
keďže prezident Mugabe oznámil, že do konca roku 2008 rezignuje na svoju funkciu,
1.
odsudzuje akékoľvek zneužívanie ľudských práv vrátane nedávneho násilia voči vedúcim predstaviteľom opozície, aktivistom v oblasti ľudských práv a radovým občanom vrátane svojvoľného zatýkania;
2.
odsudzuje násilné rozohnanie pokojného modlitebného zhromaždenia zorganizovaného v rámci kampane Zachráňme Zimbabwe v okrese Highfield 11. marca 2007 zo strany Mugabeho režimu a následné zatknutie Morgana Tsvangiraia, Nelsona Chamisu, Gracea Kwinjeha, Lovemora Madhukua, Williama Banga, Sekaia Hollanda, Tendaia Bitiho, Arthura Mutambaru a mnohých ďalších členov MDC a iných opozičných skupín a strán;
3.
vyjadruje poľutovanie nad pokračovaním klesajúcej špirály hospodárskeho kolapsu a politického útlaku, čo prehĺbilo biedu miliónov obyvateľov Zimbabwe;
4.
vyjadruje hlboký nesúhlas s krutým zaobchádzaním so zatknutými a poľutovanie nad zraneniami spôsobenými počas potlačenia verejných zhromaždení a razií v domovoch obetí, v dôsledku čoho bolo v uplynulých mesiacoch hospitalizovaných približne 600 osôb;
5.
protestuje proti opätovnému zatknutiu členov MDC vrátane Morgana Tsvangiraia a ďalších dňa 28. marca, obnoveným útokom na členov MDC, ako napr. zbabelému napadnutiu Nelsona Chamisu 18. marca na medzinárodnom letisku v Harare, a pretrvávajúcemu väzneniu mnohých opozičných aktivistov vrátane Iana Makoneho;
6.
vyzýva vládu Zimbabwe, aby dodržiavala Medzinárodný dohovor o občianskych a politických právach a Africkú chartu ľudských práv a práv národov vrátane práva na život a fyzickú integritu, slobodu združovania a zhromažďovania;
7.
vyzýva vládu Zimbabwe, aby zvolala stretnutie s vedúcimi predstaviteľmi opozície a občianskej spoločnosti v záujme riešenia súčasnej politickej krízy a prípravy cesty pre spravodlivú a mierovú demokratickú zmenu;
8.
v tejto súvislosti ponúka svoju podporu pri vykonávaní akéhokoľvek dohodnutého postupu, ktorým sa vytvorí základ pre skutočne slobodné a spravodlivé voľby vrátane rozmiestnenia volebnej pozorovateľskej misie EÚ;
9.
trvá na tom, že všetka pomoc určená pre Zimbabwe sa musí poskytovať prostredníctvom skutočných mimovládnych organizácií a musí sa dostať k osobám, ktorým je určená, za čo najmenšej účasti Mugabeho režimu;
10.
vyzýva Juhoafrickú republiku, aby prostredníctvom komplexných opatrení, ktoré by boli v súlade s ustanoveniami o ľudských právach, riešila osobitnú situáciu migrantov zo Zimbabwe;
11.
poveruje svojho predsedu, aby toto uznesenie postúpil Rade, Komisii, vládam členských štátov, generálnemu tajomníkovi OSN a Africkej únii.
