3.10.2008
NÁVRH UZNESENIA
ktorý na základe vyhlásení Európskej rady a Komisie
v súlade s článkom 103 ods. 2 rokovacieho poriadku,
predkladajú Konrad Szymański, Adam Bielan, Wojciech Roszkowski, Andrzej Tomasz Zapałowski, Ryszard Czarnecki, Inese Vaidere
v mene skupiny UEN
o situácii v Bielorusku po parlamentných voľbách z 28. septembra 2008
Uznesenie Európskeho parlamentu o situácii v Bielorusku po parlamentných voľbách z 28. septembra 2008
Európsky parlament,
–
so zreteľom na vyhlásenie predbežných zistení a záverov volebnej pozorovateľskej misie OBSE z 29. septembra 2008,
–
so zreteľom na svoje predchádzajúce uznesenia o situácii v Bielorusku,
–
so zreteľom na vyhlásenie Komisie z 21. novembra 2000 o pripravenosti Európskej únie obnoviť svoje vzťahy s Bieloruskom a jeho ľudom v rámci európskej susedskej politiky,
–
so zreteľom na svoju Sacharovovu cenu za slobodu myslenia, ktorú v decembri roku 2004 udelil bieloruskému združeniu novinárov a v decembri 2006 Alexandrovi Milinkevičovi,
–
so zreteľom na článok 103 ods. 2 rokovacieho poriadku,
A.
keďže Európsky parlament poukázal na to, že Lukašenkov režim nemá demokratickú legitímnosť a zostáva poslednou diktatúrou v Európe, a keďže opakovane odsúdil nevydarené prezidentské, parlamentné a miestne voľby v Bielorusku,
B.
keďže 28. októbra 2008 sa uskutočnili voľby do bieloruského parlamentu,
C.
keďže volebná pozorovateľská misia OBSE pre parlamentné voľby v Bielorusku dospela k záveru, že bieloruské úrady nesplnili záväzky OBSE týkajúce sa demokratických volieb,
D.
keďže podľa správy OBSE bieloruský volebný poriadok stále neobsahuje demokratické normy, ale najmä plnú kontrolu nad volebným procesom dáva do rúk vláde,
E.
keďže podľa názoru pozorovateľov terajšie volebné procedúry nezabezpečili transparentnosť ani zodpovednosť pri sčítaní hlasov,
F.
keďže pozorovatelia informovali, že voľby sa zvrhli počas sčítania hlasov, postupy pri sčítaní hlasov boli zlé v 48 % sledovaných prípadov a pozorovatelia nemali možnosť plne pozorovať záver volieb a sčítanie hlasov v 41 % pozorovaných volebných miestností,
G.
keďže opoziční kandidáti nemali rovnaký prístup k médiám a nemohli si nechať tlačiť volebné materiály,
H.
keďže kandidáti či stranícki pozorovatelia boli zastúpení len v niekoľkých volebných komisiách, často sa im bránilo v dôkladnom sledovaní volebného procesu a v niektorých prípadoch im zakázali vstup do volebných miestností,
1.
zdôrazňuje, že parlamentné voľby z 28. septembra 2008 nesplnili medzinárodné normy na demokratické voľby, a preto ich nemožno považovať za slobodné ani spravodlivé;
2.
je presvedčený, že parlament zvolený v Bielorusku nemá skutočne demokratický mandát na zastupovanie bieloruského ľudu;
3.
konštatuje však, že v organizovaní týchto volieb sa zaznamenali určité menšie zlepšenia, čo sa týka demokratických noriem;
4.
vyjadruje solidaritu s Bielorusmi, ktorí sa usilujú o nezávislé, demokratické Bielorusko opierajúce sa o zásady právneho štátu ako člena európskeho spoločenstva národov;
5.
žiada bieloruské úrady, aby zmenili volebný poriadok, ktorý by bol plne zlučiteľný s demokratickými normami, a najmä aby zrušili procedúry mobilného hlasovania;
6.
pripomína, že Európska únia vyhlásila pripravenosť obnoviť vzťahy s Bieloruskom a jeho ľudom v rámci európskej susedskej politiky, len čo bieloruská vláda názorne dokáže, že rešpektuje demokratické hodnoty a základné práva bieloruských občanov;
7.
vyzýva Komisiu, Radu a vlády členských štátov, aby pokračovali v politike izolácie prezidenta Lukašenka a členov jeho režimu, kým nepodniknú jasné kroky, ktoré názorne dokážu ich vôľu na rešpektovanie demokratických hodnôt a dodržiavanie zásad právneho štátu;
8.
žiada Komisiu a Radu a medzinárodné spoločenstvo ako celok, aby rozšírili podporu občianskej spoločnosti v Bielorusku, a najmä aby zvýšili finančnú pomoc občianskym iniciatívam, mimovládnym organizáciám a malým a stredným podnikom, ktoré nie sú prepojené s vládou;
9.
vyzýva Radu a Komisiu, aby poskytli finančnú pomoc nezávislému bieloruskému televíznemu kanálu Belsat;
10.
poveruje svojho predsedu, aby toto uznesenie postúpil Rade, Komisii, vládam a parlamentom členských štátov, vláde a parlamentu Bieloruska, Parlamentným zhromaždeniam OBSE a Rady Európy.
