P6_TA(2007)0289
Ľudské práva v Etiópii
B6-0246 , 0247 , 0252 , 0254 , 0257 a 0259/2007
Uznesenie Európskeho parlamentu z 21. júna 2007 o situácii v Etiópii
Európsky parlament
, –
so zreteľom na svoje predchádzajúce uznesenia o krízach v povolebnom období a závažné porušovania ľudských práv, najmä uznesenie zo 7. júla 2005 o situácii v oblasti ľudských práv v Etiópii Ú. v.
EÚ C 157 E, 6.7.2006, s.
495.
, z 13. októbra 2005 o situácii v Etiópii Ú. v.
EÚ C 233 E, 28.9.2006, s.
116.
, z 15. decembra 2005 o situácii v Etiópii a o novom hraničnom konflikte Ú. v.
EÚ C 286 E, 23.11.2006, s.
528.
, zo 16. novembra 2006 o Etiópii Prijaté texty, P6_TA(2006)0501 .
a z 10. mája 2007 o Africkom rohu: regionálne politické partnerstvo EÚ za mier, bezpečnosť a rozvoj Prijaté texty, P6_TA(2007)0180 .
,
–
so zreteľom na článok 115 ods. 5 rokovacieho poriadku,
A.
keďže príslušný etiópsky súd 11. júna 2007 odsúdil 38 významných predstaviteľov opozície ako vinných z obvinení siahajúcich od "porušení ústavy" až po "vlastizradu s priťažujúcimi okolnosťami", ktoré súvisia s hromadnými protestmi po sporných voľbách, ktoré sa konali pred dvoma rokmi,
B.
keďže vynesenie rozsudku sa očakáva na budúci mesiac a väčšine obvinených hrozí trest smrti,
C.
keďže medzi obvinenými sú Hailu Shawel, predseda Koalície za jednotu a demokraciu (CUD), profesor Mesfin Woldemariam, bývalý prezident Etiópskej rady pre ľudské práva, Dr. Yacob Hailemariam, špeciálny vyslanec OSN a bývalý štátny zástupca Medzinárodného trestného súdu pre Rwandu, Dr. Berhanu Nega, zvolený starosta mesta Addis Abeba a pán Birtukan Mideksa, bývalý sudca, ktorých Amnesty International označila ako "väzňov svedomia",
D.
keďže všetci 38 väzni, uznaní v súčasnosti za vinných a odmietajúci priznať svoju vinu, sa nachádzali medzi približne 30 tisícmi ľudí zatknutými pri vládnom zásahu počas demonštrácie, ktorá bola namierená proti podvodom a manipulácii volieb zo strany vlády premiéra Melesa Zenawiho pri voľbách v roku 2005,
E.
keďže vyšetrovací výbor, ktorý Etiópsky parlament zriadil koncom novembra 2005 a poveril ho vyšetrovaním násilností v júni a v novembri 2005 zistil, že vládne bezpečnostné sily zabili 193 občanov a 763 zranili; v správe výboru sa konštatuje, že niektoré obete boli okamžite usmrtené strelnou ranou do hlavy a že ostreľovači mierili na niektorých predstaviteľov opozície; a keďže, ako sa v správe uvádza, boli protestanti neozbrojení a bezpečnostné sily použili neprimeranú silu,
F.
keďže správa hovorí aj o tom, že počas demonštrácií bol zabitý 14-ročný chlapec, a že jeho brat, ktorý mu utekal na pomoc, bol zastrelený zozadu, ďalej že Etenesh Yimam, manželka jedného z kandidátov opozície, bola zastrelená na priestranstve mimo domu pred očami svojich detí,
G.
keďže opozičná Koalícia jednoty a demokracie obvinila z úmrtí bezpečnostné sily, pán Meles však obvinil opozíciu z toho, že vyvolala násilné protesty,
H.
keďže predseda a podpredseda vyšetrovacieho výboru boli donútení k úteku v dôsledku nátlaku zo strany vlády snažiacej sa prekrútiť zistenia výboru, a keďže o týchto udalostiach podal svedectvo podpredseda vyšetrovacieho výboru Woldemichael Meshesha počas vypočutia Európskeho parlamentu 5. júna 2007,
I.
keďže novinári sú aj naďalej zatýkaní a dostávajú výstrahy, aby sa vzdali výkonu svojho povolania,
J.
keďže v januári 2007 policajné sily údajne zbili a ťažko zranili študentov v mestách Dembi Dollo a Ghimbi, čím trom z nich spôsobili smrť a asi 30 až 50 ich zadržali,
K.
keďže osoby obžalované z medzinárodného terorizmu, vrátane občanov EÚ, boli svojvoľne väznené a "vydané",
L.
keďže politická a demokratická stabilita v Etiópii je kľúčovým predpokladom rozvoja krajín Afrického rohu,
M.
keďže Etiópia potrebuje proces zameraný na dosiahnutie zmierenia, aby sa obnovili narušené demokratické výdobytky a pripravila sa cesta pre udržateľný rozvoj, ktorý dodržiava základné ľudské práva, politický pluralizmus, práva menšín, najmä etnickej skupiny Oromo, ako aj zásady právneho štátu,
N.
keďže Etiópia podpísala Dohodu z Cotonou Ú. v.
ES L 317, 15.12.2000, s.
3.
, ktorej článok 96 stanovuje, že dodržiavanie ľudských práv a základných slobôd je významnou zložkou spolupráce medzi AKT a EÚ,
O.
keďže členovia Bezpečnostnej rady OSN sa 16. júna 2007 v Addis Abebe stretli s predstaviteľmi Africkej únie (AÚ) a Etiópie a s členmi Mierovej a bezpečnostnej rady AÚ,
1.
vyzýva etiópsku vládu, aby bezodkladne a bezpodmienečne prepustila všetkých politických väzňov vrátane volených členov parlamentu, vedúcich predstaviteľov CUD, bojovníkov za ľudské práva, novinárov, učiteľov, študentov, aktívnych členov odborových zväzov a radových občanov;
2.
odsudzuje nedávne rozhodnutie etiópskeho súdneho dvora, ktorý rozhodol o vine 38 predstaviteľov opozície, bojovníkov za ľudské práva a novinárov, a dôrazne odsudzuje skutočnosť, že k tomu došlo, bez toho aby sa obvinení mohli brániť, v súdnom konaní, ktoré nedodržiava medzinárodné normy slobodného a spravodlivého súdneho procesu a ktoré medzinárodné organizácie v oblasti ľudských práv hlboko odsúdili;
3.
naliehavo vyzýva etiópske súdne orgány, aby prehodnotili svoje rozhodnutie a vyzýva etiópsku vládu, aby zrušila prípadné rozsudky o treste smrti a/alebo uväznení, a aby zaručila nezávislosť súdnictva;
4.
víta prepustenie 28 obžalovaných z 10. apríla 2007 vrátane siedmich novinárov a novinárok, z ktorých jedna, pani Serkalem Fasil, bola v šiestom mesiaci tehotenstva zatknutá a príslušná lekárska starostlivosť jej bola odopretá;
5.
žiada, aby bol zriadený nezávislý medzinárodný vyšetrovací výbor, a naliehavo vyzýva etiópsku vládu, aby tomuto výboru umožnila objektívne spracovanie pôvodných zistení výboru, neobmedzený prístup k zdrojom a dokumentom, ktoré sa týkajú vyšetrovania;
6.
odsudzuje zatknutie nezávislých novinárov a žiada etiópsku vládu, aby zaručila slobodu tlače;
7.
naliehavo žiada etiópsku vládu, aby okamžite vyšetrila udalosti týkajúce sa študentov z Dembi Dollo a Ghimbi a zobrala na zodpovednosť vinníkov;
8.
žiada etiópsku vládu, aby uverejnila celkový počet zadržaných osôb a umožnila všetkým zadržaným kontakt s rodinami, právnym zástupcom, ako aj lekársku starostlivosť;
9.
odsudzuje svojvoľné zadržiavanie a vydávanie osôb vrátane občanov EÚ obžalovaných z medzinárodného terorizmu, a vyzýva etiópsku vládu, aby okamžite uverejnila informácie o tomto "vydávaní";
10.
vyzýva etiópsky režim, aby dodržiaval ľudské práva, zásady právneho štátu a demokratickú slobodu vrátane slobody prejavu a zhromažďovania, Všeobecnú deklaráciu ľudských práv OSN a Africkú chartu ľudských práv a práv národov, a aby plnil medzinárodný Dohovor o odstránení všetkých foriem rasovej diskriminácie;
11.
naliehavo vyzýva etiópsku vládu, aby začala viesť vážny dialóg s predstaviteľmi opozície a občianskej spoločnosti zameraný na národné uzmierenie, vďaka ktorému by bolo možné začať pracovať na vytváraní skutočnej demokratizácie;
12.
vyzýva Komisiu, Radu, AÚ a OSN, aby v rámci Etiópie podporovali všestranný dialóg za účasti politických strán a občianskej spoločnosti s cieľom dosiahnuť trvalé riešenie aktuálnej politickej krízy;
13.
vyzýva Komisiu a Radu, aby sa obrátili na etiópsku vládu s jednoznačnou žiadosťou o bezpodmienečné prepustenie všetkých politických väzňov;
14.
vyzýva Komisiu, Radu a členské štáty, aby odsúdili používanie trestu smrti v Etiópii;
15.
žiada Komisiu a Radu, aby Európskemu parlamentu sprístupnila správy osôb, ktoré v poverení Komisie a Rady pozorovali súčasne prebiehajúce súdne procesy vrátane procesu s britským občanom Michaelom Ellmanom a iných;
16.
vyzýva Komisiu a Radu, aby rázne odsúdili etiópsku vládu za brutálne represie, ktoré nasledovali po voľbách v máji 2005 a za vážne porušovanie ľudských práv a demokracie, ktorých sa v Etiópii odvtedy dopúšťajú úrady, a aby monitorovali situáciu v Etiópii;
17.
vyzýva Komisiu a Radu, aby vypracovali jednotnú povolebnú politiku v Etiópii;
18.
vyzýva Európsku radu, aby uvážila uplatnenie cielených sankcií proti predstaviteľom vlády a úradníkom;
19.
vyzýva Komisiu a Radu, aby podporili obete krutostí a príbuzných politických väzňov;
20.
žiada Komisiu a Radu, aby prijali konkrétne opatrenia na znovunastolenie narušeného procesu demokratizácie a ktorým by sa zabránilo ďalšie zhoršovanie situácie v oblasti ľudských práv v Etiópii, čo by mohlo mať pre danú oblasť ďalekosiahle následky, ak tieto opatrenia nebudú jasne zamerané a okamžite uskutočnené;
21.
vyzýva Komisiu a členské štáty, aby za pomoci nástrojov spolupráce podporili rozvoj slobodného mediálneho vysielania v Etiópii;
22.
vyzýva Komisiu a Radu, aby zaujali jednotné stanovisko, ktoré bude v súlade s článkom 96 Dohody z Cotonou; zdôrazňuje, že programy o rozvojovej spolupráci v súlade s Dohodou z Cotonou by mali závisieť od miery dodržiavania ľudských práv a správnej praxe;
23.
vyzýva OSN, aby vymenovala "špeciálneho spravodajcu", ktorý bude v Etiópii viesť vyšetrovanie nezávislosti súdov a svojvoľného väznenia, situácie v oblasti ľudských práv vrátane práv menšín, násilia a zabíjania v povolebnom období, ako aj obvinení z vlastizrady a porušovania ústavného poriadku vznesených voči predstaviteľom opozície, novinárom a aktivistom občianskej spoločnosti;
24.
poveruje svojho predsedu, aby postúpil toto uznesenie Rade, Komisii, spolupredsedom spoločného parlamentného zhromaždenia AKT-EÚ, výboru Africkej únie a Panafrickému parlamentu, etiópskej vláde a generálnemu tajomníkovi OSN.
