Vyhostenie Rómov z Francúzska: Parlament vyzval EÚ na zásah
Spravodlivosť a vnútorné veci
Plenárne zasadnutie
2010-09-27 - 09:09
Poslanci zo skupiny EPP zdôraznili v diskusii o situácii Rómov potrebu spoločného postupu s cieľom začleniť Rómov do spoločnosti, zatiaľ čo poslanci za S&D, ALDE, Zelení/EFA a GUE/NGL odsúdili konanie francúzskej vlády, ktoré je podľa nich diskriminujúce a v rozpore s právom EÚ.
Legálnosť opatrení francúzskych orgánov musí byť preskúmaná, vyhlásila komisárka Viviane Reding.
Zástupca Rady, belgický minister pre európske záležitosti, Olivier Chastel potvrdil stanovisko Rady, a jej "oddanosť hodnotám a princípom Zmlúv" a "rešpektovaniu práva, vrátane práva národnostných menšín".
Pripomenul, že integrácia Rómov je záležitosťou každého členského štátu.
"Musí existovať sloboda pohybu a Rómovia nesmú byť obeťami diskriminácie", vyhlásil.
Komisárka pre spravodlivosť, základné práva a občianstvo, Viviane Reding uviedla, že "členské štáty sú zodpovedné za verejný poriadok a zabezpečenie bezpečnosti svojich občanov", avšak opatrenia by mali byť primerané.
Komisárka Reding spomenula uistenie francúzskych úradov, že k žiadnej diskriminácii Rómov nedochádza.
Napriek tomu podľa jej slov Komisia "preveruje, či to, čo bolo povedané, odráža skutočnosť".
"Doposiaľ sme identifikovali mnoho sporných otázok, ku ktorým nám francúzske úrady budú musieť podať vysvetlenie," uviedla.
Lívia Jaróka (EPP, HU) pripomenula, že o vyhostení sa môže rozhodovať len prípad od prípadu.
Zdôraznila, že "nikto by nemal byť vystavený vyhosteniu len preto, lebo je Róm" a že kolektívne vyhostenia "môžu vyvolať odpor", čo však môže aj nedostatok snahy na zníženie chudoby a zmiernenie sociálnej exklúzie.
Poslankyňa tiež zdôraznila potrebu posilnenia snahy o začlenenie Rómov do spoločnosti prostredníctvom spoločnej európskej stratégie.
Hannes Swoboda (S&D, AT) vyjadril sklamanie nad "nejasnou odpoveďou" Komisie.
"Toto je škandalózne, chcem vedieť, či francúzske orgány porušili európske právo, alebo nie", vyhlásil dodávajúc, že francúzsky postup môžu zopakovať ďalšie krajiny - "možno Taliansko alebo Maďarsko".
Renate Weber (ALDE, RO) uviedla, že Francúzsko "využíva triky" ponúkania peňazí Rómom za podmienky, že opustia krajinu.
"Nazývajú to dobrovoľná repatriácia, ale v skutočnosti ide o jasné porušovanie európskej a medzinárodnej legislatívy", povedala vo svojom vystúpení.
Zdôraznila tiež, že Komisia musí teraz dokázať, že je skutočnou ochrankyňou princípov EÚ.
Hélène Flautre (Greens/EFA, FR) sa eurokomisárky Viviane Reding opýtala, či ešte stále, aj po viacerých stretnutiach týkajúcich sa tejto témy, nemá na celú záležitosť jasný názor.
Zaujímalo ju, či komisárka potrebuje dodatočné expertízy a dôkazy na to, aby skonštatovala, že takáto situácia je neakceptovateľná a odkázala jej, aby "prestala odmietať vziať na seba svoju zodpovednosť".
Timothy Kirkhope (ECR, UK) svojich poslaneckých kolegov požiadal, aby vyčkali, kým Komisia vydá oficiálne rozhodnutie.
"Potom môžme zaujať postoj založený na informáciách a faktoch a rozhodnúť, ako sa máme zamerať na lepšiu integráciu rómskych obyvateľov, namiesto toho, aby sme predčasne odsudzovali jednu z našich členských krajín".
Zdôraznil tiež, že "tento kontinent nikdy nesmie oživovať duchov predošlých nacionalistických postojov".
Cornelia Ernst (GUE/NGL, DE) poznamenala, že "Sarkózy porušuje európske zákony, princípy voľného pohybu osôb, aj Chartu základných práv.
"Rada by som videla, že tieto deportácie sa skončili", zdôraznila, pričom spomenula aj prípady z Rakúska, Nemecka a Talianska.
"My v Parlamente musíme proti takýmto praktikám bojovať", uviedla vo svojom príspevku v pléne.
"Toto všetko je len zámienka", uviedol Mario Borghezio (EFD, IT), pričom zdôraznil, že "Rumunsko a Bulharsko si nevyriešili svoje problémy doma".
Rómovia podľa neho "tiež musia dodržiavať zákony", pričom spomenul, že "aj občania EÚ sú obeťami ich zločinov a neradi by mali Rómov za susedov".
"Musíme mať odvahu povedať to nahlas", uviedol.
20100907IPR81450 Audiovizuálny materiál o plenárnom zasadnutí prostredníctvom serveru FTP
SK
1
LINK
ftp://epavvideoget:mo12ssb@ftpeps01.europarl.eu.int//epavvideo/EBS/Strasbourg/week36/
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
