EP žiada zmenu riadenia hospodárstva a konkrétne ciele v rámci EÚ2020
Hospodárske a menové záležitosti
Plenárne zasadnutie
2010-06-16 - 15:19
Europoslanci schválili dve uznesenia, v ktorých vyzývajú na reformu hospodárskeho riadenia EÚ pre lepšiu pripravenosť na možné hospodárske krízy a požadujú dôslednú implementáciu stratégie EÚ2020.
Presadzujú tiež zakomponovanie konkrétnejších cieľov do tejto stratégie, vrátane vyčlenenia 3% HDP na výskum a vývoj, záväzných cieľov pri znižovaní emisií skleníkových plynov a 50%-té zníženie chudoby v EÚ.
Nový model riadenia hospodárstva znamená podľa EP silnejšiu zodpovednosť Komisie a využívanie prístupu "cukru a biča", t.j. hospodárskych stimulov za dobré výkony a sankcií pre "neposlušné" členské krajiny.
Poslanci sa tiež nazdávajú, že posilnenie riadenia hospodárstva musí ísť ruka v ruke s posilnením demokratickej legitímnosti a užším zapojením Európskeho parlamentu a národných parlamentov do celého procesu.
Čo sa týka stratégie EÚ2020, poslanci kritizujú členské štáty EÚ za ich malé ambície a vyzývajú Komisiu, aby Parlamentu predložila detailnejšie plány týkajúce sa implementácie iniciatív.
Reforma riadenia hospodárstva
Poslanci v prijatých textoch poukazujú na prepojenie medzi spôsobom hospodárskeho riadenia a budúcim rastom a stabilitou, pričom argumentujú, že vymanenie sa z hospodárskej krízy si bude vyžadovať uplatňovanie hospodárskej koordinácie založenej na celoeurópskej, nie na medzivládnej spolupráci.
Navrhuje sa tiež zriadenie Európskeho menového fondu.
Uznesenie o hospodárskom riadení okrem toho zdôrazňuje, že stabilita Eurozóny bude závisieť od riadenia hospodárstva, pričom menový pilier je bez sociálno-ekonomického piliera podľa EP odsúdený na neúspech.
V súvislosti so stratégiou EÚ2020 europoslanci upozornili na potrebu prijatia záväznejších pravidiel, ktoré podľa ich názoru musia nahradiť metódu otvorenej koordinácie.
Rozpočtové dôsledky
Ak má byť stratégia EÚ2020 dôveryhodná, je podľa EP potrebný väčší súlad a dopĺňanie sa medzi vnútroštátnymi rozpočtami 27 členských štátov a rozpočtom EÚ.
"Členské štáty by nemali svoje hospodárske politiky považovať iba za svoj národný záujem, ale aj za otázku spoločného záujmu, a mali by príslušným spôsobom sformulovať svoje politiky", pripomína uznesenie.
Stratégia EÚ2020 - konkrétnejšie ciele
V otázke implementácie stratégie EÚ2020 požadujú poslanci zakomponovanie konkrétnejších cieľov, vrátane vyčlenenia 3% HDP na výskum a vývoj, záväzných cieľov pri znižovaní emisií skleníkových plynov a 50%-té zníženie chudoby v EÚ.
Čo sa týka oblasti vzdelávania, Parlament vyzval Radu na stanovenie 100%-ného cieľa pre ukončené stredoškolské vzdelanie a udržanie úrovne predčasného ukončenia školskej dochádzky pod 10 %.
Trvajúc na tom, že pre úspech stratégie EÚ2020 je potrebný plne funkčný jednotný trh, poslanci uvádzajú, že hlavnou prioritou by mali byť kvalitné pracovné miesta.
Požadujú preto novú agendu pre podporu dôstojnej práce, zaručenie práv pracovníkov v celej Európe a zlepšenie pracovných podmienok.
Uznesenie napokon vyjadruje poľutovanie nad skutočnosťou, že na kľúčové programy stratégie EÚ2020 sa v návrhu rozpočtu na rok 2011 nevyčlenili dostatočné prostriedky a požaduje nápravu tejto situácie.
Uznesenie o stratégii EÚ2020 bolo prijaté pomerom hlasov 562:57:24, uznesenie o hospodárskom riadení pomerom hlasov 507:91:29.
20100615IPR76131 Video - Spoločná tlačová konferencia politických skupín o tejto problematike (15.6.2010)
SK
1
LINK
/wps-europarl-internet/frd/vod/player?eventCode=20100615-1040-SPECIAL&language=en&byLeftMenu=researchotherevents&category=SPECIAL&format=wmv#anchor1
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
