Regionálni novinári sa zaujímali o Európsky parlament
Inštitúcie
Slovensko
2008-07-15 - 11:44
Dvadsať regionálnych novinárov zo stredného a východného Slovenska diskutovalo koncom mája v Hronseku pri Banskej Bystrici s troma poslancami Európskeho parlamentu o témach inštitucionálnej reformy EÚ a právomociach Európskeho parlamentu.
Seminár, ktorého sa zúčastnili poslanci Peter Baco, Vladimír Maňka a Miroslav Mikolášik, bol jedným z podujatí, ktorým Informačná kancelária Európskeho parlamentu na Slovensku rozvíja spoluprácu s domácimi novinármi.
Okrem europoslancov Petra BACA (NA, SK), Vladimíra MAŇKU (PES, SK) a Miroslava MIKOLÁŠIKA (EPP-ED, SK) boli medzi ďalšími vystupujúcimi aj poslanec Národnej rady SR a Banskobystrického vyššieho územného celku Jozef MIKUŠ , riaditeľ Informačnej kancelárie Európskeho parlamentu na Slovensku Robert HAJŠEL , analytik M.E.S.A.10 Ján MARUŠINEC , riaditeľ regionálneho európskeho informačného centra v Banskej Bystrici Peter PISÁR a redaktor Slovenskej televízie v Bruseli Martin THUMA .
Účasť poslancov potvrdila, aký veľký význam má v agende Európskeho parlamentu regionálny rozvoj.
Tejto téme sa venovali všetci vystupujúci, pričom v diskusiách rezonovali najmä otázky riadenia regionálneho rozvoja a účinného využívania prostriedkov z európskych fondov.
Europoslanec Peter BACO poukázal na citlivosť dotácií do poľnohospodárstva, pričom hovoril aj o reforme Spoločnej poľnohospodárskej politiky Únie.
Uviedol, že by sa mala uskutočňovať tak, aby mala mať rovnaký dopad na všetkých, vrátane Slovenska.
Poslanec EP Miroslav MIKOLÁŠIK poukázal na dôležitosť posudzovania vplyvov rozhodnutí Európskeho parlamentu na regióny, ale i celé štáty.
Ako príklad použil environmentálne aktivity.
Pri ekologických rozhodnutiach treba podľa neho brať ohľad na najmä sociálne dopady.
Uviedol, že ak sa napr. emisné limity na automobily príjmu veľmi prísne, predražia sa tým ceny európskych automobilov, vrátane tých, ktorá sa vyrábajú v troch slovenských automobilkách. „A to môže vyvolať sociálne dopady,“ pripustil.
Z perspektívy ďalšieho vývoja Európskej únie a jej členských štátov poukázal europoslanec Vladimír Maňka na dôležitosť Lisabonskej zmluvy. „Keď vstúpi do platnosti, 95 percent legislatívy bude závislej od rozhodnutia Európskeho parlamentu,“ uviedol, pričom zároveň dodal, že národné parlamenty budú do tohto procesu zapojené a poukázal na rastúcu dôležitosť práce národných parlamentoch pri prijímaní európskych predpisov.
Všetci prítomní europoslanci novinárom potvrdili, že proces prijímania rozhodnutí EP sa dá ovplyvňovať konkrétnymi jednotlivcami.
Tým potvrdili dôležitosť najbližších volieb do Európskeho parlamentu, ktoré sa uskutočnia v júni 2009.
"Hlavnou úlohou v tomto období bude zvýšiť účasť slovenských voličov, pretože pri posledných voľbách do EP bola mimoriadne nízka", povedal riaditeľ Informačnej kancelárie EP v SR, pán Robert Hajšel.
Na podujatí sa zúčastnili regionálne redakcie Slovenského rozhlasu, Slovenskej televízie, Televízie Joj, Rádia Lumen, Tlačovej agentúry SR, Prima novín z Levíc, Prešovského korzára a ďalších slovenských médií.
20080710IPR33935
-//EP//DTD IM-PRESS 20050901 AVI DOC XML V0//EN
-//EP//STYLESHEET IM-PRESS 20050901 AVI DOC XML V0//EN
