14.10.2009 B7-0088/2009 NÁVRH UZNESENIA predložený na základe vyhlásenia Komisie
v súlade s článkom 110 ods. 2 rokovacieho poriadku
o práve na informácie v Taliansku
Manfred Weber
,
Simon Busuttil
,
Mario Mauro
,
Salvatore Iacolino
,
Roberta Angelilli
,
Clemente Mastella
,
Elisabetta Gardini
,
Sergio Paolo Francesco Silvestris
v mene poslaneckého klubu PPE
PE428.694v01-00 B7‑0088/2009 Uznesenie Európskeho parlamentu o práve na informácie v Taliansku
Európsky parlament,
– so zreteľom na európske a medzinárodné záväzky v oblasti ľudských práv, ako napríklad tie, ktoré sú stanovené v dohovoroch Organizácie spojených národov o ľudských právach a v Európskom dohovore o ľudských právach a základných slobodách,
– so zreteľom na ustanovenia Európskej únie o ľudských právach a základných slobodách, najmä na Chartu základných práv Európskej únie,
– so zreteľom na článok 110 ods. 2 rokovacieho poriadku,
A. keďže tvrdenie, že v Taliansku sa porušuje právo na informácie, je urážkou celej krajiny, jej občanov a miliónov ľudí, ktorí v nej žijú a slobodu prejavu využívajú vo svojom každodennom živote, vrátane novinárov, historikov, filozofov, vedcov, spisovateľov a učiteľov,
B. keďže nedostatočné právo na informácie je typickým znakom diktatúr a totalitných režimov, ktoré upreli alebo naďalej upierajú ľuďom ich základné práva a slobody,
C. keďže Taliansko je skutočnou parlamentnou demokraciou a jedným zo šiestich zakladajúcich členov Európskej únie,
D. keďže v Taliansku je sloboda tlače zaručená ústavou, v ktorej je zakotvené právo na úplnú slobodu myslenia a prejavu,
E. keďže v Taliansku existuje široká škála slobodných a nezávislých médií vrátane tlače, rozhlasu a televízie, ktoré pôsobia na celoštátnej, regionálnej a miestnej úrovni a využívajú plné právo na informácie a slobodu prejavu,
F. keďže Európsky parlament musí byť fórom, na ktorom možno prediskutovávať a navrhovať rôzne spôsoby zlepšovania životných podmienok v každom členskom štáte,
G. keďže prezident Talianskej republiky Giorgio Napolitano pred niekoľkými dňami počas diskusie o tejto otázke s poslancami Európskeho parlamentu zvolenými v Taliansku poznamenal, že Európsky parlament nemôže konať ako odvolací súd, pokiaľ ide o rozhodnutia národných parlamentov a kroky národných vlád, a že na tento účel existujú príslušné fóra,
H. keďže v Taliansku má každý jednotlivec k dispozícii možnosť požadovať právnu náhradu v prípade údajného ohovárania, čo je zákonné právo všetkých občanov, pričom toto právo v minulosti využili vedúci politickí predstavitelia každej časti politického spektra; keďže uplatňovanie práva sa v žiadnom prípade nesmie považovať za zastrašovanie,
1. potvrdzuje, že sloboda tlače a právo na informácie je zásadou, ktorá je v súčasnosti pevne zakorenená v každodennom živote všetkých talianskych občanov;
2. poveruje svojho predsedu, aby toto uznesenie postúpil Komisii, Rade a vládam a parlamentom členských štátov.
