Rozprava o Blízkom východe
Vonkajšie vzťahy
2007-06-06 - 17:44
Poslanci budú rokovať o Blízkom východe
Po minulotýždňovom návrate predsedu EP Pötteringa z návštevy na Blízkom východe sa v Parlamente chystá rozprava o napätej situácii v tomto regióne.
Aktuálnosť diskusie zvýrazňujú aj nedávne zrážky libanonských jednotiek s palestínskymi militantmi v utečeneckých táboroch v Libanone alebo narastajúce napätie v izraelsko-palestínskom konflikte.
Rozpravy sa zúčastní aj šéf zahraničnej politiky EÚ Javier Solana.
Rozprava v Parlamente je mimoriadne aktuálna.
K násilným incidentom došlo v uplynulých dňoch nielen v pásme Gaza medzi Izraelčanmi a Palestínčanmi, ale aj v dvoch utečeneckých táboroch na území Libanonu medzi Libanončanmi a palestínskymi ozbrojencami.
Neustále pritom pretrváva napätie medzi Libanonom a Sýriou, ktorá je obviňovaná zo zasahovania do vnútornej politiky svojho suseda.
Šesťdňová vojna
V týchto dňoch si tiež pripomíname štyridsiate výročie šesťdňovej vojny, ktorá výrazným spôsobom ovplyvnila situáciu na Blízkom východe.
Za šesť dní dokázal Izrael v roku 1967 obsadiť preventívnym útokom pásmo Gazy, Sinajský polostrov, Západný breh Jordánu vrátene východného Jeruzalema a Golanské výšiny.
Odpoveďou boli dve povstania Palestínčanov, ktoré nazývame intifády.
Prvá z nich trvala v rokoch 1987 - 1991 a vznik druhej, doposiaľ trvajúcej, sa datuje do roku 2000.
Práve problematika palestínskych utečencov je pre stabilitu regiónu kľúčová.
Len v spomínanom Libanone žije v dvanástich utečeneckých táboroch viac než 400 000 Palestínčanov, čo predstavuje desať percent populácie Libanonu.
Izrael a palestínski predstavitelia zasadli za rokovací stôl už veľakrát.
V roku 1991 v Madride, o dva roky neskôr v Osle, v roku 2000 v americkom meste Camp David a pred piatimi rokmi v Bejrúte.
Úlohu sprostredkovateľov na seba prevzalo kvarteto pozostávajúce z EÚ, OSN, USA a Ruska.
Problémových bodov dohody dvoch znepriatelených strán je niekoľko.
Najčastejšie sa spomína status Jeruzalema, bezpečnosť Izraela, terorizmus či otázka palestínskych utečencov.
Riešenie podporované Parlamentom
Európsky parlament podporuje riešenie vychádzajúce z dvoch princípov: spoločná existencia dvoch štátov a uplatnenie zásady "územie za mier".
Prvá koncepcia by zaručila vznik nezávislého palestínskeho štátu, do ktorého by sa mohli vrátiť palestínski utečenci.
Arabskí obyvatelia dnešného Izraela by pritom dostali možnosť vybrať si svoju budúcu vlasť.
Zásada "územie za mier" zas hovorí o tom, že Izrael by sa vzdal všetkých území, ktoré obsadil v šesťdňovej vojne v roku 1967 a Palestínčania by na oplátku uznali svojho izraelského suseda.
Za takéto riešenie sa vyslovil predseda EP Hans-Gert Pöttering aj na svojej nedávnej návšteve v izraelskom parlamente Kneset: "Európsky parlament je presvedčený, že riešenie spoločnej existencie dvoch štátov na základe hraníc z roku 1967 je a zostáva jediným spôsobom uspokojivého riešenia tohto konfliktu.
Zásada "územie za mier" predstavuje najspravodlivejší, ak nie jediný prístup, akým možno dosiahnuť rovnovážny a trvalý výsledok."
Úzke kontakty
Dôležitosť, akú Parlament prikladá vyriešeniu tohto sporu, dokazujú tak schválené uznesenia, ako aj početné návštevy a delegácie.
K situácii o Blízkom východe poslanci schválili uznesenia v rokoch 2003 a 2005, pričom rezolúcia z februára 2006 komentovala výsledky volieb na palestínskych územiach.
Okrem nedávnej návštevy predsedu EP sa vzájomné vzťahy utužili aj návštevou prezidenta palestínskej samosprávy Mahmúda Abbása alebo libanonského premiéra Fuáda Sinioru v Európskom parlamente v roku 2006.
Poslanci tiež majú možnosť stretnúť sa so svojimi palestínskymi kolegami v rámci Delegácie EP pre vzťahy s Palestínskou legislatívnou radou.
Riešenie konfliktu je mimoriadne dôležité.
Únia totiž po posledných palestínskych voľbách pozastavila finančné prostriedky určené Palestínčanom.
Víťazné hnutie Hamas, ktoré následne zostavilo vládu, sa totiž odmietlo vzdať násilia, uznať právo Izraela na existenciu a akceptovať dovtedy uzavreté mierové dohody.
V súčasnosti vládne v Palestíne nová vláda národnej jednoty, v ktorej sú nielen zástupcovia hnutia Hamas, ale aj nominanti hnutia Fatah.
Aj z tohto dôvodu sa ozývajú hlasy na prehodnotenie "finančného embarga".
20070604STO07371 Pöttering v Knesete vyzýva na nový začiatok Poslanci diskutujú o mieri na Blízkom východe (anglicky) Predseda Borrell na návšteve Libanonu Poslanci EP pozorovali historické voľby v Palestíne Vzťahy EÚ a arabských krajín: zložitosť a príležitosť
SK
1
PHOTO
20070605PHT07526.jpg
-//EP//TEXT IM-PRESS 20070530STO07238 0 NOT XML V0//SK
-//EP//TEXT IM-PRESS 20061218IPR01601 0 NOT XML V0//SK
-//EP//TEXT IM-PRESS 20060919STO10783 0 NOT XML V0//SK
-//EP//TEXT IM-PRESS 20060130STO04803 0 NOT XML V0//SK
-//EP//TEXT IM-PRESS 20060425STO07580 0 NOT XML V0//SK
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
