Vyhlásenie o výsledkoch zasadnutia Európskej rady
Európska rada
2006-04-05 - 12:50
Plénum Európskeho parlamentu si dnes vypočulo správu Európskej rady a vyhlásenie Európskej komisie o výsledkoch zasadnutia Rady, ktoré sa konalo 23. a 24. marca v Bruseli.
V rozprave okrem predsedov europoslaneckých klubov a ďalších poslancov vystúpil aj rakúsky kancelár Wolfgang SCHÜSSEL, ktorého krajina v tomto polroku predsedá Únii, a Predseda Európskej komisie José Manuel BARROSO.
Na uskutočnenom summite sa politickí lídri venovali predovšetkým rozvoju európskeho hospodárstva a energetickým otázkam.
Predseda skupiny Európskej ľudovej strany (kresťanských demokratov) a Európskych demokratov Hans-Gert POETTERING (EPP-ED, DE) zdôraznil spoluzodpovednosť za budúcnosť Európskej únie "ako Únie pre občanov".
Zvýšeniu konkurencieschopnosti by podľa neho prispelo aj "odbúravanie byrokracie, za symbol ktorej je často a neprávom považovaný Brusel".
Predseda Socialistickej skupiny Martin SCHULZ (PES, DE) konštatoval, že summit naznačil potrebu a ochotu oživenia európskej integrácie.
Vyslovil sa za koordinovanú európsku energetickú politiku a energetickú solidaritu, hoci zdôraznil, že o energetike rozhodujú národné vlády.
Európsku radu prirovnal k oslovi, ktorý stojí nad dvoma kopami sena a napriek tomu zomrie od hladu, lebo sa nedokáže rozhodnúť, z ktorej sa má nasýtiť.
Predseda Skupiny Aliancie liberálov a demokratov Graham WATSON (ALDE, UK) vyhlásil, že Únia robí pokroky: "Dohoda o rozpočte nám dáva novú nádej."
Tento britský liberál ďalej okrem iného ocenil navrhovanú spoločnú energetickú politiku a úsilie ďalších členských štátov o zavedenie eura.
Zároveň kritizoval Schüsselovu a Pötteringovu podporu znovuzvolenia "talianskeho premiéra, ktorý podkopáva európske hodnoty pri každej príležitosti".
V mene Skupiny zelených/Európskej slobodnej aliancie sa Pierre JONCKHEER (Greens/EFA, BE) pripojil k Watsonovej kritike premiéra Silvia BERLUSCONIHO .
K dohode o rozpočte poznamenal, že konečná suma je o 110 miliárd nižšia, ako žiadal minulý rok Parlament, a o 220 miliárd eur nižšia, ako pôvodne navrhovala Európska rada.
Vyslovil sa tiež za diskusiu o daňových systémoch v EÚ, ktorú by podľa neho Rada nemala obchádzať.
V opačnom prípade "bude o pár rokov v EÚ čím ďalej tým väčšie množstvo chudobných občanov, ktorí nebudú mať na sociálne zabezpečenie."
Ilda FIGUEIREDO (GUE/NGL, PT) za Konfederatívnu skupinu Európskej zjednotenej ľavice - Nordickej zelenej ľavice ostro kritizovala závery summitu.
Podľa jej slov sa sociálne napätie stále zvyšuje a Únia neponúka skutočné odpovede na horúce otázky, iba "vágne sľuby".
Predseda Skupiny Únie za Európu národov Brian CROWLEY (UEN, IE) kritizoval, že parlament bol v tejto rozprave zneužitý na národnú volebnú kampaň.
Summit Únie podľa neho priniesol množstvo pozitívnych výsledkov, na ktoré sa nesmie zabúdať.
V otázke energetickej politiky vyzval na skutočnú koordináciu a podporu alternatívnych zdrojov.
V mene frakcie Skupina nezávislosť/demokracia vyzval Georgios KARATZAFERIS (IND/DEM, EL) na obranu národných záujmov v energetike.
Vzťahy k vývozcom energie podľa neho môže posilniť len národná politika.
V rámci rozpravy vystúpil aj slovenský europoslanec Sergej KOZLÍK (NA, SK).
Poslancom pripomenul, že Európa "je a bude v energetickej núdzi, avšak z dôvodu tlaku Európskej únie a slabej národnej vlády musí Slovensko do roku 2008 uzatvoriť dva bloky atómovej elektrárne Jaslovské Bohunice, hoci vzhľadom na ich bezpečnostné parametre mohli fungovať minimálne do roku 2015."
Ďalší vývoj opísal nasledovne: "Slovensko z fondov EÚ dostane len zlomok prostriedkov potrebných na odstávku týchto blokov.
V tomto roku nabehnú na Slovensku dve nové automobilky európskeho významu.
Dopravný systém bude mať vážne problémy zabezpečiť potreby, zásobovanie a odbyt produkcie.
Avšak Európska únia v rámci dlhodobého finančného výhľadu kráti objem prostriedkov pre transeurópske siete o 20 miliárd eur.
Tento obraz určite nezvýši dôveru občanov Slovenska k politike Európskej únie".
20060331IPR06894
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
