15.9.2010 B7-0526/2010 NÁVRH UZNESENIA predložený na základe vyhlásení Rady a Komisie
v súlade s článkom 110 ods. 2 rokovacieho poriadku
o zlyhaniach v oblasti ochrany ľudských práv a spravodlivosti v Konžskej demokratickej republike
Isabelle Durant
,
Judith Sargentini
,
Barbara Lochbihler
v mene skupiny Verts/ALE
PE446.616v01-00 B7‑0526/2010 Uznesenie Európskeho parlamentu o zlyhaniach v oblasti ochrany ľudských práv a spravodlivosti v Konžskej demokratickej republike
Európsky parlament ,
– so zreteľom na rezolúciu Bezpečnostnej rady OSN č. 1856 (2008) o mandáte misie OSN v Konžskej demokratickej republike (MONUC),
– so zreteľom na svoje uznesenie prijaté 17. januára 2008 o situácii v Konžskej demokratickej republike a znásilnení ako vojnovom zločine,
– so zreteľom na svoje uznesenie o nezákonnom využívaní prírodných zdrojov Konžskej demokratickej republiky,
– so zreteľom na článok 110 ods. 2 rokovacieho poriadku,
A. keďže vojna a nepokoje na východe Konžskej demokratickej republiky (KDR) vyústili do rozsiahleho a desivého zabíjania, vysídľovania obyvateľstva a sexuálneho násilia voči ženám, ktoré páchajú tak ozbrojené skupiny povstalcov, ako aj vládne armádne a policajné jednotky,
B. keďže v KDR dochádza k zastrašovaniu, únosom a vraždám ochrancov ľudských práv a novinárov, čo ich dostáva do ťažkej situácie, keď majú vykonávať svoju prácu nezávisle,
C. keďže civilní ani vojenskí prokurátori nevedú nestranné vyšetrovania voči osobám zodpovedným za porušovanie ľudských práv, čo má za následok podnecovanie atmosféry beztrestnosti a páchania ďalších zločinov,
D. keďže členovia OSN pripustili svoju kolektívnu zodpovednosť za to, že nedávnemu hromadnému znásilňovaniu, ku ktorému došlo v júli a auguste 2010, včas nezabránili,
E. keďže krutosti páchané na ženách majú formu znásilnenia, skupinového znásilnenia, sexuálneho otroctva a vraždy, ktoré zanechávajú ďalekosiahle následky v podobe fyzickej a psychickej deštrukcie žien,
F. keďže vojaci konžskej armády boli zapojení do zabíjania a znásilňovania stoviek civilných osôb a keďže znásilnenia, násilný nábor civilných osôb a detí do armády a závažné porušenia ľudských práv vo východnej časti KDR, za ktoré sú zodpovedné povstalecké jednotky LRA, bojovníci FDLR, ako aj samotná konžská armáda, naďalej pokračujú,
G. keďže misia MONUC pôsobí v KDR od roku 1999 s cieľom chrániť civilné obyvateľstvo, budovať mierový proces v krajine a pomáhať vláde znovu získať kontrolu nad regiónmi, ktoré ovládajú ozbrojené frakcie,
H. keďže Organizácia Spojených národov nedávno pozastavila logistickú a operačnú podporu poskytovanú určitým jednotkám konžskej armády na základe obvinení, že ich vojaci od mája do septembra 2009 zabili v oblasti Severného Kivu desiatky civilistov vrátane žien a detí,
I. keďže problém nezákonného využívania prírodných zdrojov krajiny, z ktorých niektoré sa dostávajú do ďalších krajín, ako aj do EÚ, je jedným z faktorov podnecujúcich a zhoršujúcich konflikt v KDR,
J. vítajúc nový zákon USA o konfliktných nerastoch, v ktorom sa od amerických spoločností požaduje, aby zverejnili, aké kroky podnikajú, aby zabezpečili, že ich výrobky vrátane prenosných počítačov, mobilných telefónov a lekárskych prístrojov neobsahujú konfliktné nerasty, ako napríklad zlato, cín a volfrám, z Konžskej demokratickej republiky alebo zo susedných krajín,
1. dôrazne odsudzuje hromadné znásilňovanie a ďalšie porušenia ľudských práv, ktoré od 30. júla do 3. augusta páchali v provincii Severné Kivu Demokratické sily za oslobodenie Rwandy (FDLR) a milície Mai Mai; takisto odsudzuje masakre civilného obyvateľstva a nábor detských vojakov;
2. vyzýva konžské orgány, aby v súlade s konžským a medzinárodným právom viedli nestranné a dôkladné vyšetrovanie a postavili pred súd osoby zodpovedné za porušovanie ľudských práv;
3. vyzýva vládu KDR, aby zabezpečila, že sa osoby zodpovedné za porušovanie ľudských práv a medzinárodného humanitárneho práva, rwandská povstalecká skupina FDLR a konžské milície Mai Mai budú zodpovedať pred Medzinárodným trestným súdom a ten ich bude stíhať;
4. vyzýva konžské orgány, aby rehabilitovali a zreformovali súdnictvo, armádu a väznice; požaduje tiež, aby im bola poskytnutá primeraná odborná príprava a aby dostali k dispozícii ľudské a finančné zdroje nevyhnutné na boj proti beztrestnosti;
5. vyzýva Bezpečnostnú radu OSN, aby urýchlene prijala všetky možné opatrenia na predchádzanie akýmkoľvek ďalším útokom na civilné obyvateľstvo a posilnila ochranu civilistov pred sexuálnym násilím;
6. požaduje zdravotnícku, právnu a sociálnu podporu pre obete sexuálneho zneužívania a posilnenie postavenia žien a dievčat ako spôsob predchádzania ďalšiemu sexuálnemu zneužívaniu;
7. žiada parlament KDR, aby vytvoril národnú komisiu pre ľudské práva, ktorej existencia sa predpokladá v ústave, ako krok predchádzajúci prijatiu zákona o ochrane obetí a svedkov porušení ľudských práv, aktivistov za ľudské práva a humanitárnych pracovníkov a novinárov;
8. vyzýva krajiny oblasti Veľkých jazier, aby sa naďalej rovnako intenzívne usilovali o spoločnú podporu mieru a stability v regióne prostredníctvom existujúcich regionálnych mechanizmov a aby zintenzívnili svoje úsilie, pokiaľ ide o regionálny hospodársky rozvoj, pričom by mali osobitnú pozornosť venovať zmiereniu, dodržiavaniu ľudských práv, boju proti beztrestnosti, lepšiemu vyvodzovaniu zodpovednosti na súdoch, návratu a integrácii utečencov a osôb vysídlených v rámci krajiny;
9. je naďalej mimoriadne znepokojený zhoršovaním humanitárnej situácie na východe KDR, naliehavo žiada úrady, aby každý jeden incident vyšetrili a vyzýva na okamžité posilnenie ochrany;
10. odsudzuje nezákonné využívanie prírodných zdrojov KDR jej susedmi a nadnárodnými spoločnosťami a vyjadruje poľutovanie nad tým, že sa doteraz nepodnikli žiadne kroky napriek mnohým dôkazom o ich činnosti, ktorá prispieva k zachovávaniu ozbrojených skupín pri živote; požaduje preto, aby spoločnosti a jednotlivci zapojení do obchodovania s nerastným bohatstvom alebo do jeho spracovávania boli zaradení na sankčný zoznam OSN;
11. víta prijatie nového zákona o konfliktných nerastoch v USA a žiada Komisiu a Radu, aby preskúmali legislatívnu iniciatívu v tomto zmysle;
12. vyzýva Radu a Komisiu, aby prevzali iniciatívu, pokiaľ ide o realizáciu účinných systémov vysledovateľnosti a preukazovania pôvodu prírodných zdrojov, a aby zintenzívnili boj proti korupcii;
13. poveruje svojho predsedu, aby postúpil toto uznesenie Rade, Komisii, podpredsedníčke Komisie/vysokej predstaviteľke Únie pre zahraničné veci a bezpečnostnú politiku, vládam a parlamentom členských štátov, inštitúciám Africkej únie, generálnemu tajomníkovi OSN a osobitnému zástupcovi OSN pre problematiku sexuálneho násilia v ozbrojených konfliktoch.
