EP schválil uznesenie o gréckych požiaroch a prírodných katastrofách v EÚ
Životné prostredie
2007-09-04 - 13:08
Poslanci EP schválili uznesenie o prírodných katastrofách, ktoré toto leto postihli viaceré krajiny Európy.
V prijatom texte sa zamerali na požiare v Grécku, no problematike živelných pohrôm sa venovali aj v širšom kontexte.
Poslanci schváleným uznesením vyjadrili sústrasť príbuzným obetí a obyvateľom oblastí postihnutých prírodnými katastrofami počas tohto leta a vzdali poctu všetkým, ktorí pracovali pri hasení požiarov, zvládaní povodní a záchrane osôb.
Ocenili tiež solidaritu Únie, jej členských štátov a ďalších krajín pri poskytovaní pomoci, skonštatovali však, že zdroje krajín určené na boj proti lesným požiarom (najmä letecky) sú obmedzené.
Popri tom poslanci odsúdili skutočnosť, že mnoho z týchto požiarov bolo dôsledkom podpaľačstva a vyzvali členské štáty, aby posilnili postihy za takéto trestné činy.
Európsku komisiu Parlament v uznesení žiada, aby "čo najpružnejšie a bezodkladne mobilizovala súčasný Fond solidarity EÚ a odstránila zdĺhavé postupy a administratívne prekážky" pre čerpanie nevyhnutnej finančnej pomoci.
Z Fondu solidarity a ďalších nástrojov EÚ (napr. štrukturálnych fondov alebo Európskeho fondu rozvoja vidieka) treba podľa poslancov tiež uvoľniť prostriedky potrebné na zmiernenie utrpenia a uspokojenie materiálnych potrieb všetkých obetí a ich najbližších rodín.
Urýchlenie postupu sprístupňovania finančných prostriedkov žiada EP aj na účely ozdravenia poľnohospodárskej pôdy po záplavách a budovanie protipovodňových bariér.
Radu preto poslanci dôrazne vyzývajú, aby "bez ďalších prieťahov" prijala rozhodnutie o novom nariadení týkajúcom sa Fondu solidarity EÚ.
Okrem toho žiada EP vytvorenie "európskej jednotky na okamžitú reakciu v núdzových situáciách".
EK má ďalej predložiť mimoriadne opatrenia určené na obnovu poškodených regiónov, oživenie ich výrobného potenciálu a obnovenie tvory pracovných miest.
Poslanci zdôraznili aj potrebu vypracovať účinnejšie opatrenia na predchádzanie prírodným katastrofám a v tejto súvislosti spomenuli, že netrpezlivo očakávajú zverejnenie dvoch štúdií Komisie v roku 2008, ktorých cieľom je vytvorenie integrovanej stratégie na predchádzanie živelným pohromám.
Vo všeobecnosti Parlament vyjadril v uznesení znepokojenie nad rastúcim počtom katastrof spôsobených globálnym otepľovaním a v súlade s tým vyzval členské štáty EÚ, aby podnikli kroky potrebné na splnenie cieľov Kjótskeho protokolu.
Poslanci napokon vyzvali členské štáty, aby zabezpečili, že všetky spálené lesné územia zostanú lesmi, zaradia sa do programov opätovného zalesňovania a nepovolí sa na nich zmena vo využívaní pôdy.
Komisia má pritom monitorovať účinné a efektívne využívanie všetkých núdzových fondov, ktoré majú členské štáty k dispozícii na riešenie následkov živelných pohrôm, a požadovať "vrátanie nesprávne využitej pomoci, napríklad v prípade nesplnenia plánov opätovného zalesňovania".
20070823IPR09756
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
