Odpoveď pána Rehna v mene Komisie
(3. februára 2012)
Konečným cieľom stratégie Európa 2020 je dosiahnuť, aby EÚ bola modernou sociálnou a trhovou ekonomikou pripravenou čeliť výzvam 21. storočia.
Medzi silné stránky modelu sociálnej trhovej ekonomiky patrí spojenie efektívnej a konkurencieschopnej trhovej ekonomiky s jasnými sociálnymi zásadami.
Hlavným politickým dokumentom na začiatku každého európskeho semestra je ročný prieskum rastu (RPR), v ktorom sa hodnotí hospodársky a sociálny rozvoj a pokrok pri dosahovaní cieľov stratégie Európa 2020 (EÚ2020).
Podrobne sa v ňom rozoberajú kľúčové politické priority pre nasledujúci rok.
Komisia venuje veľkú pozornosť sociálnemu vplyvu krízy a opatreniam na konsolidáciu verejných financií.
V RPR 2012 sa osobitná pozornosť venuje riešeniu nezamestnanosti mladých ľudí a ochrane zraniteľných skupín.
Uvádza sa v ňom, že „kríza neprimerane zasahuje zraniteľné skupiny a vytvorila nové skupiny ľudí, ktorým hrozí chudoba.“ V následnosti sa v ňom v tejto súvislosti sformulovali politické usmernenia pre členské štáty, ktoré sa týkajú napríklad zlepšenia efektívnosti systémov sociálnej ochrany a zavedenia stratégií aktívneho začleňovania.
V prílohe RPR k EÚ2020 sa analyzoval pokrok – alebo jeho nedostatok pri plnení cieľov stratégie EÚ2020.
Ako sa zistilo, v danom časovom okamihu sú záväzky členských štátov prijaté v rámci ich národných programov reforiem nedostatočné na splnenie väčšiny cieľov na úrovni EÚ do roku 2020.
Preto je potrebné konať.
Komisia vždy pokladala národné vlastníctvo reformných programov za základ udržateľného pokroku.
V tejto súvislosti je významná existencia národných parlamentov a zapojenie ostatných zainteresovaných strán, najmä sociálnych partnerov.
