P6_TA(2009)0124
Politika súdržnosti: investície do reálnej ekonomiky
A6-0075/2009
Uznesenie Európskeho parlamentu z 11. marca 2009 o politike súdržnosti: investíciách do reálnej ekonomiky ( 2009/2009(INI) )
Európsky parlament
, –
so zreteľom na oznámenie Komisie z 26. novembra 2008 s názvom Plán hospodárskej obnovy Európy ( KOM(2008)0800 ),
–
so zreteľom na oznámenie Komisie zo 16.decembra 2008 s názvom Politika súdržnosti: investície do reálnej ekonomiky ( KOM(2008)0876 ),
–
so zreteľom na pracovný dokument útvarov Komisie zo 14. novembra 2008 s názvom Regióny 2020 – hodnotenie budúcich výziev pre regióny EÚ ( SEK(2008)2868 ),
–
so zreteľom na závery predsedníctva Európskej rady z 11. a 12. decembra 2008,
–
so zreteľom na návrh nariadenia Rady predložený Komisiou, ktorým sa mení a dopĺňa nariadenie (ES) č. 1083/2006 o Európskom fonde regionálneho rozvoja, Európskom sociálnom fonde a Kohéznom fonde, pokiaľ ide o určité ustanovenia týkajúce sa finančného hospodárenia ( KOM(2008)0803 ),
–
so zreteľom na návrh nariadenia Európskeho parlamentu a Rady predložený Komisiou, ktorým sa mení a dopĺňa nariadenie (ES) č. 1081/2006 o Európskom sociálnom fonde s cieľom rozšíriť typy nákladov oprávnených na príspevok z ESF ( KOM(2008)0813 ),
–
so zreteľom na návrh nariadenia Európskeho parlamentu a Rady predložený Komisiou, ktorým sa mení a dopĺňa nariadenie (ES) č. 1080/2006 o Európskom fonde regionálneho rozvoja, pokiaľ ide o oprávnenosť investícií do energetickej účinnosti a obnoviteľných energií v oblasti bývania ( KOM(2008)0838 ),
–
so zreteľom na článok 45 rokovacieho poriadku,
–
so zreteľom na správu Výboru pre regionálny rozvoj ( A6-0075/2009 ),
A.
keďže európske hospodárstvo trpí dôsledkami globálnej finančnej krízy a najrozsiahlejšiemu a najvážnejšiemu poklesu za 60 rokov,
B.
keďže politika súdržnosti EÚ je dôležitým príspevkom k plánu hospodárskej obnovy Európy a je najväčším zdrojom investícií Spoločenstva do skutočného hospodárstva, pretože poskytuje cielenú pomoc smerujúcu k vyriešeniu prioritných potrieb a do oblastí s potenciálom rastu vo verejnom a súkromnom sektore,
C.
keďže viac ako 65 % všetkých finančných prostriedkov kohéznej politiky EÚ určených na obdobie 2007 – 2013 je významnou sumou vyčlenenou na investície do štyroch prioritných oblastí obnovenej lisabonskej stratégie EÚ pre rast a zamestnanosť, ktorými sú občania, podniky, infraštruktúra, energetika, výskum a inovácie, a keďže tieto investície sú nevyhnutné na zabezpečenie efektívnej reakcie na súčasnú finančnú krízu,
D.
keďže súčasná hospodárska recesia by sa mala využiť ako príležitosť na propagáciu ekologických investícií a na vytváranie ekologických pracovných miest
E.
keďže úspech pri zmierňovaní ekonomického poklesu záleží na ochote členských štátov a regiónov čo najrýchlejšie realizovať svoje programové ciele,
1.
rozhodne víta prijatie plánu hospodárskej obnovy Európy, v ktorom je navrhnutý koordinovaný postup členských štátov a Komisie proti hospodárskej kríze; zastáva názor, že plán je založený na zásade solidarity a sociálnej spravodlivosti a nemal by byť v rozpore s lisabonskou stratégiou a že opatrenia v ňom navrhnuté prispejú k hlbším a dlhotrvajúcim štrukturálnym reformám;
2.
nazdáva sa, že kohézna politika EÚ, ktorá je zameraná na zabezpečenie hospodárskeho rastu a sociálneho rozvoja a na skutočnú podporu hospodárstva v krátkodobom, strednodobom i dlhodobom horizonte, môže významne prispieť k prekonaniu súčasnej finančnej krízy a k obnove členských štátov a regiónov vrátane trvalo znevýhodnených regiónov;
3.
zdôrazňuje, že štrukturálne fondy sú mocnými nástrojmi navrhnutými na pomoc regiónom pri ich hospodárskej a sociálnej reštrukturalizácii, čo predstavuje vykonávanie činností v súlade so štyrmi prioritnými oblasťami plánu na podporu hospodárstva, a podporuje ich použitie namiesto unáhleného vypracúvania nových hospodárskych nástrojov; berie na vedomie, že tieto činnosti dopĺňajú činnosti vykonávané na vnútroštátnej úrovni; je presvedčený, že finančné prostriedky a intervencie politiky súdržnosti EÚ by sa mali z dôvodu výrazného tlaku na vnútroštátne rozpočty urýchliť, aby sa včas podporilo hospodárstvo, a aby sa podporili najmä občania zasiahnutí krízou;
4.
podporuje legislatívne návrhy Komisie, ktoré boli predložené súbežne s plánom hospodárskej obnovy Európy a zároveň ho dopĺňajú, a ktorými sa menia a dopĺňajú tri platné nariadenia o štrukturálnych fondoch 2007 – 2013 (nariadenia (ES) č. 1083/2006, č. 1080/2006 a č. 1081/2006); plne podporuje navrhované zmeny, ktorých cieľom je zlepšiť hotovostné toky a likviditu v členských štátoch, uľahčiť používanie nástrojov finančného inžinierstva, rozšíriť možnosti podpory investícií do energetickej účinnosti a obnoviteľných zdrojov energie v bytovej výstavbe a zvýšiť flexibilitu štrukturálnych fondov s cieľom prispôsobiť ich potrebám mimoriadnej hospodárskej situácie s dlhodobým výhľadom;
5.
žiada Komisiu, aby dôsledne monitorovala hospodárske opatrenia prijímané členskými štátmi a zabezpečila, aby neporušovali voľnú hospodársku súťaž na trhu a sociálne normy, ktoré sú od počiatku základným pilierom európskej integrácie, ani vykonávanie požiadaviek právnych predpisov Spoločenstva v oblasti životného prostredia a ochrany klímy;
6.
naliehavo vyzýva Komisiu a členské štáty, aby zabezpečili, že opatrenia prijaté na urýchlenie, zjednodušenie a zlepšenie pružnosti vykonávania štrukturálnych a kohéznych fondov neznížia ich zodpovednosť za monitorovanie tohto vykonávania;
7.
víta skutočnosť, že Komisia vytvorila skupinu expertov (akčná skupina pre zjednodušenie), ktorá bude pracovať na ďalšom možnom zjednodušovaní postupov vykonávania štrukturálnych fondov; netrpezlivo očakáva ďalšie návrhy Komisie na zjednodušenie, ktoré sú naplánované na začiatok roka 2009;
8.
vyzýva členské štáty a regióny, aby zaručili, že zásada partnerstva stanovená v článku 11 všeobecného nariadenia o štrukturálnych fondoch (nariadenie (ES) č. 1083/2006) sa bude plne uplatňovať a že sa budú dodržiavať požiadavky plného začlenenia partnerov;
9.
zdôrazňuje dôležitú úlohu, ktorú zohrávajú miestne organizácie, mimovládne organizácie a sociálne hospodárstvo pri podpore sociálnej súdržnosti a sociálnej inklúzie, najmä v časoch hospodárskej krízy; vyzýva Komisiu, aby zabezpečila, že každé zjednodušenie štrukturálnych fondov zníži administratívnu záťaž týchto organizácií;
10.
je znepokojený najmä nerovnomerným územným vplyvom krízy na jednotlivé oblasti Európy a jej výrazným vplyvom na členské štáty, v ktorých už kvalita života zaostáva za priemerom EÚ, a naliehavo vyzýva Komisiu a členské štáty, aby pri plánovaní a vykonávaní konkrétnych opatrení na riešenie hospodárskej krízy zohľadňovali cieľ územnej súdržnosti; vyzýva najmä Komisiu, aby pri predkladaní zoznamu osobitných projektov, vyžiadaných Európskou radou na posilnenie investícií do infraštruktúry a energetickej účinnosti, zabezpečila primeranú geografickú vyváženosť;
11.
zastáva názor, že opatrenia, ako flexibilita a zrýchlenie platieb, používanie paušálnych platieb a paušálnych sadzieb, podporia a urýchlia vykonávanie politiky, najmä v odvetviach infraštruktúry, energetiky a životného prostredia a projektov Európskeho sociálneho fondu; nazdáva sa, že v tejto súvislosti by Komisia mala poskytnúť členským štátom jasné usmernenia; vyjadruje však poľutovanie nad tým, že neboli zohľadnené ďalšie dôležité opatrenia, ako napríklad návrhy skutočného a okamžitého zvýšenia likvidity na základe výraznejšej intervencie v nadchádzajúcich rokoch pri priebežných platbách;
12.
víta návrh Komisie na zvýšenie zálohových platieb, aby sa uľahčila realizácia projektov poskytovaním finančných zdrojov v skorom štádiu realizácie projektu, čím sa zníži potreba bankových úverov; naliehavo však vyzýva banky a finančné inštitúcie, aby v plnej miere využívali nástroje, ktoré sa im poskytli s cieľom udržať a podporiť poskytovanie úverov a aby preniesli efekt zníženia základných úrokových sadzieb na dlžníkov;
13.
veľmi zdôrazňuje kladnú úlohu, ktorú môže zohrať politika súdržnosti pri posilňovaní solidarity a obnovovaní dôvery tým, že zavedie opatrenia na zabezpečenie verejných investícií, aby sa podporil domáci dopyt;
14.
vyzýva členské štáty a regionálne a miestne orgány, aby zabezpečili svoj príspevok v súlade s pravidlami spolufinancovania, aby prostriedky pridelené zo štrukturálnych fondov mohli byť úplne vyčerpané;
15.
zdôrazňuje, že pre úspešnú obnovu hospodárstva sú dôležité podporné opatrenia zamerané na občanov a podniky, najmä však opatrenia v oblasti zamestnanosti; vyzýva na podniknutie ráznych krokov na podporu dopytu v hospodárstve, ako aj na prijatie opatrení zameraných na pomoc malým a stredným podnikom (MSP), podnikom sociálneho hospodárstva a miestnym a regionálnym orgánom s cieľom zachovať súdržnosť a zabezpečiť kľúčové investície a projekty do infraštruktúry; vyzýva členské štáty, aby na zabezpečovanie tvorby pracovných miest, podpory MSP, podnikania a odborného vzdelávania vo veľkej miere využívali štrukturálne fondy;
16.
víta návrh, aby investície do energetickej účinnosti a využívania energie z obnoviteľných zdrojov v bytovej výstavbe mali v celej EÚ nárok na podporu z Európskeho fondu regionálneho rozvoja; naliehavo vyzýva členské štáty a regióny, aby túto novú možnosť hojne využívali a primerane upravili svoje operačné programy s cieľom posilniť svoju orientáciu na trvalo udržateľný rozvoj a investovať do infraštruktúr a inovácií, ktoré nemajú negatívny vplyv na klímu; vo všeobecnosti zdôrazňuje význam investícií do energetickej infraštruktúry, čo sa prejavilo napríklad počas nedávnej plynovej krízy;
17.
podnecuje členské štáty, aby preskúmali synergie medzi financovaním politiky súdržnosti a inými zdrojmi finančných prostriedkov Spoločenstva (TEN-T, TEN-E, siedmy rámcový program pre výskum a technický rozvoj, rámcový program pre konkurencieschopnosť a inovácie), ako aj financovaním poskytovaným Európskou investičnou bankou a Európskou bankou pre obnovu a rozvoj; naliehavo žiada členské štáty, aby zjednodušili a zlepšili prístup k finančným prostriedkom, ktoré poskytujú finančné nástroje JESSICA, JASMINE a JEREMIE, aby sa podporilo ich častejšie používanie zo strany MSP a zainteresovaných príjemcov prostriedkov;
18.
nabáda Komisiu, aby vypracovala opatrenia na zlepšenie hotovostných tokov príslušným orgánom a zvýšila technickú pomoc členským štátom a výmenu osvedčených postupov medzi regiónmi, aby sa zlepšila kvalita projektov a účinnosť realizácie projektov; zdôrazňuje dôležitú úlohu finančného nástroja JASPERS pri príprave projektov; vyzýva Komisiu, aby podporovala členské štáty pri prípadnej revízii ich operačných programov; zdôrazňuje však potrebu okamžitého informovania miestnych a regionálnych orgánov o týchto zmenách;
19.
schválenie systémov vnútroštátneho riadenia a kontroly Komisiou považuje za kľúčové pre urýchlenie realizácie programov a vyzýva členské štáty, aby čo najrýchlejšie skončili proces informovania Komisie;
20.
zdôrazňuje úlohu vzdelávania a odbornej prípravy pri zabezpečovaní dlhodobej obnovy hospodárstva a požaduje, aby boli aktualizované opatrenia dostupné v rámci Európskeho sociálneho fondu, aby sa zabezpečila vyššia dostupnosť zdrojov a dosiahla vyššia úroveň flexibility;
21.
žiada Komisiu, aby na podrobné monitorovanie a stále prehodnocovanie efektívnosti plánov obnovy na vnútroštátnej a regionálnej úrovni vyvinula primerané podrobné kritériá a normy s osobitným prihliadnutím na súlad s požiadavkami transparentnosti; žiada posúdenie efektívnosti reforiem po prijatí revidovaných nariadení o štrukturálnych fondoch v roku 2010 s cieľom ďalej zlepšovať účinnosť týchto opatrení, ako aj analyzovať príčiny problémov a meškania ich realizácie; naliehavo vyzýva Komisiu, aby tieto postrehy zohľadnila vo svojich návrhoch novej generácie programov štrukturálnych fondov;
22.
poveruje svojho predsedu, aby toto uznesenie postúpil Rade a Komisii a vládam členských štátov.
