Odpoveď pána Oettingera v mene Komisie
(11. januára 2012)
Komisia sa i naďalej domnieva, že jej návrh na rýchlejšie tempo renovácie verejných budov je opodstatnený: hoci je pravda, že verejný sektor čelí značným rozpočtovým obmedzeniam, náklady na renováciu verejných budov by sa mali vrátiť vďaka energetickým úsporám.
Aj keď si bude vyžadovať určité počiatočné investície, môžu ich financovať podniky poskytujúce energetické služby (ESCO).
Návrhom na renováciu verejných budov sa zároveň podporí tvorba pracovných miest v odvetví stavebníctva a renovácie v Európe.
Renováciu možno okrem toho spolufinancovať prostredníctvom politiky súdržnosti.
V novom návrhu o politike súdržnosti KOM(2011) 615 v konečnom znení sa ustanovuje významné zvýšenie finančných prostriedkov vyčlenených na energetickú efektívnosť.
V priebehu rokov sa náklady na modernizáciu budov budú znižovať, pretože bude k dispozícii nový, lepší a lacnejší stavebný materiál.
Komisia sa spolieha na príkladnú úlohu verejného sektora pri spustení procesu renovácie tak komerčných, ako aj obytných budov.
