13.6.2007
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladajú Joseph Daul, João de Deus Pinheiro, José Ignacio Salafranca Sánchez-Neyra, Vito Bonsignore, Charles Tannock, Elmar Brok, Antonio Tajani, Bogdan Klich, Jana Hybášková, Tokia Saïfi, Robert Atkins, Gunnar Hökmark a Patrick Gaubert
v mene Skupiny Európskej ľudovej strany (kresťanských demokratov) a európskych demokratov
k situácii na Blízkom východe
Návrh uznesenia Európskeho parlamentu k situácii na Blízkom východe
Európsky parlament ,
–
so zreteľom na svoje predchádzajúce uznesenia k situácii na Blízkom východe, najmä zo 7. septembra 2006 k situácii na Blízkom východe a zo 16. novembra 2006 k situácii v pásme Gazy,
–
so zreteľom na rezolúcie Bezpečnostnej rady OSN č. 242, 338, 1373 a 1397,
–
so zreteľom na plán pre mier z 30. apríla 2003, ktorý predložilo kvarteto,
–
so zreteľom na dohody o susedských vzťahoch medzi EÚ a Izraelom a EÚ a Palestínou,
–
so zreteľom na vyhlásenie kvarteta z 30. mája 2007,
–
so zreteľom na článok 103 ods. 2 rokovacieho poriadku,
A.
keďže násilie medzi skupinami v Gaze, ktoré sa minulý mesiac a najmä v posledných dňoch vystupňovalo napriek tomu, že do platnosti vstúpilo nové prímerie si vyžiadalo viac než 40 životov, a v reakcii na to sa hnutie Fatah dočasne a jednostranne rozhodlo opustiť palestínsku vládu národnej jednoty,
B.
keďže obyvatelia palestínskych území čelia kríze nevídaného rozsahu pokiaľ ide o chudobu, nezamestnanosť, prístup k zdravotnej starostlivosti, vzdelávanie, bezpečnosť a slobodu pohybu,
C.
keďže v dôsledku bojov medzi islamskou skupinou Fatah al-Islám a libanonskou armádou na sever od Tripolisu ušlo nedávno z tábora Nahr al-Bárid a neskôr aj z utečeneckého tábora Ajn al-Hilwa viac než 12 000 utečencov, keďže väčšina z nich teraz žije v inom palestínskom utečeneckom tábore Badawí, niekoľko verejných budov poskytli tiež libanonské úrady a ďalších utečencov prichýlili miestni obyvatelia; a keďže približne 15 000 utečencov je stále uviaznutých v oblasti bojov v tábore Nahr al-Bárid,
D.
keďže rezolúciou Bezpečnostnej rady OSN č. 1757 sa zriaďuje osobitný tribunál na vyšetrovanie vraždy bývalého premiéra Rafíka Harírího a ďalších politických útokov v Libanone,
1.
odsudzuje opakujúce sa útoky raketami Kásam, ktoré sú z pásma Gazy vystreľované na izraelské územie, a vyzýva palestínsku vládu národnej jednoty a palestínskych lídrov, aby vyvinuli maximálne úsilie na ukončenie týchto útokov, ktoré sú väčšinou namierené proti civilným cieľom;
2.
vyjadruje vážne znepokojenie nad zhoršujúcou sa humanitárnou, ekonomickou a finančnou situáciou na Západnom brehu a v Gaze;
3.
vyzýva vládu národnej jednoty, aby sa verejne zriekla násilia, uznala právo Izraela na existenciu v mieri a bezpečí a plne rešpektovala medzinárodné právo na základe zásad kvarteta a opätovne vyjadruje svoju ochotu podporovať vládu, ktorá bude uvedené podmienky spĺňať;
4.
víta opätovné potvrdenie arabskej mierovej iniciatívy, pričom konštatuje, že táto iniciatíva je uznaná v cestovnej mape a poskytuje vítaný regionálny politický horizont pre Izrael a Palestínu a dopĺňa úsilie kvarteta a samotných strán priblížiť sa k všeobecnému, spravodlivému a dlhotrvajúcemu mieru na základe dohody;
5.
opätovne zdôrazňuje svoj názor, že v politike nemajú miesto skupiny ani jednotlivci, ktorí podporujú násilie, a vyzýva všetky palestínske ozbrojené skupiny, aby sa naďalej zdržiavali prejavov nepriateľstva;
6.
vyzýva izraelskú vládu, aby nevykonávala ďalšie letecké útoky; žiada okamžité prepustenie palestínskych ministrov a poslancov zadržiavaných v Izraeli;
7.
vyzýva palestínsku vládu národnej jednoty v spolupráci s prezidentom Abbásom a regionálnymi činiteľmi k tomu, aby zabezpečili a udržali bezpečnosť a aby vykonali maximálne úsilie vedúce k prepusteniu desiatnika izraelskej armády Šalita a novinára BBC Alana Johnstona;
8.
vyjadruje znepokojenie nad dôsledkami, ktoré plynú pre bežných obyvateľov Palestíny z rozhodnutia EÚ pozastaviť poskytovanie pomoci prostredníctvom Palestínskej samosprávy pre nesplnenie zákonných podmienok z jej strany; víta rozšírenie dočasného medzinárodného mechanizmu a nalieha na Radu a Komisiu, aby podrobne monitorovali meniace sa podmienky a podporovali vznik takých okolností, ktoré by umožňovali obnovenie poskytovania pomoci prostredníctvom Palestínskej samosprávy;
9.
vzhľadom na zvýšenú regionálnu podporu pre Palestínčanov súhlasí s preskúmaním možnosti zamerania ďalšieho poskytovania pomoci s osobitným dôrazom na infraštruktúru a rozvojové programy, ktoré môžu priamo zlepšiť každodenný život Palestínčanov, a vyzýva Radu a Komisiu, aby predložili konkrétne návrhy týkajúce sa špecifickej medzinárodnej podpory, ktoré by mohli byť v tejto fáze užitočné;
10.
vyzýva Izrael, aby Palestínskej samospráve previedol daňové a colné príjmy, aby sa mohli jej zamestnancom pri použití vhodných záruk, ako sú napr. záruky prijaté EÚ, uhradiť nevyplatené mzdy, napríklad prostredníctvom dočasného medzinárodného mechanizmu (TIM);
11.
víta rozhodnutie kvarteta uskutočniť budúce stretnutie spoločne v regióne;
12.
víta rýchlu reakciu Európskej komisie, ktorá sa okamžite rozhodla vyčleniť sumu 370 000 EUR na poskytnutie humanitárnej pomoci palestínskym utečencom v Libanone, s cieľom zabezpečiť základné životné potreby približne 30 000 palestínskych utečencov, ktorí aj doteraz žili v extrémne zložitých životných podmienkach, a v súčasnosti sú navyše obeťami konfliktu, ktorý sa ich netýka; vyzýva všetky strany konfliktu, aby rešpektovali svoje záväzky vyplývajúce z medzinárodného humanitárneho práva, a najmä aby umožnili jednoduché doručovanie pomoci a evakuáciu nevinných civilných osôb.
13.
keďže rezolúcia Bezpečnostnej rady OSN zriaďuje osobitný tribunál na vyšetrovanie vraždy bývalého premiéra Rafíka Harírího a ďalších politických útokov v Libanone; domnieva sa, že takýto vývoj môže predstavovať dôležitý signál zo strany medzinárodného spoločenstva, že politicky motivované útoky a vraždy spáchané v Libanone nezostanú nepotrestané; vyzýva všetky krajiny, ako aj rôzne libanonské strany, aby tento tribunál pomohli čo najskôr zriadiť, a aby s ním bezvýhradne spolupracovali.
14.
poveruje svojho predsedu, aby toto uznesenie postúpil Rade, Komisii, vysokému splnomocnencovi pre SZBP, vládam členských štátov, vláde Izraela, prezidentovi Palestínskej samosprávy, Palestínskej legislatívnej rade a generálnemu tajomníkovi OSN.
