P6_TA(2006)0224
Živelné pohromy - aspekty životného prostredia
A6-0149/2006
Uznesenie Európskeho parlamentu o živelných pohromách (požiare, suchá a povodne) –aspekty životného prostredia ( 2005/2192(INI) )
Európsky parlament
, –
so zreteľom na svoje uznesenie z 5. septembra 2002 o katastrofálnych povodniach v strednej Európe Ú. v.
EÚ C 272 E, 13.11.2003, s.
471.
, zo 14. apríla 2005 o suchu v Portugalsku Ú. v.
EÚ C 33 E, 9.2.2006, s.
599.
, z 12. mája 2005 o suchu v Španielsku Ú. v.
EÚ C 92 E, 20.4.2006, s.
414.
a z 8. septembra 2005 o živelných pohromách (požiaroch a povodniach) v Európe počas toho leta Prijaté texty, P6_TA(2005)0334 .
,
–
so zreteľom na Kjótsky protokol k Rámcovému dohovoru OSN o klimatických zmenách z 11. decembra 1997 a jeho ratifikáciu Európskym spoločenstvom 25. apríla 2002,
–
so zreteľom na svoje uznesenie zo 16. novembra 2005 pod názvom "Víťazstvo v zápase s globálnymi klimatickými zmenami" Prijaté texty, P6_TA(2005)0433 .
,
–
so zreteľom na svoje uznesenie z 18. januára 2006 o klimatických zmenách Prijaté texty, P6_TA(2006)0019 .
,
–
so zreteľom na nariadenie Európskeho parlamentu a Rady (ES) č. 2152/2003 zo 17. novembra 2003 týkajúce sa monitorovania lesov a environmentálnych interakcií v Spoločenstve (Forest Focus) Ú. v.
EÚ L 324, 11.12.2003, s.
1.
,
–
so zreteľom na svoje uznesenie zo 16. februára 2006 o vykonávaní stratégie lesného hospodárstva Európskej únie Prijaté texty, P6_TA(2006)0068 .
a oznámenie Komisie o Európskej stratégii lesného hospodárstva ( KOM(1998)0649 ),
–
so zreteľom na nariadenie Rady (ES) č. 2012/2002 z 11. novembra 2002, ktorým sa zriaďuje Fond solidarity Európskej únie Ú. v.
ES L 311, 14.11.2002, s.
3.
(FSEU), a ktoré sa v súčasnosti reviduje,
–
so zreteľom na oznámenia a návrhy Komisie týkajúce sa vesmírneho programu Globálne monitorovanie pre životné prostredie a bezpečnosť (GMES) ( KOM(2004)0065 ), posilnenia reakcie EÚ na krízy a katastrofy v tretích krajinách ( KOM(2005)0153 ) a návrh smernice o posúdení povodní a povodňovom manažmente ( KOM(2006)0015 ),
–
so zreteľom na návrh nariadenia Rady, ktorým sa ustanovuje nástroj rýchlej reakcie a pripravenosti na závažné núdzové situácie ( KOM(2005)0113 ), a návrh rozhodnutia Rady, ktorým sa ustanovuje mechanizmus Spoločenstva v oblasti civilnej ochrany ( KOM(2006)0029 ), so zreteľom na rozhodnutie Rady 2001/792/ES, Euratom z 23. októbra 2001 o ustanovení mechanizmu Spoločenstva na podporu posilnenia spolupráce pri pomocných zásahoch civilnej ochrany) Ú. v.
ES L 297, 15.11.2001, s.
7.
,
–
so zreteľom na výskumný projekt o manažmente povodňových rizík pod šiestym rámcovým programom Európskej únie pre výskum a technologický rozvoj (2002 - 2006),
–
so zreteľom na uznesenie a prílohu prijaté pracovnou skupinou Euro-stredomorského parlamentného zhromaždenia 26. marca 2006 o civilnej ochrane a prevencii živelných a ekologických pohrôm http://www.europarl.eu.int/intcoop/empa/committee_cult/wg_tsunami_res26mars_en.pdf
,
–
so zreteľom na vedeckú správu Inštitútu pre udržateľné životné prostredie Spoločného výskumného strediska Komisie o klimatických zmenách a európskej dimenzii vodného hospodárstva http://ies.jrc.cec.eu.int/fileadmin/Documentation/Reports/Inland_and_Marine_Waters/Pubs/Climate_Change_and_the_European_Water_Dimension_2005.pdf
,
–
so zreteľom na článok 45 rokovacieho poriadku,
–
so zreteľom na správu Výboru pre životné prostredie, verejné zdravie a bezpečnosť potravín ( A6-0149/2006 ),
A.
keďže klimatické zmeny sú dôvodom živelných pohrôm (povodní, extrémneho sucha a požiarov), ktoré sa vo svete vyskytujú čoraz častejšie a spôsobili obrovské škody v podobe strát na životoch, poškodenia životného prostredia a zníženia hospodárskej aktivity,
B.
keďže na poslednej konferencii OSN o klimatických zmenách v decembri 2005 v Montreale v Kanade bol dosiahnutý výrazný pokrok na celosvetovej úrovni týkajúci sa spôsobov boja proti klimatickým zmenám, posilnenia rešpektu voči Kjótskemu protokolu a jeho vykonávania a bol poskytnutý prehľad s ohľadom na druhé obdobie záväzkov po roku 2012,
C.
keďže lesy plnia dôležitú úlohu pri zachovaní životného prostredia prostredníctvom vytvorenia rovnováhy v uhlíkovom a hydrologickom cykle, je ich prínos v spomaľovaní globálneho otepľovania, erózie, prevencie účinkov prívalových dažďov a zmenšovania skleníkového efektu jednoducho nevyčísliteľný,
D.
keďže situácie extrémneho sucha a lesných požiarov sa v južnej Európe zväčšili vo frekvencii aj rozsahu, aj napriek tomu, že sú bezprostredným dôsledkom klimatických zmien, sú tieto situácie nepredvídateľné a nemožno sa im vyhnúť, z čoho vyplýva, že je potrebné ďalej zdokonaľovať vedecký výskum a vyčleniť mu viac finančných prostriedkov s cieľom zlepšiť mechanizmy prehodnocovania rizík, systémov prevencie a prostriedkov na boj s týmito fenoménmi,
E.
keďže cieľom programu Forest Focus je propagovať výmenu informácií o lesoch v Spoločenstve a tým propagovať ich zachovanie a ochranu; keďže program zahŕňa integrované programy určené na ochranu lesa pred požiarmi a boj s dezertifikáciou,
F.
keďže nariadenie o FSEU (ES) č. 2012/2002 obsahuje prednostné podmienky, prostredníctvom ktorých je ťažké fond využívať v niektorých núdzových situáciách; keďže tieto obavy nie sú len hodnotou a typom oprávnených nákladov, ale tiež nepružnosťou termínov a postupov,
G.
keďže živelné pohromy zhoršujú problémy erózie, salinácie a dezertifikácie, porušujú ekosystémy a biodiverzitu, postihujú trvalo udržateľný rozvoj a ohrozujú sociálnu súdržnosť,
H.
keďže živelné pohromy môžu viesť tiež k výraznému presunu a strate populácií voľne žijúcich aj domácich zvierat a spôsobiť tak problémy miestnym komunitám a ich zvieratám; keďže existuje iba málo mechanizmov reakcie,
I.
keďže Medzinárodná stratégia OSN pre zníženie živelných pohrôm tvrdí, že lepšie mestské plánovanie v ohrozených regiónoch a zachovanie ekosystémov môžu znížiť dopad živelných pohrôm,
J.
keďže Komisia je signatárom Dohovoru OSN o boji proti dezertifikácii, pričom nárast tohto fenoménu je spomínaný v Miléniovej deklarácii OSN, a keďže rok 2006 bol vyhlásený za Medzinárodný rok púští a dezertifikácie,
K.
keďže v súčasnosti platné opatrenia Európskej únie sa ukázali byť neúčinné alebo neprimerané v zmysle poskytovania účinnej reakcie na živelné pohromy a keďže rôznorodosť existujúcich mechanizmov a riešení na vnútroštátnej a regionálnej úrovni a nedostatok ich koordinácie nepodporujú účinnú akciu,
L.
keďže preventívne opatrenia a opatrenia na prípravu a školenie posádok sú rovnako dôležité pre hasenie požiarov ako koordinácia materiálu a ľudských zdrojov na protipožiarne účely,
M.
keďže množstvo a rozsah záplav v Európe, vrátane strednej a východnej Európy, sa výrazne zvýšilo; keďže sa musí vyvinúť úsilie na zlepšenie predpovedí a prevencie – vrátane obnovy suchých nádrží a pobrežných mokradí – a opatrení na varovanie civilného obyvateľstva pred hroziacimi záplavami a zaistenie ich evakuácie,
1.
víta nárast verejného povedomia a podpory environmentálnych opatrení, zvlášť so zreteľom na najzávažnejšie prípady živelných pohrôm; navrhuje, aby tieto opatrenia zahŕňali racionálne a efektívne používanie vody v Európskej únii a najmä v najvážnejšie postihnutých oblastiach a regiónoch, a aby významnejší spotrebitelia vody v poľnohospodárstve, mestách a priemysle boli adresátmi týchto opatrení; zasadzuje sa o uplatňovanie zásad "používateľ platí" a "znečisťovateľ platí", a tak zaručenie racionálnejšieho využitie vody a lepšie monitorovanie a inšpekciu odpadových vôd;
2.
zdôrazňuje potrebu podporovania kampaní na zvýšenie povedomia o prevencii a osvojení si osvedčených postupov, zverejňovanie postupov, ktoré treba používať v krízových situáciách ako sú požiare a záplavy, podporovaných Európskym sociálnym fondom alebo v rámci kontextu konkrétnych programov ako Forest Focus; zdôrazňuje, že v rámci vzdelávania verejnosti sa má venovať osobitná pozornosť vzdelávaniu mladých ľudí, začínajúc školopovinnými deťmi;
3.
vyzýva členské štáty, aby zlepšili spoluprácu v oblasti civilnej ochrany na úrovni Európskej únie s cieľom zaistiť dostupnosť dodatočných zdrojov na okamžitú akciu v núdzových situáciách;
4.
vyzýva Komisiu, aby zahrnula vybudovanie infraštruktúry a získanie technického požiarnického vybavenia, vrátane leteckého vybavenia, do výdavkov financovaných Spoločenstvom;
5.
víta akčný plán Komisie na vymožiteľnosť lesného práva, správu a obchod (FLEGT) na boj proti čiernej ťažbe dreva, a nový finančný nástroj pre životné prostredie (program Life+), ktorý je nevyhnutný pre ochranu Európskych lesov a pre prevenciu poškodenia každého druhu, vrátane požiarov;
6.
vyzýva členské štáty, aby si uvedomili úlohu lesov v Európskej únii ako súčasť systematického súboru opatrení na spravovanie krajiny vrátanie opatrení na ochranu pred záplavami, ktoré sa sústreďujú na účinnejšie zadržiavanie vody, a geologických bezpečnostných opatrení navrhnutých na spevnenie svahov a opätovné zalesnenie všade tam, kde je to možné; navrhuje otvorenie verejnej diskusie o environmentálnej, sociálnej a hospodárskej úlohe lesov, ktorá by pomohla zvýšiť povedomie o existujúcich rozdieloch medzi európskymi lesmi a zvlášť o špecifickej povahe stredomorských lesov; domnieva sa, že existuje potreba lepšieho využitia štrukturálnych fondov a Kohézneho fondu v prospech štrukturálnych opatrení na prevenciu sucha, hlavného faktora, ktorý zhoršuje živelné pohromy; rovnako sa domnieva, že je nevyhnutné prijať opatrenia na podporu ochrany lesov a správu vidieka s cieľom zaistiť rozmanitosť ich využívania (lesníctvo, pastierstvo, kultúrne plodiny, zavlažovanie a pod.); má za to, že pestovanie monokultúr by sa malo uskutočňovať výlučne v jasne vymedzených oblastiach, ktoré sú zvlášť vhodné pre predmetné plodiny a súvisiace hospodárske aktivity, a že takéto systémy by mali byť založené na zdravom úsudku, a že je potrebné striktne uplatňovať zásadu zodpovednosti majiteľov a výrobcov;
7.
vyzýva Komisiu, aby v rámci spoločného legislatívneho rámca pre boj proti živelným pohromám a ich predchádzanie sformulovala skutočné, na solidarite založené ciele a predovšetkým prijala nové nariadenie týkajúce sa FSEU a smernicu o hodnotení povodní a povodňovom manažmente, a navyše v rámci nadchádzajúcej revízie programu Forest Focus, zvýšenie financovania a vytvorenie pravidiel pre spružnenie procesu podávania prihlášok;
8.
vyzýva na podporu toho, aby postihnuté oblasti mohli byť znovu zalesnené bez narušenia ich bioklimatických alebo ekologických vlastností, a dúfa, že obnova vidieckej a mestskej krajiny sa bude považovať za záležitosť zvláštneho významu s riadnym zohľadnením miestnych špecifík;
9.
zdôrazňuje potrebu poskytnúť dostatok finančných prostriedkov na zachovanie siete Natura 2000;
10.
verí, že rekonštrukcia/obnovenie siete Natura 2000 poškodenej povodňami, suchom alebo požiarmi bude financovaná z fondov Spoločenstva, za podmienky že pôjde o dôležité súčasti európskej zelene, ktoré zaisťujú biodiverzitu a zachovanie druhov; vyzýva členské štáty, aby zriadili národné lesné fondy na prevenciu lesných pohrôm a obnovu lesa;
11.
vyzýva Komisiu, aby zabezpečila, že budúce diskusie o nástrojoch odstraňovania následkov katastrof a civilnej ochrany budú brať ohľad aj na domáce a voľne žijúce zvieratá;
12.
vyzýva Komisiu, aby predložila stratégiu o suchu ako základ pre európsku politiku prevencie a riadenia rizika sucha;
13.
požaduje, aby boli závažné suchá zaradené medzi podporné mechanizmy FSEU, keďže sucho je prírodnou anomáliou, ktorá sa rozvíja pomaly a má premenlivú dobu trvania, s vážnymi trvalými dôsledkami na životné podmienky a sociálno-ekonomickú stabilitu postihnutých oblastí; odporúča, aby si FSEU ponechal možnosť podporiť lokalizované krízové situácie (regionálneho charakteru) a považoval verejné a súkromné škody za rovnako oprávnené na náhradu;
14.
odporúča zriadiť európske stredisko pre pozorovanie vplyvu sucha, dezertifikácie, povodní a ďalších vplyvov na klimatické zmeny a zhromažďovať tak informácie a zabezpečovať účinnejšiu reakciu;
15.
odporúča, aby sa v oblasti riadenia rizika sucha prijali preventívne opatrenia, vrátane stratégií na minimalizovanie výsledného dopadu, a aby sa začlenili do stratégií spravovania povodia;
16.
uznáva potrebu skúmať a rozvíjať nové formy prevencie a likvidácie požiarov využívaním satelitov a iných technológií; verí, že je nevyhnutné prijať nové informačné technológie (napr. geografický informačný systém) na zvládanie požiarov a záplav; zdôrazňuje kľúčovú úlohu novej detekčnej technológie pri prevencii živelných pohrôm;
17.
odporúča opatrenia na ochranu lesov pred požiarmi, zvlášť zber a recyklovanie zostatku lesnej biomasy, zákaz zmeny použitia vypáleného územia a prísnejšie tresty za trestné činy proti životnému prostrediu, najmä spôsobenie lesného požiaru; domnieva sa, že zber zvyškov biomasy by mal byť regulovaný, aby sa zabránilo zrýchleniu dezertifikácie odčerpávaním organických látok a degradovaním pôdy, čo spôsobuje jej väčšiu zraniteľnosť voči rizikám sucha a prudkých záplav;
18.
vyzýva Komisiu, aby predložila smernicu o prevencii a riadení požiarov, ktorá by mala zahŕňať pravidelný zber údajov, prípravu máp a určenie rizikových oblastí, prípravu plánov riadenia rizika požiarov, určenie pridelených prostriedkov a dostupných zariadení členskými štátmi, koordináciu rôznych administratív, minimálne požiadavky na školenia posádok a určenie zodpovednosti voči životnému prostrediu a sankcií;
19.
žiada Komisiu, aby odporučila členským štátom zostavenie máp rizík požiarov a záplav, a ich zohľadňovanie pri riadení územného plánovania;
20.
poveruje svojho predsedu, aby toto uznesenie postúpil Rade a Komisii a vládam a parlamentom členských štátov.
