Otázka na písomné zodpovedanie E-010046/2011
Komisii
článok 117 rokovacieho poriadku
Monika Flašíková Beňová (S&D)
(7. novembra 2011)
Vec: Transpozícia smernice o oneskorených platbách
Oneskorené platby sú dlhodobým problémom malých a stredných podnikov v Európe a často sú príčinou ich bankrotu vytlačením z pásma solventnosti.
Súčasná finančná kríza celý problém ešte zhoršila, keďže splatnosť faktúr sa predĺžila a firmy sa k tradičným zdrojom financovania, teda bankovým úverom, dostávajú len s veľkými ťažkosťami.
Začiatkom roka Rada Európskej únie po súhlase Európskeho parlamentu prijala novú smernicu o oneskorených platbách, ktorá sprísňuje tok prostriedkov v komerčných transakciách.
Zároveň stanovuje limity, ktoré verejné a súkromné podniky pri platení faktúr nesmú prekročiť.
Členské štáty sú povinné smernicu implementovať do januára 2013.
Komisár Antonio Tajani však členským štátom rozposlal písomnú výzvu, v ktorej žiada, aby národné vlády implementáciu smernice uskutočnili čo najskôr.
Plánuje Komisia v záujme umožnenia lepšieho prístupu malých a stredných podnikov k finančným prostriedkom ako formy stimulu pre rast v súvislosti s potrebným urýchlením implementácie smernice do národných právnych predpisov členských štátov podniknúť okrem písomnej výzvy aj iné opatrenia?
