Odpoveď pána Andora v mene Komisie
(12. decembra 2011)
Cieľom Európskeho roka aktívneho starnutia a solidarity medzi generáciami 2012 je podporovať podmienky pre lepšiu budúcnosť mladých a starých v našich starnúcich spoločnostiach.
Kľúčom k aktívnemu starnutiu je zabezpečiť, aby ľudia mohli naďalej prispievať do hospodárstva a k spoločnosti a aby sa o seba vedeli s rastúcim vekom postarať.
Podporovanie aktívneho starnutia si vyžaduje uplatňovanie širokej škály politík na všetkých úrovniach správy.
Hoci hlavná zodpovednosť za prijímanie opatrení spočíva na pleciach členských štátov, regionálnych a miestnych samospráv a tiež občianskej spoločnosti a sociálnych partnerov, aj EÚ zohráva dôležitú úlohu, a to vo vzťahu k politikám v oblasti zamestnanosti, verejného zdravia, informačnej spoločnosti, dopravy a sociálnej ochrany.
V rámci tohto európskeho roka sa bude okrem iného podporovať pozitívny prínos starších ľudí pre spoločnosť a k zamestnanosti, pričom dôraz sa bude klásť na podporu príležitostí pre staršie ženy a mužov, pokiaľ ide o rekvalifikáciu, prístup k vzdelávaniu, prístup k dobrovoľníckej práci, odovzdávanie zručností, zapájanie sa do medzigeneračných aktivít a mentorstva, podporu zdravia a aktivity v oblasti zdravého životného štýlu.
Komisia pripravuje bielu knihu o iniciatívach EÚ, ktorých cieľom je podporovať členské štáty pri ich úsilí o prispôsobenie dôchodkových systémov novému demografickému vývoju v Európe.
V tejto súvislosti budú významnú úlohu zohrávať rodové otázky.
Navyše, Komisia v spolupráci s členskými štátmi monitoruje vývoj vo vnútroštátnych dôchodkových systémoch.
Výbor pre sociálnu ochranu v súčasnosti pripravuje správu o primeranosti dôchodkov, ktorá by mala byť zverejnená v lete roku 2012; táto správa sa bude zaoberať otázkou rodovej rovnosti pri vyplácaní dôchodkov a bude vychádzať zo súboru ukazovateľov zohľadňujúcich rodové otázky.
