23.9.2008
SPOLOČNÝ NÁVRH UZNESENIA
ktorý v súlade s článkom 103 ods. 4 rokovacieho poriadku predkladajú
– Charles Tannock, Sajjad Karim, Mario Mauro, Tunne Kelam a Christa Klaß v mene skupiny PPE-DE,
– Pasqualina Napoletano, Hannes Swoboda, Jan Marinus Wiersma, Emilio Menéndez del Valle a Thijs Berman v mene skupiny PSE,
– Baroness Nicholson of Winterbourne v mene skupiny ALDE,
– Mieczysław Edmund Janowski, Adam Bielan, Cristiana Muscardini, Roberta Angelilli, Andrzej Tomasz Zapałowski, Eoin Ryan, Ewa Tomaszewska, Wojciech Roszkowski, Zbigniew Krzysztof Kuźmiuk, Ryszard Czarnecki, Konrad Szymański a Hanna Foltyn-Kubicka v mene skupiny UEN
a ktorý nahrádza návrhy týchto skupín:
– PPE-DE ( B6‑0426/2008 )
– PSE ( B6‑0440/2008 )
– ALDE ( B6‑0442/2008 )
– UEN ( B6‑0443/2008 )
o prípravách samitu EÚ – India (29. septembra 2008 v Marseille)
Uznesenie Európskeho parlamentu o prípravách samitu EÚ – India (29. septembra 2008 v Marseille)
Európsky parlament ,
–
so zreteľom na strategické partnerstvo EÚ a Indie, nadviazané v novembri roku 2004 v Haagu,
–
so zreteľom na 9. samit EÚ – India, ktorý sa uskutoční 29. septembra 2008 v Marseille,
–
so zreteľom na spoločný akčný plán z roku 2005, ktorý bol prijatý na 6. samite EÚ – India 7. septembra 2005 v Dillí,
–
so zreteľom na spoločný akčný plán strategického partnerstva EÚ – India zo 7. septembra 2005,
–
so zreteľom na závery 8. samitu EÚ—India z 30. novembra 2007,
–
so zreteľom na svoje uznesenie z 29. septembra 2005 o vzťahoch medzi EÚ a Indiou: strategické partnerstvo Ú. v.
EÚ C 227 E, 21.9.2006, s.
589. ;
–
so zreteľom na memorandum o porozumení medzi EÚ a Indiou o strategickom dokumente pre Indiu na roky 2007-2010,
–
so zreteľom na 3. energetický panel EÚ—India z 20. júna 2007,
–
so zreteľom na svoje uznesenie z 24. mája 2007 o Kašmíre: súčasná situácia a vyhliadky do budúcnosti Prijaté texty , P6_TA(2007)0214 . ,
–
so zreteľom na svoje uznesenie z 10. júla 2008 predpokladanej existencii masových hrobov v časti Kašmíru pod správou Indie Prijaté texty , P6_TA(2008)0366 . ,
–
so zreteľom na svoju správu z 28. septembra 2006 o hospodárskych a obchodných vzťahoch Európskej únie s Indiou Prijaté texty , P6_TA(2006)0388 . ,
–
so zreteľom na prejav prezidenta Indickej republiky na pôde Európskeho parlamentu dňa 25. apríla 2007,
–
so zreteľom na závery okrúhleho stola EÚ – India v dňoch 15. – 16. júla 2008 v Paríži,
–
so zreteľom na článok 103 ods. 4 rokovacieho poriadku,
A.
keďže EÚ a India predstavujú najväčšie demokracie na svete a ich spoločnú oddanosť demokracii, pluralizmu, zásadám právneho štátu a mnohostrannosti v medzinárodných vzťahoch prispieva k celosvetovému mieru a stabilite,
B.
keďže strategický spoločný akčný plán EÚ – India slúžil od roku 2005 ako základ na posilňovanie spolupráce medzi EÚ a Indiou,
C.
keďže India zaznamenala v uplynulých rokoch ročný hospodársky rast 8 a 10 %, čím sa vyznačila ako krajina, ktorá sa rozvíja ako hospodárska veľmoc a ktorá dosiahla obrovský pokrok v hospodárskom rozvoji; vítajúc významné pokroky, ktoré India dosiahla v rozličných ukazovateľoch ľudského vývoja, objavenie sa rozsiahlejšej strednej triedy dosahujúcej počet asi 100 miliónov ľudí, a indický pokrok v tom, že sa stáva tak darcom, ako aj príjemcom rozvojovej pomoci; vyjadrujúc pokračujúce obavy z obrovských rozdielov v príjmoch a z toho, že 300 miliónov Indov žije pod hranicou chudoby,
D.
keďže z hľadiska domácej politiky India prechádza mnohými krízami, ako je neprestávajúce násilie islamského džhihádu a hinduistického radikalizmu, napätie medzi komúnami v Džammú a Kašmíre, úroky proti kresťanom v Uríse, pričom mnohí sú dalitského pôvodu, a rozširovanie maoistického povstania (Naxalites) najmenej v dvanástich štátoch a prírodné katastrofy na severovýchode,
E.
keďže v auguste sa Uríse odohrala vlna násilia a séria vrážd kresťanov; so zreteľom na obvinenia, že miestna polícia účinne nezasiahla a že vodcovia Višva Hindu Parišadu uviedli, že násilie sa nezastaví, kým sa Urísa úplne nezbaví kresťanov; keďže niektoré kresťanské spoločenstvá v Indii sú vystavené pokračujúcej netolerancii a násiliu,
F.
keďže kastová diskriminácia a praktiky „nedotknuteľnosti“ voči Dalitom stále výrazne ovplyvňujú ich sociálno-ekonomické a politicko-občianske práva napriek úsiliu indických vlád trvajúcemu desiatky rokov,
G.
keďže od októbra 2005 pri bombových útokoch v indických mestách zahynulo viac ako 400 ľudí; keďže najnovší útok, ku ktorému došlo 13. septembra, si vyžiadal aspoň 20 obetí a veľa zranených,
H.
keďže obchod EÚ a Indie v uplynulých rokov exponenciálne rástol z 28,6 miliárd EUR v roku 2003 na 55 miliárd EUR v roku 2007 a keďže zahraničné investície v Indii pochádzajúce z EÚ sa v rokoch 2002 až 2006 viac ako zdvojnásobili na 2,4 miliardy EUR; keďže obchodný režim a regulačné prostredie v Indii sú stále pomerne reštriktívne a Svetová banka zaradila Indiu na 120. miesto (spomedzi 178 ekonomík) spolu s hodnotením „ľahko sa s ňou obchoduje“,
I.
keďže Európsky parlament a indický parlament nadviazali oficiálne vzťahy,
J.
keďže EÚ a India sú naďalej odhodlané uzavrieť dohodu o voľnom obchode, ktorá je súhrnná, vyvážená a v plnom súlade s predpismi WTO a ktorá poskytuje postupnú a recipročnú liberalizáciu obchodovania s tovarom a službami a venuje sa ďalším otázkam súvisiacim s obchodovaním; keďže dohoda o voľnom obchode bude podstatným prínosom pre obe ekonomiky, vďaka nej sa zvýšia investície, celkový vývoz a dovoz tak pre EÚ, ako aj pre Indiu, a poskytne cennú injekciu celosvetovému obchodu, najmä so službami,
K.
keďže EÚ a India pokračujú v úzkej spolupráci v oblasti vedy a techniky,
L.
keďže EÚ a India sú odhodlané odstrániť všetky formy terorizmu, ktorý predstavuje najväčšiu hrozbu pre medzinárodný mier a medzinárodnú bezpečnosť,
M.
keďže z Indie sa stal dôležitý aktér v medzinárodnom spoločenstve a jeden z najväčších prispievateľov do mierových misií OSN a keďže toto upevnené postavenie by OSN mala oceniť formou pridelenia kresla v Bezpečnostnej rade OSN,
N.
keďže India musí zohrávať dôležitú úlohu vo veciach južnej a juhovýchodnej Ázie, predovšetkým vďaka jej členstvu v organizáciách SAARC a ASEAN; so zreteľom na jej úlohu pri zachovávaní stability v regióne, a v tejto súvislosti pripomínajúc spoluprácu s EÚ v Nepále a na Srí Lanke,
O.
keďže Spojené štáty americké a India podpísali dohodu o civilnej jadrovej spolupráci,
P.
keďže mierová budúcnosť bývalého kráľovského štátu Džammú a Kašmíru zostáva dôležitým cieľom pre stabilitu v južnej Ázii,
Q.
keďže zmena klímy, využívanie energetiky a energetická bezpečnosť majú pre medzinárodné spoločenstvo veľký význam,
R.
keďže celosvetová explózia cien palív a potravín spôsobila vážne ekonomické problémy a zvýšila obavy z možných sociálnych nepokojov,
S.
keďže India sa podieľa na projektoch Galileo a ITER,
1.
víta konanie 9. samitu EÚ – India ako výraz trvalo udržateľného strategického partnerstva a dôrazne odporúča, aby tomuto každoročnému samitu v budúcnosti predchádzali predsamitové parlamentné schôdze, ktorými sa zdôrazní demokratická kontrola tohto procesu a ktoré umožnia lepšie pochopenie názorov a demokratického systému na obidvoch stranách;
2.
potvrdzuje, že rozhodne podporuje posilňovanie strategických vzťahov medzi EÚ a Indiou a hľadanie ďalších možností upevňovania týchto vzťahov, a od samitu očakáva konkrétne závery v hospodárskych, politických, bezpečnostných, obchodných a iných otázkach vzájomného záujmu;
3.
víta revíziu spoločného akčného plánu z roku 2005, dúfa, že prinesie stanovenie jasných priorít a termínov pre dohodnuté činnosti a opakuje, že sa chce zapojiť do procesu revízie; je pripravený otvoriť diskusiu s Komisiou s cieľom definovať spôsob tohto zapojenia;
4.
konštatuje, že EÚ a India chcú na samite schváliť revidovaný spoločný akčný plán; zdôrazňuje, že v záujme plnej realizácie priorít plánu treba navrhovaným jednotným akciám pripísať skutočný politický význam a vyčleniť pre ne dostatok finančných zdrojov;
5.
víta vytvorenie parlamentnej skupiny priateľstva medzi Indiou a Európskym parlamentom v júni 2008, ktorá bude pôsobiť v indickom parlamente ako partner delegácie Európskeho parlamentu pre vzťahy s Indiou; dúfa, že tento pozitívny krok bude začiatkom zmysluplného a štruktúrovaného dialógu medzi oboma parlamentmi o otázkach svetového a spoločného záujmu prostredníctvom pravidelných bilaterálnych návštev a diskusií pri okrúhlom stole;
6.
zdôrazňuje svoje pevné odhodlanie na vypracovanie komplexnej, rozsiahlej a ambicióznej dohody o voľnom obchode medzi EÚ a Indiou; konštatuje, že hoci sa počas rokovaní dosiahol široký konsenzus o obchode s tovarom, sú potrebné ďalšie rozhovory, aby sa dospelo k dohode o službách, hospodárskej súťaži, právach duševného vlastníctva, verejnom obstarávaní, trvalo udržateľnom rozvoji, sanitárnych a fytosanitárnych opatreniach a netarifných prekážkach; naliehavo vyzýva obe strany, aby sa snažili o úspešné zavŕšenie rokovaní do konca roku 2008; berie na vedomie obrovský nárast bilaterálneho obchodu a investícií za posledné desaťročie a zdôrazňuje, že takáto dohoda predstavuje mimoriadny potenciál na ďalší rast;
7.
požaduje uzavretie komplexnej dohody o voľnom obchode, ktorá zlepší prístup tovaru a služieb na trh, bude sa vzťahovať v podstate na celý obchod a bude obsahovať ustanovenia o regulačnej transparentnosti v oblastiach spoločného obchodu a investícií vrátane posudzovania noriem a zhody, sanitárnych a fytosanitárnych opatrení, práv duševného vlastníctva vrátane presadzovania práva, zjednodušenie obchodovania a colných procedúr, verejného obstarávania, obchodu a hospodárskej súťaže, ako aj doložiek týkajúcich sa obchodu, rozvoja a ľudských práv ako kľúčového prvku dohody o voľnom obchode;
8.
podporuje rokovania o dohode o voľnom obchode s Indiou, ale zároveň si plne uvedomuje rozdielne hospodárske postavenie EÚ a Indie, špecifickú sociálno-ekonomickú situáciu Indie a najmä situáciu chudobných a samozásobiteľských poľnohospodárov; ambicióznu kapitolu o trvalo udržateľnom rozvoji považuje za nevyhnutnú súčasť každej dohody a zdôrazňuje, že táto kapitola by mala podliehať štandardnému mechanizmu riešenia sporov;
9.
konštatuje, že EÚ je pre Indiu významným zdrojom priamych zahraničných investícií, čo predstavuje asi 19,5 % celkových tokov Indie priamych zahraničných investícií Indie, a že úhrn priamych investícií Indie do spoločných podnikov a dcérskych firiem s úplným vlastníctvom v EÚ (od apríla 1996 do prelomu rokov 2006 a 2007) dosiahol 4,31587 miliardy EUR, čím sa EÚ stala najväčším príjemcom zámorských investícií Indie; uznáva, že investičné toky medzi EÚ a Indiou sa zvýšili a budú sa ešte zvyšovať po úspešnom uzavretí dohody o voľnom obchode;
10.
pripomína, že EÚ a India sú dôležitými obchodnými partnermi a zakladajúcimi členmi Svetovej obchodnej organizácie; vyjadruje ľútosť nad nedávnym zlyhaním multilaterálnych obchodných rokovaní v rámci rozvojového programu z Dauhy a nad spormi v oblasti ciel na poľnohospodárske výrobky medzi USA a Indiou; poznamenáva, že dôsledky neúspešných rokovaní WTO by boli zahŕňali: stratu možného prínosu nových reforiem WTO v oblasti životnej úrovne; vážne riziko narušenia hodnovernosti medzinárodného obchodného systému a WTO; riziko zvýšeného obchodného protekcionizmu a riziko, že členovia WTO nahradia mnohostrannosť bilaterálnymi a regionálnymi dohodami; naliehavo vyzýva EÚ a Indiu, aby obnovili úsilie o uzavretie komplexnej obchodnej dohody, ktorá by zvýhodňovala EÚ a Indiu, ale aj širšie medzinárodné spoločenstvo;
11.
vyzýva Komisiu, aby na pokračujúcich rokovaniach s Indiou o dohode o voľnom obchode kládla dôraz na otázky ľudských práv, najmä na implementáciu pracovných noriem Medzinárodnej organizácie práce týkajúcich sa detskej a nútenej práce (dohovory č. 138 a 182), odstraňovanie netarifných prekážok a pretrvávajúcich obmedzení v oblasti priamych zahraničných investícií do dôležitých odvetví a práva duševného vlastníctva;
12.
berie na vedomie ohlásenie dohody o voľnom obchode medzi Indiou a združením ASEAN z 28. augusta 1998; vyjadruje nádej, že dohoda podporí ďalší hospodársky rast, zlepší regionálne politické vzťahy a posilní bezpečnosť v juhovýchodnej Ázii;
13.
vyzýva EÚ a Indiu, aby rázne pokročili v uzatváraní námorných a leteckých dohôd, ktoré by ešte viac oživili dvojstranný obchod a investície; konštatuje, že samit bude príležitosťou aj na podpísanie dohody o financovaní nového programu spolupráce v civilnom letectve;
14.
víta otvorenie Európskeho obchodného a technologického strediska (EBTC) v Dillí, ktoré pomôže rozvíjať prepojenie medzi európskymi a indickými podnikmi, ako aj medzi subjektmi v oblasti vedy a techniky s cieľom reagovať na potreby indického trhu;
15.
žiada Radu, aby urýchlene pokročila v otázke režimu zjednodušenia vydávania víz;
16.
víta založenie indického kontrolného úradu pre boj proti nezákonnej činnosti voči živočíchom žijúcim vo voľnej prírode, pričom je naďalej hlboko znepokojený kritickou situáciou populácie divých tigrov, a vyzýva Indiu, aby chránila tigre pred stratou ich prirodzeného prostredia a obchodovaním medzinárodných zločineckých sietí; požaduje konkrétnu pomoc EÚ v úsilí o ochranu prírody v podobe technickej expertízy, finančnej podpory a posilnením Dohovoru o medzinárodnom obchode s ohrozenými druhmi divej fauny a flóry (CITES);
17.
vyzýva obe strany, aby úzko spolupracovali pri riešení ekologických problémov hroziacich planéte; v tejto súvislosti naliehavo vyzýva EÚ a Indiu, aby vypracovali čo najspoločnejšie prístupy na riešenie nebezpečenstva zmeny klímy a na znižovanie emisií skleníkových plynov; zdôrazňuje, že obe strany sa musia pripojiť k dohode o znižovaní emisií skleníkových plynov po roku 2012, pričom uznáva, že India musí riešiť osobitné otázky ako rozvojová krajina;
18.
poukazuje na prudko rastúce ceny energií na celom svete a na dôsledky, ktoré má tento nárast na domácich spotrebiteľov, podnikateľov a priemysel; zdôrazňuje, že treba, aby sa diverzifikácia zásobovania energiou stala dôležitým politickým cieľom a zdôrazňuje riziká, ktoré má ohrozenie energetickej bezpečnosti na politickú stabilitu v Európe a južnej Ázii;
19.
berie na vedomie schválenie dohody medzi USA a Indiou o civilnom využívaní jadrovej energie (a indického jednostranného vyhlásenia o tom, že má v úmysle dodržať svoje záväzky týkajúce sa nešírenia jadrových zbraní a dobrovoľné moratórium na testovanie atómových zbraní) skupinou dodávateľov jadrového materiálu; vyzýva vládu Indie, aby svoje moratórium na jadrové skúšky pretransformovala na právne záväznú povinnosť;
20.
uznáva, že India má dôležitú úlohu pri predchádzaní konfliktom a udržiavaní mieru vo svojom susedstve aj v širšej oblasti; vyjadruje znepokojenie nad súčasnou nestabilnou politickou situáciou v Pakistane a nad zhoršujúcou sa bezpečnostnou situáciou v Afganistane a na Srí Lanke a vyjadruje nádej, že India ako najvplyvnejšia krajina v tejto oblasti bude presadzovať stabilitu a mier;
21.
vyjadruje poľutovanie nad vypuknutím nepokojov v Džammú a v Kašmíre v auguste 2008 a odporúča, aby orgány prijali všetky kroky potrebné na zabezpečenie toho, že v Džammú a v Kašmíre sa môžu uskutočniť voľby v stabilnom prostredí; je presvedčený, že otvorenie Kašmíru voľnému obchodu a pohybu osôb je nevyhnutné na prekonanie patového útlaku a násilia; teší sa na čas, keď sa bude môcť zmenšiť vojenská prítomnosť, v dôsledku čoho bude môcť začať normálne fungovať občianska spoločnosť, obchod a cestovný ruch;
22.
vyjadruje hlboké znepokojenie nad katastrofou spôsobenou povodňami na severovýchode Indie, ktorá postihla najmä štát Bihár, ale aj susedný Nepál a Bangladéš; ľutuje skutočnosť, že táto katastrofa si vyžiadala obrovský počet obetí a viac ako 1 milión ľudí pripravila o strechu nad hlavou; víta poskytnutie núdzovej pomoci Európskou úniou; vyzýva EÚ a Indiu, aby zintenzívnili spoluprácu na opatreniach zameraných na zmiernenie vplyvov zmeny klímy a najmä aby posilnili spoluprácu v oblasti obnoviteľných zdrojov energie;
23.
víta úsilie, ktoré indická vláda a občianska spoločnosť vyvinuli pri záchranných operáciách a evakuácii, koordinácii a distribúcii jedla, ako aj pri budovaní núdzových táborov; zdôrazňuje, že teraz treba v prvom rade zabezpečiť prístrešie, vodu a hygienu s cieľom stabilizovať situáciu týkajúcu sa verejného zdravia; presadzuje väčšiu medzinárodnú spoluprácu s Indiou s cieľom podporiť urýchlené prijatie opatrení na prispôsobenie sa zmene klímy, pretože k prírodným a človekom spôsobeným katastrofám dochádza čoraz častejšie, čo si vyžaduje posilnenie opatrení v oblasti prevencie a obnovy;
24.
uznáva, že India je vzorom pri riešení kultúrneho a náboženského pluralizmu napriek občasným a miestnym problémom vznikajúcim medzi náboženskými skupinami vrátane problémov medzi hinduistami a kresťanmi; vyjadruje však hlboké znepokojenie nad súčasnou situáciou kresťanských menšín a nad tým, aký dosah môžu mať zákony proti prestupovaniu na inú vieru rozšírené v niekoľkých indických štátoch na slobodu náboženského vyznania;
25.
vyjadruje hlboké znepokojenie nad nedávnymi útokmi proti kresťanom v meste Úrisa (pričom mnohí boli dalitského pôvodu), najmä v okrese Kandhamál; zdôrazňuje, že treba zaručiť bezprostrednú pomoc a podporu obetiam vrátane náhrad cirkvi za škody na jej majetku a jednotlivcom, ktorých súkromný majetok bol podobne poškodený; naliehavo vyzýva úrady, aby tým, ktorí boli nútení utiecť z ich dedín, umožnili bezpečný návrat; zdôrazňuje, že treba zabezpečiť riadne súdne procesy bez prieťahov pre všetkých obvinených vrátane vysokých policajných dôstojníkov; odsudzuje zabitie aspoň 35 ľudí od vypuknutia násilia a vyzýva štátne a národné orgány, aby urobili všetko, čo je v ich silách, na plnú ochranu kresťanskej menšiny;
26.
vyjadruje hlbokú sústrasť obetiam teroristických bombových násilností v Indii, tak na vlastnom území, ako aj v Afganistane a najmä voči jej veľvyslanectvu v Kábule; pripomína predovšetkým najnovší bombový útok z 13. septembra v indickom hlavnom meste a smrť vyše 180 ľudí v Mumbaji v roku 2006 a vyše 60 ľudí v Džaipúre v máji r.
2008; odsudzuje tieto a všetky teroristické útoky;
27.
zdôrazňuje úlohu, ktorú musí v pokračujúcich bilaterálnych rokovaniach zohrávať občianska spoločnosť v diskusii o principiálnych otázkach; v tejto súvislosti trvá na posilnení úlohy okrúhleho stola občianskej spoločnosti EÚ a Indie vytvoreného v roku 2001 a žiada najmä, aby sa mu poskytli prostriedky na účinné plnenie jeho úloh, ktoré spočívajú v konzultácii s občianskou spoločnosťou v EÚ a Indii; požaduje, aby sa v rozhodovacom procese EÚ viac prihliadalo na výsledky vzájomných výmen názorov;
28.
naliehavo vyzýva indické orgány, aby zreformovali zákon o osobitných právomociach ozbrojených síl, ktorý poskytuje vojakom a policajným dôstojníkom beztrestnosť;
29.
požaduje, aby sa vypracovala správa o pokroku v oblasti politiky Indie, čo sa týka ľudských práv, a pripomína, že dialóg EÚ a Indie o ľudských právach sa uvádza ako vzor riešenia týchto otázok; vyjadruje v tejto súvislosti prekvapenie nad tým, že India nie je na zozname krajín, ktorým možno poskytnúť financovanie v rámci EIDHR na mikroprojekty občianskej spoločnosti;
30.
vyzýva EÚ a Indiu, aby sa spoločne zaviazali, že budú postupovať proti metle terorizmu, ktorá je jednou z hlavných hrozieb pre medzinárodný mier a medzinárodnú bezpečnosť;
naliehavo vyzýva, aby sa posilnila spolupráca pri výmene informácií, a požaduje, aby sa posúdila možnosť, aby India mohla mať privilegované postavenie v rámci Europolu;
;
31.
zdôrazňuje, že potravinová bezpečnosť Indie stále vyvoláva obavy; vyzýva indickú vládu, aby vyrovnala dopyt a ponuku tým, že zvýši tempo domácej produkcie obilia a zabezpečí verejné a súkromné investície a zavedie nové technológie a diverzifikáciu plodín;
32.
víta pokrok, ktorý India dosiahla v otázke odstraňovania chudoby (rozvojový cieľ tisícročia 1); berie však na vedomie pomalý pokrok pri plnení rozvojových cieľov tisícročia (RCT) v oblasti vzdelávania, zdravotníctva, rodovej rovnosti a zlepšenia postavenia žien; opäť vyjadruje obavy nad tým, že úmrtnosť detí a zdravie matiek (RCT 4 a 5) sú oblasťami, v ktorých je pokrok najpomalší, a je nepravdepodobné, že by sa podarilo tieto ciele splniť do roku 2015; vyzýva Radu, Komisiu a indickú vládu, aby sa prioritne venovali otázkam rodovej rovnosti, znižovania detskej úmrtnosti a zlepšovania zdravia matiek;
33.
vyzýva EÚ a Indiu, aby kládli väčší dôraz na výmeny medzi ľuďmi a intenzívnejší kultúrny dialóg;
34.
poveruje svojho predsedu, aby toto uznesenie postúpil Rade a jej členským štátom, Komisii a vláde a parlamentu Indie.
