19.9.2007
NÁVRH UZNESENIA
ktorý na základe vyhlásenia Komisie
v súlade s článkom 103 ods. 2 rokovacieho poriadku
predkladajú Janelly Fourtou, Toine Manders, Karin Riis-Jørgensen, Frédérique Ries, Gianluca Susta a Danutė Budreikaitė
v mene Skupiny Aliancie liberálov a demokratov za Európu
o bezpečnosti výrobkov, najmä hračiek
Uznesenie Európskeho parlamentu o bezpečnosti výrobkov, najmä hračiek
Európsky parlament ,
–
so zreteľom na smernicu 88/378/EHS o bezpečnosti hračiek,
–
so zreteľom na smernicu 2001/95/ES o všeobecnej bezpečnosti výrobkov,
–
so zreteľom na článok 103 ods. 2 rokovacieho poriadku,
A.
keďže v posledných pár mesiacoch bolo v EÚ vyhlásených niekoľko rozsiahlych kampaní s cieľom stiahnuť dobrovoľne z obehu milióny nebezpečných hračiek, ktoré ohrozujú zdravie detí,
B.
keďže sa na základe týchto kampaní venuje väčšia pozornosť problému spočívajúcemu v tom, že aj napriek rozsiahlej harmonizácii výrobkov a uplatňovaniu celoeurópskeho systému trhového dozoru, nebezpečné výrobky sa stále vyrábajú, dovážajú a uvádzajú na trh EÚ,
C.
keďže tieto kampane s cieľom stiahnuť dobrovoľne výrobky z obehu prebiehajú len v dôsledku účinnej kontroly zo strany príslušných podnikov; keďže existuje vážna obava, že nie všetci výrobcovia a dovozcovia dodržiavajú podobné normy,
D.
keďže 48% odhalených nebezpečných výrobkov pochádza z Číny a u 27% sa ich pôvod nedá zistiť; keďže 25% všetkých odhalených výrobkov tvoria detské hračky; keďže 65 % európskych výrobcov hračiek si ich necháva vyrábať v Číne,
E.
keďže trhový dozor, kontrola dovozu do EÚ a zákaz uvádzania nevyhovujúcich výrobkov na trh patria nielen do právomoci členských štátov, ale vyžaduje si aj koordináciu na úrovni celej EÚ,
F.
keďže si situácia vyžaduje naliehavé nápravné kroky, pretože ochrana spotrebiteľov je najvyššou prioritou EÚ a členských štátov,
G.
keďže sa riadne neuplatňovali platné európske právne predpisy týkajúce sa bezpečnosti hračiek,
H.
keďže „nový prístup“ neposkytol potrebnú úroveň ochrany, napr. čo sa týka bezpečnosti hračiek alebo zdravotníckych pomôcok, a keďže Parlament v máji 2006 žiadal prísne obmedziť nový prístup na harmonizačné opatrenia rýdzo technického charakteru vzhľadom na problémy nedostatočnej transparentnosti a nejasnosti v oblasti zodpovednosti v rámci normalizácie,
I.
keďže externé obstarávanie výroby nezbavuje výrobcov hračiek povinnosti dodržiavať predpisy EÚ a vysoké normy, ktoré EÚ uplatňuje,
J.
keďže ochrana spotrebiteľov nie je len zákonnou ale aj morálnou povinnosťou trhových subjektov,
K.
keďže označenie CE sa stalo účinným nástrojom na zabezpečenie plnenia povinností zo strany výrobcov a dovozcov,
L.
keďže Komisia by sa mala zamerať aj na napodobeniny a pirátsky tovar, ako aj na zavedenie označenia krajiny pôvodu,
1.
vyzýva Komisiu a členské štáty na prijatie všetkých nevyhnutných legislatívnych a administratívnych opatrení, ktorými sa zabezpečí, že všetok spotrebný tovar predávaný na trhu EÚ bude v úplnom súlade s platnými normami EÚ a nebude ohrozovať zdravie a bezpečnosť spotrebiteľov;
2.
nalieha na európskych výrobcov, aby dodržiavali predpisy EÚ týkajúce sa ochrany zdravia a bezpečnosti, tak v rámci svojich podnikov v EÚ, ako aj v tretích krajinách, a to aj v prípade, že boli do výroby zapojení subdodávatelia;
3.
vyzýva Komisiu, aby prehodnotila „nový prístup“ právnych predpisov EÚ pre udeľovanie povolení na uvedenie výrobkov na trh a stanovila merateľné ukazovatele a normy týkajúce sa bezpečnosti;
4.
vyzýva Komisiu, aby zvážila využitie prístupu „analýza životnosti“ pri posudzovaní bezpečnosti výrobku;
5.
žiada Komisiu, aby vytvorila trhové stimuly na podporu a motiváciu zodpovednejšieho správania priemyselných podnikov vzhľadom na bezpečnosť výrobkov;
Kontrola používania označenia CE
6.
vyzýva Komisiu, aby zabezpečila, že označenie CE bude zárukou dodržiavania technických právnych predpisov a noriem kvality EÚ, a aby prijala nevyhnutné a účinné opatrenia na zabránenie akémukoľvek zneužívaniu;
7.
povzbudzuje Komisiu, aby v spolupráci s členskými štátmi dôrazne zakročila pri ochrane práv spotrebiteľov vždy, keď existuje dôkaz o podvodných praktikách zahraničných výrobcov a dovozcov a/alebo o tom, že používajú falošné alebo nesprávne označenia pôvodu;
8.
vyzýva Komisiu, aby vyjasnila zodpovednosť výrobcov a dovozcov v prípade zneužitia označenia CE; domnieva sa, že by sa mali stanoviť primerané sankcie za zneužívanie; žiada, aby bolo aj zneužívanie ostatných dobrovoľných označení postihované sankciami;
9.
zdôrazňuje, že označenie CE má význam ako označenie zaručujúce bezpečnosť spotrebiteľov v rámci celej EÚ; vyzýva Komisiu, aby koordinovala kontroly v tretích krajinách s cieľom zracionalizovať činnosť kontrolných systémov členských štátov;
10.
vyzýva Komisiu, aby zriadila a koordinovala sankčný systém, ktorý by sa mal uplatniť v členských štátoch pri nedodržiavaní predpisov zo strany tretích krajín;
Revízia smernice o hračkách
11.
nalieha na Komisiu, aby urýchlila revíziu smernice o bezpečnosti hračiek, pričom by aktualizovala jej ustanovenia s cieľom uviesť ich do súladu s najnovšími normami ochrany zdravia a bezpečnosti a zlepšila efektívnosť a metódy uplatňovania tejto smernice, a aby bezodkladne predložila svoj návrh Európskemu parlamentu;
12.
vyzýva Komisiu, aby uzavrela dohodu o vzájomnom uznávaní týkajúcu sa informačného systému NANDO (New approach Notified and Designated Organisations) s Čínou a ostatnými tretími krajinami s cieľom stanoviť notifikované orgány, ktoré môžu posudzovať zhodu s predpismi EÚ;
Systém RAPEX
13.
vyzýva Komisiu, aby zvýšila efektívnosť systému RAPEX na zabezpečenie odhalenia čo najväčšieho množstva nebezpečných výrobkov, ktoré boli uvedené na trh EÚ;
14.
vyzýva Komisiu a Radu, aby vytvorili náležité mechanizmy colného dohľadu a jeho výkonu;
15.
nalieha na Komisiu, aby podnikla naliehavé kroky na riešenie problému nebezpečných výrobkov nezisteného pôvodu;
Zákaz dovozu nebezpečného spotrebného tovaru
16.
vyzýva Komisiu, aby objasnila postup zákazu dovozu na základe individuálnych prípadov, keď k plneniu noriem kvality nedochádza pravidelne;
17.
nalieha na Komisiu, aby využila svoje právomoci na zákaz uvádzania nebezpečného spotrebného tovaru na trh EÚ, ak sa ukáže, že nie je bezpečný;
Spolupráca s Čínou a ostatnými tretími krajinami
18.
vyzýva Komisiu, aby zintenzívnila spoluprácu so Štátnou správou pre dozor nad kvalitou, inšpekciu a karanténu ČĽR (General Administration of Quality supervision, Inspection and Quarantine (AQSIQ)) a príslušnými orgánmi ostatných tretích krajín, ktoré sú významnými vývozcami spotrebného tovaru do EÚ;
19.
vyzýva Komisiu, aby poskytla technickú pomoc orgánom tretích krajín pri uplatňovaní predpisov o ochrane zdravia a bezpečnosti, ako aj pri zlepšovaní colnej spolupráce;
20.
vyzýva Komisiu, aby objasnila jej súčasnú obchodnú politiku týkajúcu sa potenciálnych nebezpečných výrobkov, najmä hračiek a textilu, a spôsob, akým zamýšľa zabezpečiť súlad medzi reštriktívnym uplatňovaním platných predpisov a naliehavou potrebou zaručiť európskym občanom právo na zdravotne vyhovujúce výrobky;
21.
vyzýva Komisiu, aby objasnila súčasné ochranné opatrenia, napríklad tie, ktoré sa týkajú textilného priemyslu, a uviedla, ako súvisia s praxou zneužívania bezpečnostných noriem;
22.
vyzýva členské štáty, aby posilnili svoje vnútroštátne systémy trhového dozoru;
23.
vyzýva Komisiu, aby vytvorila mechanizmy na monitorovanie spôsobu dodržiavania noriem ochrany zdravia a bezpečnosti pri uzatváraní budúcej generácie dohôd o partnerstve a spolupráci;
24.
vyzýva členské štáty, aby vzhľadom na trhový dozor a bezpečnosť výrobkov aktívne spolupracovali s USA a ostatnými obchodnými partnermi;
Úloha členských štátov
25.
vyzýva členské štáty, aby zabezpečili dôsledné uplatňovanie právnych predpisov týkajúcich sa výrobkov, najmä bezpečnosti hračiek, a aby zintenzívnili úsilie o zlepšenie trhového dozoru a najmä vnútroštátnych inšpekcií;
26.
vyzýva členské štáty, aby aktívne preverovali všetky indície týkajúce sa nevyhovujúcich výrobkov a okrem iného aby testovali podozrivý spotrebný tovar;
27.
vyzýva členské štáty, v súlade s právnymi predpismi Spoločenstva, aby plne využili všetky svoje zákonné možnosti na zabezpečenie toho, že hračky, ktoré sú nevyhovujúce alebo nebezpečné, nebude možné uviesť na trh alebo sa z neho stiahnu;
28.
nalieha na členské štáty, aby účinnejšie využívali hodnotenie rizika v colných predpisoch;
29.
poveruje svojho predsedu, aby toto uznesenie postúpil Rade, Komisii a členským štátom.
