EP varuje Rusko pred novými zbrojnými pretekmi
Vonkajšie vzťahy
2007-11-14 - 16:11
Európsky parlament schválil uznesenie o vzťahoch Európskej únie s Ruskom, v ktorom okrem iného vyslovil obavy o stav ľudských práv v tejto krajine, vyzval ruských politických lídrov na zabezpečenie slobodných prezidentských a parlamentných volieb a varoval pred krokmi, ktoré by mohli viesť k novým pretekom v zbrojení.
Parlament v prijatom uznesení opätovne potvrdzuje svoje presvedčenie, že Rusko je aj naďalej "dôležitým partnerom na účely budovania strategickej spolupráce, s ktorým EÚ zdieľa nielen hospodárske a obchodné záujmy, ale aj cieľ úzkej spolupráce na medzinárodnej scéne", a uvítal pokrok, ktorý sa podarilo dosiahnuť v otázke vstupu Ruska do WTO.
Na druhej strane však text prijatý v EP nešetrí ani kritikou.
Poslanci zdôraznili, že súčasná situácia v Rusku vyvoláva vážne obavy v súvislosti so stavom dodržiavania ľudských práv, demokracie, slobody prejavu a práv občianskej spoločnosti a poukázali tiež na zložité pracovné podmienky a zastrašovanie novinárov (vrátane zahraničných spravodajcov) v Ruskej federácii.
Kriticky sa uznesenie stavia aj k ruskej politike a porušovaniu ľudských práv v Čečensku.
V súvislosti s prípravami volieb do Dumy v decembri 2007 a prezidentských volieb v marci 2008 vyjadruje EP znepokojenie nad obmedzovaním demokratických slobôd v rámci volebných príprav a vyzýva ruské orgány, aby zaručili slobodný a spravodlivý priebeh oboch volieb.
V tejto súvislosti tiež Parlament vyjadruje poľutovanie nad tým, že ruské orgány doteraz nevyzvali OBSE na pozorovanie volieb.
Europoslanci okrem toho vyzvali Ruskú federáciu na pozitívny príspevok k vyriešeniu medzinárodných problémov, napr. k otázke kosovského štatútu či iránskeho jadrového programu a naliehavo žiadajú Rusko, aby "prehodnotilo svoje plány odstúpiť od Zmluvy o konvenčných ozbrojených silách v Európe (ZKOS), zvolilo si cestu rokovaní s cieľom ochrany svojich legitímnych záujmov a tým zamedzilo oslabovaniu Zmluvy o KOS, čo by mohlo viesť k novým pretekom v zbrojení".
20071109IPR12793
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
