P7_TA-PROV(2011)0368
Postup spoločných schôdzí výborov, schôdzí koordinátorov a prístup k informáciám pre poslancov, ktorí nie sú členmi politických skupín (výklad článkov 51 a 192 rokovacieho poriadku)
Rozhodnutie Európskeho parlamentu z 13. septembra 2011 o postupe spoločných schôdzí výborov, schôdzí koordinátorov a o prístupe k informáciám pre poslancov, ktorí nie sú členmi politických skupín (výklad článkov 51 a 192 rokovacieho poriadku)
Európsky parlament,
–
so zreteľom na list predsedu Výboru pre ústavné veci z 12. júla 2011,
–
so zreteľom na článok 211 rokovacieho poriadku,
1.
rozhodol pripojiť k článku 51 rokovacieho poriadku tento výklad:
Tento článok sa môže uplatniť na postup vedúci k vydaniu odporúčania schváliť alebo zamietnuť uzavretie medzinárodnej dohody podľa článku 90 ods. 5 a článku 81 ods. 1, pokiaľ sú splnené podmienky v ňom uvedené.
2.
rozhodol pripojiť k článku 192 rokovacieho poriadku tento výklad:
Poslanci, ktorí nie sú členmi politických skupín, v zmysle článku 30 netvoria politickú skupinu, a teda nemôžu vymenovať koordinátorov, ktorí jediní majú právo zúčastňovať sa na schôdzach koordinátorov.
Schôdze koordinátorov majú za úlohu pripravovať rozhodnutia výboru a nemôžu nahrádzať schôdze výboru, ak na ne nie je výslovne prenesená právomoc.
Z toho dôvodu môžu schôdze koordinátorov prijímať rozhodnutia len za predpokladu prenesenia právomoci ex ante.
Ak právomoc prenesená nie je, koordinátori môžu prijímať iba odporúčania, ktoré musia byť následne formálne schválené výborom.
Právo poslancov, ktorí nie sú členmi politických skupín, na prístup k informáciám musí byť v každom prípade zachované v súlade so zásadou zákazu diskriminácie, a to poskytovaním informácií a prítomnosťou člena sekretariátu týchto poslancov na schôdzach koordinátorov.
3.
poveruje svojho predsedu, aby postúpil toto rozhodnutie pre informáciu Rade a Komisii.
