Parlament chce, aby bolo zvýšenie kvót na mlieko dobrovoľné
Poľnohospodárstvo
2008-03-12 - 13:52
Europoslanci prijali pomerom hlasov 531:104:22 správu, ktorá navrhuje, aby bolo od 1. apríla 2008 členským krajinám povolené dobrovoľne si zvýšiť kvóty na produkciu mlieka o 2 %.
Členské štáty, ktoré prekračujú stanovené limity, a tie, ktorých produkcia určený limit nedosahuje, by mali mať podľa EP možnosť si vzájomné kvóty vyrovnať.
To by malo zabrániť postihom v prípade prebytkov.
Parlament tým reaguje na zvýšený dopyt na svetových trhoch a na rozdielnu situáciu európskych producentov.
Európska komisia nedávno navrhla, aby sa od 1. apríla 2008 zvýšili vo všetkých členských krajinách kvóty na produkciu mlieka o 2 %, čím chcela reagovať na zvýšený dopyt v EÚ a na svetových trhoch.
Toto opatrenie by podľa nej v hospodárskom roku 2008/2009 viedlo k dodatočnému zvýšeniu objemu produkcie o 2,84 miliónov ton na konečných 145,7 miliónov ton.
EP však vyslovil obavu, že jednotné zvýšenie kvót o 2 % v celej EÚ povedie k zníženiu cien vyplácaných producentom, ktorí už teraz čelia nemalým problémom.
V prijatej správe preto poslanci navrhujú kompromis, podľa ktorého by bolo zvýšenie kvót o 2 % zavedené, avšak iba na dobrovoľnej báze.
Členské krajiny by okrem toho podľa poslancov mali mať možnosť vzájomne si svoje prebytočné či nedosahované kvóty vyrovnať.
Správa v tejto súvislosti uvádza, že v hospodárskom roku 2008/2009 by sa dávka z prebytkov mlieka mala platiť len v tom prípade, ak bude prebytok existovať aj po vyrovnaní na úrovni EÚ.
Širšia debata o postupnom odstraňovaní režimu kvót, ktorý má byť ukončený v roku 2015, prebieha v rámci diskusií o kontrole stavu Spoločnej poľnohospodárskej politiky EÚ.
Vzhľadom na to, že ide o zmeny v oblasti, ktoré patria do kompetencie členských štátov, sa Parlament k navrhovanej legislatíve vyjadruje len v rámci konzultačného postupu.
To znamená, že na vstup nových pravidiel do platnosti (vrátane zmien, ktoré k pôvodnému návrhu schváli EP) bude potrebný súhlas členských štátov v Rade, ktoré majú v tejto otázke konečné slovo.
Rozprava (11.
3.
2008)
V tejto rozprave vystúpil aj slovenský europoslanec Miroslav MIKOLÁŠIK (EPP-ED, SK)
"Údaje za kvótový rok 2006/2007 ukazujú, žena úrovni EÚ sa nevyčerpalo 1,9 milióna ton mlieka, pričom 18 z 27 členských krajín nesplnilo svoje vnútroštátne kvóty.
Európska komisia ohlásila, že za kvótový rok 2007/2008 očakáva nevyčerpanie vo výške 3 milióny ton mlieka.
Nie som si preto istý, či je 2 % zvýšenie kvót na mlieko v roku 2008/2009 opodstatnený.
Myslím si, že je potrebná ďalšia analýza, pretože aj hodnotenie EK v správe o vyhliadkach odvetvia mliekarstva neobsahuje dostatočné množstvo relevantných informácií.
Súhlasím s názorom, že všetky možnosti by sa mali zhodnotiť na základe ich realizácie s dôrazom na ich hospodárske, sociálne, regionálne a rozpočtové dôsledky.
Myslím si, že pre nové členské krajiny by mali byť dotácie väčšie ako 2 %, aby sme ich nediskriminovali za minulosť.
Dopyt po mlieku je stále vyšší, ako aj ceny."
20080311IPR23700 Konečné znenie prijatého textu nájdete po jeho publikovaní prostredníctvom vyhľadávača tu
SK
1
LINK
/activities/plenary/ta.do?language=SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
