17.9.2008
NÁVRH UZNESENIA
ktorý na základe otázok na ústne zodpovedanie B6‑0460/2008 a B6‑0461/2008
v súlade s článkom 108 ods. 5 rokovacieho poriadku
predkladajú Giles Chichester a Urszula Gacek
v mene skupiny PPE-DE
o získaní kontroly nad cenami energie
Uznesenie Európskeho parlamentu o získaní kontroly nad cenami energie
Európsky parlament ,
–
so zreteľom na svoje uznesenia o závislosti od ropy z 29. septembra 2005 (P6-TA (2005)361) a o kríze v sektore rybolovu ako dôsledku zvyšovania cien pohonných hmôt z 19. júna 2008 (P6-TA (2008)308),
–
so zreteľom na oznámenie Komisie s názvom Pred výzvou vyšších cien ropy (KOM(2008)384 v konečnom znení),
–
so zreteľom na závery predsedníctva zo zasadnutia Európskej rady z 19. – 20. júna 2008,
–
so zreteľom na dohodu z neformálneho zasadnutia Rady ECOFIN z 12. – 13. septembra 2008,
–
so zreteľom na článok 108 ods. 5 rokovacieho poriadku,
A.
keďže ceny ropy dosiahli v lete v reálnych hodnotách svoje historické maximum, ceny ostatných energetických produktov sa takisto zvýšili a spotrebiteľské ceny palív zodpovedajú vývoju ceny surovej nafty; keďže slabý dolár prispel k tlaku na ceny ropy,
B.
keďže podľa odhadov ceny ropy zostanú na vysokej úrovni v strednodobom až dlhodobom časovom horizonte, čo bude mať negatívne dôsledky na infláciu a rast hospodárstva EÚ,
C.
keďže vysoké ceny znižujú kúpnu silu občanov EÚ, pričom najhoršie vplývajú na domácnosti s najnižšími príjmami a energeticky náročné priemyselné odvetvia,
D.
keďže zvýšenie cien energie ovplyvňuje kombinácia komplexného súboru faktorov: zmena v štruktúre dodávok ropy a dopytu po nej; znižujúci sa počet a veľkosť nových ropných polí; obmedzené rozširovanie produkcie ropy; geopolitické faktory; nižšie investície do vývoja technológií; vyššie investičné náklady; nedostatok kvalifikovaných pracovných síl v hlavných krajinách produkujúcich ropu,
E.
keďže zvýšená transparentnosť, spoľahlivosť a častejšie zverejňovanie údajov o komerčných zásobách ropy sú dôležité pre účinné fungovanie ropných trhov,
F.
keďže súčasná finančná kríza núti investorov hľadať alternatívne možnosti investovania a prispieva k zvýšenej krátkodobej cenovej nestabilite,
G.
keďže hospodárstvo EÚ je stále výrazne závislé od dovážanej ropy a prípadné nové polia sa nachádzajú väčšinou v neobvyklých lokalitách, v dôsledku čoho sú investičné náklady na výstavbu v nich vyššie,
1.
vyjadruje znepokojenie nad zvyšovaním cien energií, najmä vzhľadom na ich nepriaznivý vplyv na európske hospodárstvo a konkurencieschopnosť, ktorý zabraňuje dosiahnutiu cieľov lisabonskej stratégie;
2.
zdôrazňuje potrebu prijať opatrenia, ktoré umožnia hospodárstvu EÚ udržať si konkurencieschopnosť a prispôsobiť sa novým podmienkam, pokiaľ ide o nové ceny ropy;
3.
vyzýva na prijatie pevného politického záväzku prejsť na nízkouhlíkové hospodárstvo EÚ, podporovať obnoviteľné zdroje energie, energetickú účinnosť a iné nízkouhlíkové zdroje energie a usilovať o diverzifikáciu dodávky energie a znižovať závislosť od dovážaných fosílnych palív, keďže tento prechod je najlogickejšou reakciou na vyššie ceny ropy; súhlasí s tým, že na tieto strategické opatrenia musia nevyhnutne nadviazať pevné finančné záväzky v oblasti výskumu a vývoja;
4.
podporuje rozhodnutie Európskej rady, že v záujme zmiernenia nepriaznivých dôsledkov pre domácnosti s najnižšími príjmami by sa mali prijať krátkodobé a cielené opatrenia; domnieva sa však, že by sa malo zabrániť opatreniam, ktoré spôsobujú vyššiu infláciu a nižšie stimuly na úsporu energie, keďže môžu byť na škodu udržateľnosti verejných financií a nefunkčné z dôvodu vyšších cien ropy;
5.
s obavami konštatuje, že spotrebitelia aj naďalej platia vysoké ceny, ktoré nie vždy plne zohľadňujú fluktuáciu cien smerom nadol;
6.
vyzýva Komisiu, aby zintenzívnila svoje úsilie o zlepšenie podmienok hospodárskej súťaže v ropnom priemysle a aby zabezpečila dodržiavanie platných pravidiel v tejto oblasti; domnieva sa, že treba venovať osobitnú pozornosť skúmaniu a boju proti oligopolom a kartelom v oblasti rafinácie a distribúcie na miesta spotreby;
7.
domnieva sa, že EIB by mala zohrávať významnejšiu úlohu pri poskytovaní finančných prostriedkov na projekty v oblasti energetickej účinnosti, obnoviteľných zdrojov energie a výskumu a vývoja, najmä so zameraním na malé a stredné podniky;
8.
vyzýva Komisiu, aby predložila návrh na preskúmanie smernice o energetickej dani, pričom by dôkladne zvážila účinok, ktorý by takéto daňové opatrenia mohli mať na infláciu, nové investície do výroby a výskumu ropy a na prechod k nízkouhlíkovému hospodárstvu EÚ;
9.
zdôrazňuje význam zvýšenej transparentnosti a spoľahlivosti údajov o ropných trhoch a zásobách ropy; považuje za dôležité zlepšiť poznatky o vývoji cien ropných produktov; vyzýva na včasné preskúmanie právnych predpisov Spoločenstva o núdzových zásobách ropy;
10.
vyzýva EÚ, aby zlepšila účinnosť dialógu s krajinami OPEC a ostatnými krajinami v záujme vyššej stability cien ropy, lepšej predvídateľnosti dodávok konečných ropných produktov a používania eura namiesto amerického dolára na účely platieb za ropu;
11.
opätovne zdôrazňuje význam spoločnej energetickej politiky EÚ, bezpečnosti dodávok a európskej susedskej politiky; v tejto súvislosti vyjadruje presvedčenie, že EÚ by sa mala ujať vedenia v rámci energetického dialógu s kľúčovými dodávateľmi ropy; víta myšlienku samitu na najvyššej úrovni medzi krajinami, ktoré sú spotrebiteľmi ropy, a krajinami, ktoré sú jej výrobcami;
12.
vyzýva spoločnosti v EÚ, aby boli iniciatívnejšie, a to najmä zvyšovaním investícií a ujali sa vedenia v súvislosti s novým technologickým know-how a technickými zručnosťami, aby boli i naďalej kľúčovým partnerom krajín, ktoré sú hlavnými výrobcami ropy;
13.
konštatuje, že by sa mala zlepšiť sociálna zodpovednosť podnikov v prípade hlavných ropných spoločností, aby viac súkromných investícií zo zdrojov pochádzajúcich zo súčasných neočakávaných ziskov ropného priemyslu smerovalo do programov úspory energie a alternatívnych energetických technológií vrátane súvisiaceho výskumu a vývoja;
14.
vyzýva členské štáty, aby koordinovali politické zásahy pri riešení otázky stúpajúcich cien ropy; vyzýva Komisiu, aby predložila analýzu na základe politických opatrení členských štátov vychádzajúcich z osvedčených postupov v ich reakcii na výzvy v podobe vysokých cien ropy;
15.
vyzýva Radu, aby presadila dohodu o ďalších kľúčových krokoch k dosiahnutiu skutočne liberalizovaného vnútorného trhu s energiou;
16.
poveruje svojho predsedu, aby toto uznesenie postúpil Rade, Komisii a vládam a parlamentom členských štátov.
