9.3.2009
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladajú Klaus-Heiner Lehne, v mene skupiny PPE-DE Ieke van den Burg, v mene skupiny PSE Diana Wallis, v mene skupiny ALDE Francesco Enrico Speroni, v mene skupiny UEN
o účasti zamestnancov v spoločnostiach s európskym štatútom a o iných sprievodných opatreniach
Uznesenie Európskeho parlamentu o účasti zamestnancov v spoločnostiach s európskym štatútom a o iných sprievodných opatreniach
Európsky parlament ,
–
so zreteľom na iniciatívu Small Business Act a na pracovný program Komisie na roky 2008 až 2009,
–
so zreteľom na článok 103 ods. 2 rokovacieho poriadku,
A.
keďže štatút európskej súkromnej spoločnosti (ESS) uľahčí podnikanie MSP na vnútornom trhu, ale budú ho môcť využiť aj väčšie podniky;
1.
vyzýva Komisiu, aby podľa článku 138 Zmluvy o ES začala konzultácie so sociálnymi partnermi s cieľom vyhodnotiť a v prípade potreby zefektívniť, vypracovať alebo posilniť ustanovenia týkajúce sa účasti zamestnancov na európskom vnútornom trhu;
2.
vyzýva Komisiu, aby vyhodnotila vplyv existujúcich štatútov európskej spoločnosti a príslušných rozsudkov Európskeho súdneho dvora (napr. Daily mail a General trust, Sevic systems, Ispire art, Überseering a Cartesio) na zastúpenie zamestnancov v správnych radách spoločností a na možné vyhýbanie sa dodržiavaniu príslušných vnútroštátnych ustanovení alebo na ich obchádzanie;
3.
vyzýva Komisiu, aby v súvislosti s týmito konzultáciami vyhodnotila cezhraničné problémy týkajúce sa podnikového riadenia, daňových zákonov a finančnej účasti zamestnancov v programoch podielovej účasti; vyzýva, aby sa prípadné preskúmanie a/alebo predloženie nových návrhov prediskutovalo s Radou a Parlamentom;
4.
vyzýva Komisiu, aby posúdila pravidlo štatútu ESS, podľa ktorého by spätná úhrada pôžičky alebo iného príspevku podielnika mala byť druhoradá v prípade, ak by bolo vhodnejšie zvýšiť kapitálový podiel(napr. v prípade nadmernej zadlženosti samotnej spoločnosti); domnieva sa, že by sa malo zvážiť pravidlo, podľa ktorého musí podielnik vrátiť prijatú úhradu, ak bola vyplatená v období tesne pred tým, ako sa spoločnosť dostala do platobnej neschopnosti;
5.
poveruje svojho predsedu, aby toto uznesenie postúpil Rade a Komisii.
