21/1/2005
NÁVRH ODPORÚČANIA PRE RADU
ktorý v súlade s článkom 114 odsekom 1 rokovacieho poriadku
predkladá Alexander Nuno Alvaro
v mene Skupiny Aliancie liberálov a demokratov za Európu
o integrovanom prístupe na úrovni EÚ, v snahe predísť teroristickým útokom každého druhu, pripraviť sa na ne, reagovať na ne a vyrovnať sa s ich následkami
Odporúčanie Európskeho parlamentu pre Radu o integrovanom prístupe na úrovni EÚ, v snahe predísť teroristickým útokom každého druhu, pripraviť sa na ne, reagovať na ne a vyrovnať sa s ich následkami
Európsky parlament,
–
so zreteľom na Deklaráciu o boji proti terorizmu, prijatú na zasadnutí Európskej rady v dňoch 24. a 25. marca 2004,
–
so zreteľom na revidovaný Akčný plán Európskej únie proti terorizmu, prijatý na zasadnutí Európskej rady v dňoch 17. a 18. júna 2004,
–
so zreteľom na balík opatrení zameraný na prevenciu a boj proti terorizmu, uvedený v Programe z Haagu, ktorý bol prijatý na zasadnutí Európskej rady v dňoch 4. a 5. novembra 2004, doplnený závermi predsedníctva Európskej rady zo 16. a 17. decembra 2004, najmä tými, ktoré sa týkajú terorizmu,
–
so zreteľom na článok 114 odsek 1 rokovacieho poriadku,
A.
keďže opatrenia uvedené v Programe z Haagu, zamerané na boj proti terorizmu, by mali byť uskutočnene rýchlo, aby sa posilnila sloboda, bezpečnosť a spravodlivosť v EÚ,
B.
keďže v záujme účinnej prevencie a boja proti teroristickým útokom pri dodržiavaní ľudských práv a základných slobôd členské štáty nemôžu obmedzovať svoje aktivity iba na zachovanie vlastnej bezpečnosti, ale musia ich zamerať na bezpečnosť celej EÚ,
C
keďže sa potvrdzuje, že jedným z nevyhnutných prvkov politiky Európskej únie pre boj proti trvalej teroristickej hrozbe je zlepšenie lojálnej spolupráce medzi orgánmi Európskej únie,
D
keďže by sa bezpodmienečne mala využiť príležitosť podporiť posilnenie a vytváranie kapacít EÚ v súvislosti s prevenciou, prípravou a reakciou v prípade teroristických útokov,
1.
predkladá Rade nasledujúce odporúčania:
a) bojovať proti teroristickej hrozbe posilnením tak vnútornej spolupráce, ako aj spolupráce na medzinárodnej úrovni,
b) bezodkladne uskutočniť opatrenia uvedené v Programe z Haagu s názvom „ Posilnenie slobody, bezpečnosti a spravodlivosti v Európskej únii “, najmä tie, ktoré sa týkajú boja proti terorizmu, pri plnom dodržiavaní základných práv,
c)
požadovať od členských štátov, aby integrovali informácie svojich tajných a bezpečnostných služieb nielen preto, aby čelili hrozbám proti ich vlastnej bezpečnosti, ale aby v prípade potreby chránili vnútornú bezpečnosť ostatných členských štátov,
d) prijať čo najskôr všetky legislatívne opatrenia, ktoré sú potrebné k vytvoreniu súdržného a efektívneho rámca na úrovni EÚ, aby bolo možné predchádzať teroristickým útokom každého druhu, ale aj vyrovnať sa s ich následkami, vrátane opatrení zameraných na zabezpečenie hladkej spolupráce bezpečnostných síl a orgánov a vonkajšej spolupráce, a aby sa zabezpečila demokratická kontrola a ochrana základných práv,
e) zabezpečiť primeranú ochranu a pomoc obetiam terorizmu a ich rodinám prostredníctvom vyčlenenia potrebných rozpočtových prostriedkov v ročných rozpočtoch Európskej únie,
2.
poveruje svojho predsedu postúpiť toto odporúčanie Rade a doručiť ho na vedomie Európskej rade a Komisii.
