Ochrana ľudských práv za rok 2006 pod drobnohľadom EP
Ľudské práva
2007-04-26 - 14:06
EP prijal uznesenie o ľudských právach vo svete
Poslanci schválili iniciatívnu správu, ktorá reaguje na Výročnú správu o ľudských právach vo svete za rok 2006.
Prijatý text sa zameriava na stratégie EÚ bojujúce proti porušovaniu ľudských práv, kritizuje činnosť EÚ v tejto oblasti a odporúča konkrétne kroky.
Tvrdé slová adresuje Rusku, Líbyi, ako aj Číne.
S odvolaním na svoje uznesenie z 1. februára 2007, Parlament v správe tiež opätovne zdôrazňuje požiadavku celosvetového moratória na trest smrti.
Kritika a návrhy krokov EÚ
Správa víta všetko doterajšie úsilie, ktoré vynaložili európske inštitúcie v boji proti porušovaniu ľudských práv v Bielorusku, no žiada Radu, aby vysvetlila "ako sa mohlo stať, že Bielorusko bolo zvolené za správny orgán Medzinárodnej organizácie práce (ILO) v júni 2005, keď štyri významné krajiny EÚ sú stálymi členmi jej správnej rady".
Parlament tiež uznáva, že sa imigračná politika stala prioritou vnútornej a vonkajšej politiky Únie a že sa EÚ vo svojich dokumentoch pokúšala prepojiť imigráciu a rozvoj a zabezpečiť dodržiavanie základných práv imigrantov, trvá však na tom, že "skutočná situácia popiera pravdivosť dokumentov".
Osobitné znepokojenie vyjadruje text nad tým, že sa uzatvárajú dohody o readmisii nelegálnych prisťahovalcov s tretími krajinami, ktoré nemajú právne a inštitucionálne mechanizmy potrebné na uskutočnenie readmisie štátnych príslušníkov a na ochranu ich práv. EP preto žiada Radu a Komisiu, aby ho informovali o pokroku, ktorý sa dosiahol v tejto oblasti od roku 2005.
Schválený text ďalej poznamenáva, že veľa krajín, vrátane niektorých členských štátov EÚ, školí deti na účely ozbrojených konfliktov a v tejto súvislosti všetky krajiny vyzýva, aby zabezpečili, že osoby mladšie ako 18 rokov nebudú školené na tieto účely.
V otázke porušovania práv osôb zadržiavaných a prepravovaných americkou tajnou službou CIA v Európe Parlament odsudzuje porušenie povinnosti Rady a predsedníctiev EÚ informovať ho o hlavných líniách spoločnej politiky, najmä vo vzťahu k práci Dočasného výboru Parlamentu zaoberajúceho sa touto problematikou.
EP v uznesení ďalej žiada Komisiu, Radu a členské štáty, aby do rámca diskusií o ľudských právach a základných slobodách s tretími krajinami systematicky zahŕňali tému neprípustnosti prenasledovania a diskriminácie osôb na základe sexuálnej orientácie.
Moratórium na trest smrti
So zreteľom na svoje uznesenie z 1. februára 2007 o iniciatíve za celosvetové moratórium na trest smrti Parlament opätovne odporúča Rade a Komisii, aby sa usilovali o získanie väčšej podpory pre kroky súčasného Valného zhromaždenia OSN na dosiahnutie tohto cieľa.
Poslanci tiež vítajú zorganizovanie tretieho ročníka Svetového kongresu proti trestu smrti v Paríži (1. – 3. februára 2007) a stotožňujú sa s jeho záverečným vyhlásením.
Parlament ďalej "s nadšením víta koordinovanú činnosť EP, Komisie, zúčastnených členských štátov a mimovládnych organizácií", zameranú na zabezpečenie suverénneho rozhodnutia pakistanského prezidenta o zmiernení rozsudku o treste smrti a konečnom prepustení Mirzu Tahira Hussaina.
Ide o britského občana, ktorý osemnásť rokov čaká na vykonanie trestu smrti v Pakistane.
Naliehavo preto vyzýva EÚ, aby aj naďalej upozorňovala na jednotlivé prípady a snažila sa proti nim zakročiť.
K problematike trestu smrti schválili europoslanci tiež osobitné uznesenie (viď odkaz pod článkom).
Čína
Situácia v oblasti ľudských práv v Číne je podľa prijatého textu aj naďalej záležitosťou "vážneho znepokojenia" a mala by sa jej "venovať väčšia pozornosť", najmä v súvislosti s prípravou Olympijských hier v Pekingu.
EP tiež nástojí na tom, aby Rada a Komisia pri rozhovoroch s pekinskou vládou "spomenuli otázku Tibetu".
Poslanci okrem toho dodávajú, že obchodné vzťahy Únie s Čínou by mali byť podmienené reformou ľudských práv.
Líbya
EP v správe vyjadruje svoje sklamanie z nedostatku "akýchkoľvek pozitívnych výsledkov" v snahe o prepustenie alebo zabezpečenie spravodlivého súdneho procesu pre päť bulharských zdravotných sestier a palestínskeho lekára, ktorí boli zadržaní a odsúdení na smrť líbyjskym režimom za zámerné nakazenie detí vírusom AIDS na základe priznaní vynútených brutálnym fyzickým mučením.
Parlament pritom berie na vedomie, že napriek trvalej snahe Komisie vyriešiť túto otázku politickým dialógom a zabezpečením liečenia nakazených detí je líbyjský režim vo vzťahu k tomuto prípadu "stále rovnako vzdorovitý a naďalej vydáva v médiách provokatívne vyhlásenia".
V tomto ohľade EP "naliehavo žiada Komisiu, aby zrevidovala svoje politické nástroje voči Líbyi" s cieľom nájsť efektívnejší spôsob, ako túto záležitosť rýchlo vyriešiť a "ukončiť osem rokov agónie a do očí bijúceho porušovania ľudských práv".
Irán
Správa tiež vyslovuje "hlboké obavy" týkajúce sa zhoršenia situácie ľudských práv v Iráne a vyzýva Radu, aby tento postoj prezentovala "pri všetkých kontaktoch s iránskou vládou".
Taktiež ju žiada o využitie Európskej iniciatívy pre demokraciu a ľudské práva (EIDHR) pre podporu spolupráce s iránskym civilným obyvateľstvom.
Rusko
Ostrej kritike sa nevyhla ani ruská vláda, predovšetkým kvôli situácii v Čečensku, zlému zaobchádzaniu s obhajcami ľudských práv a slobody prejavu, ako aj kvôli legislatíve obmedzujúcej činnosť mimovládnych organizácií.
EP je "zdesený chladnokrvnou vraždou Anny Politkovskej" a očakáva, že Rusko podnikne lepšie opatrenia na ochranu slobody prejavu a bezpečnosti žurnalistov.
Obavy boli vznesené aj voči tvrdeniam týkajúcim sa okolností otrávenia Alexandra Litvinenka a zlého zaobchádzania s Michailom Chodorkovským vo väzení.
Darfúr
Správa vyjadruje ľútosť nad tým, že EÚ nepodnikla viac krokov, aby presvedčila sudánsku vládu na akceptáciu medzinárodnej jednotky na udržanie mieru v Darfúre a žiada o presadenie bezletovej zóny nad Darfúrom.
Rada by sa mala podľa EP dohodnúť na "pláne konkrétnych, cielených sankcií, ktoré by boli uvalené na chartúmsky režim v prípade neprispôsobenia sa požiadavkám medzinárodného spoločenstva".
20070426IPR05964 EP opäť žiada moratórium na trest smrti Konečné znenie prijatého textu nájdete po jeho publikovaní prostredníctvom vyhľadávača tu
SK
1
PHOTO
20070426PHT05894.jpg
SK
3
LINK
/activities/expert/ta.do?language=SK
-//EP//TEXT IM-PRESS 20070423IPR05701 0 NOT XML V0//SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
