5.9.2007
SPOLOČNÝ NÁVRH UZNESENIA
ktorý v súlade s článkom 115 ods. 5 rokovacieho poriadku predkladajú
– Nirj Deva, Bernd Posselt, Geoffrey Van Orden, Eija-Riitta Korhola, Tadeusz Zwiefka v mene Skupiny Európskej ľudovej strany (kresťanských demokratov) a európskych demokratov
– Pasqualina Napoletano, Elena Valenciano Martínez-Orozco v mene Socialistickej skupiny v Európskom parlamente
– Johan Van Hecke, Marios Matsakis, Fiona Hall v mene Skupiny Aliancie liberálov a demokratov za Európu
– Hanna Foltyn-Kubicka, Ryszard Czarnecki, Konrad Szymański v mene Skupiny Únie za Európu národov
– Marie Anne Isler Béguin, Hélène Flautre, Mikel Irujo Amezaga v mene Skupiny zelených/Európskej slobodnej aliancie
– Luisa Morgantini, Gabriele Zimmer v mene Konfederatívnej skupiny Európskej zjednotenej ľavice - Nordickej zelenej ľavice
a ktorý nahrádza návrhy týchto skupín:
– PSE ( B6‑0332/2007 )
– UEN ( B6‑0334/2007 )
– GUE/NGL ( B6‑0336/2007 )
– ALDE ( B6‑0340/2007 )
– PPE-DE ( B6‑0342/2007 )
– Verts/ALE ( B6‑0348/2007 )
o financovaní osobitného tribunálu pre Sierru Leone
Uznesenie Európskeho parlamentu o financovaní osobitného tribunálu pre Sierru Leone
Európsky parlament ,
–
so zreteľom na osobitný tribunál pre Sierru Leone, zriadený na základe dohody medzi OSN a vládou Sierry Leone v súlade s rezolúciou Bezpečnostnej rady OSN č. 1315 zo 14. augusta 2000 s cieľom trestne stíhať osoby, ktoré sú najviac zodpovedné za vážne porušovanie medzinárodného humanitárneho práva a práva Sierry Leone na území Sierry Leone od 30. novembra 1996, najmä za vojnové zločiny a zločiny proti ľudskosti,
–
so zreteľom na konečný rozpočet pre osobitný tribunál pre Sierru Leone, ktorý 15. mája 2007 schválil riadiaci výbor pre osobitný tribunál,
–
so zreteľom na medzinárodné právo, najmä na ženevské dohovory a na ich Dodatkový protokol II o vojnových zločinoch, a na Chartu OSN,
–
so zreteľom na svoje predchádzajúce uznesenia, najmä uznesenie zo 16. marca 2006 o beztrestnosti v Afrike a najmä o prípade Hissana Habrého a uznesenie z 24. februára 2005 o osobitnom tribunáli pre Sierru Leone a prípade Charlesa Taylora,
–
so zreteľom na Dohodu z Cotonou medzi Európskou úniou a krajinami AKT a na záväzok zmluvných strán k Dohode o mieri, bezpečnosti a stabilite, ľudských právach, zásadách demokracie a právneho štátu,
–
so zreteľom na článok 115 ods. 5 rokovacieho poriadku,
A.
keďže boj proti beztrestnosti je jedným zo základných kameňov politiky Únie v oblasti ľudských práv a keďže medzinárodné spoločenstvo nesie zodpovednosť za podporu boja s cieľom propagovať účinnosť zavedených mechanizmov zodpovednosti,
B.
keďže osobitný tribunál pre Sierru Leone bol zriadený spoločne OSN a vládou Sierry Leone v roku 2002 po krutej občianskej vojne, ktorá zúrila viac ako desať rokov, a keďže jeho úlohou je trestne stíhať osoby, ktoré sú najviac zodpovedné za zverstvá spáchané v Sierre Leone,
C.
keďže tento tribunál má podporu medzinárodného spoločenstva a jeho pôsobenie in situ prispieva k silnejšiemu miestnemu vplyvu,
D.
keďže osobitný tribunál pre Sierru Leone vytvára precedens v medzinárodnom práve, pretože je prvým tribunálom, ktorý obvinil úradujúcu africkú hlavu štátu z vojnových zločinov a zločinov proti ľudskosti, a keďže rozsudok vynesený 20. júna 2007 nad troma bývalými povstaleckými vodcami Revolučnej rady ozbrojených síl (AFRC) bol prvým rozsudkom spravujúcim nábor a zneužívanie detí ako vojakov a nútené sobáše,
E.
keďže osobitný tribunál pre Sierru Leone hrá dôležitú úlohu pre mier a spravodlivosť v regióne rieky Mano v západnej Afrike a zaviazal sa k trvalému odkazu; keďže v tejto súvislosti osobitný tribunál inicioval činnosti aktívnej pomoci a programy archivovania a prekladu s cieľom informovať o svojej práci, ako aj programy ochrany obetí, a prispieva k budovaniu schopnosti Sierraleončanov v oblasti spravodlivosti; keďže takéto činnosti, ktoré nemajú právny charakter, sú nevyhnutné na zabezpečenie trvalého odkazu tribunálu a zostávajú významnými cieľmi, ktoré treba dosiahnuť,
F.
keďže bývalý libérijský prezident Charles Taylor bol 7. marca 2003 obvinený prokurátorom osobitného tribunálu pre Sierru Leone zo 17 zločinov proti ľudskosti a vojnových zločinov vrátane vraždy, zmrzačovania, znásilnenia, sexuálneho otroctva a náboru detí ako vojakov; keďže súdny proces s Charlesom Taylorom sa začal 4. júna 2007,
G.
keďže neschopnosť uzavrieť súdny proces s Charlesom Taylorom alebo zabezpečiť pre tento proces tie najlepšie a najspravodlivejšie podmienky nielenže narúša vytvorenie trvalého mieru v regióne rieky Mano v západnej Afrike, ale tiež odporuje boju proti beztrestnosti a ohrozuje rozvoj medzinárodného trestného súdnictva, ktorý je už ohrozený po neúspešnom pokuse postaviť pred súd Slobodana Miloševiča alebo kontroverznom odsúdení Saddama Husseina,
H.
keďže osobitný tribunál pre Sierru Leone dospel 20. augusta 2007 k názoru, že je v záujme spravodlivosti poskytnúť nedávno menovanej obhajobe Charlesa Taylora dodatočný čas, a preto odročil súdny proces na 7. januára 2008,
I.
keďže na rozdiel od iných medzinárodných trestných tribunálov je osobitný tribunál pre Sierru Leone financovaný z dobrovoľných príspevkov zainteresovaných štátov; keďže veľa krajín vrátane členských štátov EÚ a Európska komisia zdôraznili svoj záväzok k medzinárodnému humanitárnemu právu financovaním činností osobitného tribunálu,
J.
keďže riadiaci výbor bol zriadený preto, aby generálnemu tajomníkovi OSN pomohol získať adekvátne prostriedky na financovanie tribunálu, schvaľoval rozpočet a poskytoval rady pri všetkých mimosúdnych úlohách tribunálu,
K.
keďže riadiaci výbor v konečnom rozpočte schválenom 15. mája 2007 dospel k tomu, že osobitný tribunál pre Sierru Leone potrebuje 89 miliónov USD na dokončenie svojich projektov (36 miliónov USD na rok 2007, 33 miliónov USD na rok 2008 a 20 miliónov USD na rok 2009); keďže podľa súčasných odhadov budú dostupné finančné prostriedky vyčerpané do októbra 2007,
1.
víta pokrok, ktorý osobitný tribunál pre Sierru Leone dosiahol pri trestnom stíhaní osôb zodpovedných za zverstvá spáchané v Sierre Leone; víta najmä rozsudky osobitného tribunálu nad troma vysoko postavenými členmi sierraleonskej Revolučnej rady ozbrojených síl (AFRC), ktorí boli usvedčení zo zločinov proti ľudskosti a z vojnových zločinov; víta najmä otvorenie súdneho procesu s Charlesom Taylorom a verí, že bude jasným odkazom pre vodcov v celom svete, že zneužívanie ľudských práv sa už nebude beztrestne tolerovať;
2.
konštatuje, že osobitný tribunál pre Sierru Leone získa finančnú podporu od EÚ prostredníctvom Európskeho nástroja pre demokraciu a ľudské práva (EIDHR) a že členské štáty EÚ, najmä Spojené kráľovstvo a Holandsko značne a dôsledne prispievali na činnosti tribunálu;
3.
je však znepokojený tým, že z vyčlenených prostriedkov nie je možné zabezpečiť osobitnému tribunálu slušné podmienky; je vážne znepokojený tým, že táto skutočnosť sťaží boj proti beztrestnosti, a najmä poškodí súdny proces s Charlesom Taylorom, ktorý je skúškou pre rozvoj medzinárodného trestného súdnictva, a sťaží proces zmierenia a vytvorenie trvalého mieru v Sierre Leone a v celom regióne západnej Afriky;
4.
upozorňuje tiež, že neschopnosť poskytnúť potrebnú finančnú pomoc osobitnému tribunálu pre Sierru Leone vážne zdiskredituje úsilie medzinárodného spoločenstva prispieť k budovaniu mieru v Sierre Leone a potrestaniu zločinov spáchaných počas vojny;
5.
nalieha na všetky štáty vrátane členských štátov EÚ, aby ďalej prispievali na projekty osobitného tribunálu pre Sierru Leone a tak zabezpečili, že osobitný tribunál úspešne dokončí svoju prácu vrátane činností, ktoré sú zamerané na zabezpečenie trvalého odkazu a zvýšenie nezávislosti súdnictva v Sierre Leone,
6.
vyzýva Komisiu, aby zabezpečila ďalšie financovanie osobitného tribunálu v najbližších vnútroštátnych programoch so Sierrou Leone,
7.
vyzýva generálneho tajomníka OSN, aby po konzultácii s Bezpečnostnou radou OSN preskúmal všetky možné spôsoby financovania a tak umožnil osobitnému tribunálu dokončiť jeho kľúčové úlohy;
8.
podporuje ešte bližšiu spoluprácu medzi osobitným tribunálom a sierraleonskými orgánmi a súdmi; zdôrazňuje, že je nevyhnutné umožniť obetiam bezodkladne požadovať nápravu pred vnútroštátnymi súdmi a nasledovať osobitný tribunál v odkladaní amnestií, najmä tých, ktoré sú uvedené v dohode z Lomé o vytvorení tribunálu, a zahrnúť do vnútroštátneho práva všetky zločiny definované na medzinárodnej úrovni; vyzýva orgány, aby posúdili podporovanie činností osobitného tribunálu, a to aj prostredníctvom rozvojových fondov EÚ;
9.
poveruje svojho predsedu, aby toto uznesenie postúpil Rade, Komisii, vládam a parlamentom členských štátov EÚ, osobitnému tribunálu pre Sierru Leone, vláde a parlamentu Sierry Leone, Bezpečnostnej rade OSN, všetkým členom Africkej únie a spolupredsedom spoločného parlamentného zhromaždenia AKT-EÚ.
