17.9.2008
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladá Baroness Nicholson of Winterbourne
v mene skupiny ALDE
o príprave samitu EÚ – India (29. septembra 2008, Marseille)
Uznesenie Európskeho parlamentu o príprave samitu EÚ – India (29. septembra 2008, Marseille)
Európsky parlament ,
–
so zreteľom na 9. samit EÚ – India, ktorý sa bude konať 29. septembra 2008 v Marseille,
–
so zreteľom na strategické partnerstvo EÚ – India z roku 2004 KOM(2004)430 v konečnom znení. ,
–
so zreteľom na spoločný akčný plán EÚ a Indie prijatý na 6. samite EÚ – India, ktorý sa konal 7. septembra 2005 v Dillí,
–
so zreteľom na návrh rokovať s Indiou o novej dohode o partnerstve a spolupráci,
–
so zreteľom na rokovania o dohode o voľnom obchode medzi EÚ a Indiou, ktoré sa začali v roku 2006,
–
so zreteľom na článok 103 ods. 2 rokovacieho poriadku,
A.
keďže tento samit by mal predstavovať novú fázu vzťahov medzi EÚ a Indiou a uľahčiť diskusiu o regionálnych otázkach spoločného záujmu oboch týchto partnerov a o hlavných globálnych problémoch, ktorými sú klíma, energia a potravinová situácia vo svete,
B.
keďže samit by mal viesť k prijatiu upraveného spoločného akčného plánu s cieľom prispôsobiť strategické partnerstvo, ktoré bolo vytvorené v roku 2004, novým spoločným záujmom,
C.
keďže samit ponúka príležitosť na dodanie nového impulzu rokovaniam, ktoré sa začali v roku 2007 s cieľom uzavrieť s Indiou námornú dohodu a dohodu o voľnom obchode,
D.
keďže EÚ je hlavným obchodným partnerom Indie a dôležitým investorom v niekoľkých odvetviach, ktoré majú zásadný význam, pokiaľ ide o snahu Indie dosiahnuť rast (energia, doprava a telekomunikácie),
E.
keďže v súčasnosti sa rokuje o dohode o voľnom obchode s Indiou, ale je nepravdepodobné, že by bola uzavretá v roku 2008, pretože existujú rozpory v súvislosti s oblasťami, na ktoré sa má vzťahovať, a to najmä s oblasťou verejného obstarávania a služieb,
F.
keďže na vnútropolitickej scéne India momentálne čelí viacerým krízam, ako sú politicko-náboženské napätie v Džammú a Kašmíre, séria bombových útokov zo strany extrémistov, kolektívne násilie voči konvertovaným kresťanom v Uríse a prírodné katastrofy na severovýchode krajiny,
G.
keďže India dosiahla enormný pokrok v oblasti zaisťovania potravinovej bezpečnosti pre svoje obyvateľstvo; keďže značná časť obyvateľstva napriek tomu stále nemá prístup k dostatočnému množstvu potravy; keďže chudoba naďalej zostáva problémom, lebo takmer tretina obyvateľstva Indie žije pod hranicou chudoby,
H.
keďže EÚ a India sú najväčšími demokraciami na svete a zároveň otvorenými spoločnosťami,
I.
keďže India a Pakistan vedú od začiatku roku 2004 nepretržitý dialóg s cieľom ukončiť niektoré spory, ktorým čelia,
1.
oznamuje svoj zámer prispievať k ďalšiemu prehlbovaniu vzťahu medzi EÚ a Indiou a k zlepšeniu strategického partnerstva EÚ a Indie;
2.
rozhodne podporuje užšie väzby medzi EÚ a Indiou a je presvedčený, že najlepším prejavom vzájomného rešpektu a partnerstva je otvorený dialóg o všetkých otázkach; víta ochotu Indie zúčastniť sa na rokovaniach o novej dohode o partnerstve a spolupráci s EÚ; je presvedčený, že rýchlym uzavretím takejto dohody sa zlepší kvalita vzájomného vzťahu;
3.
víta revíziu spoločného akčného plánu z roku 2005 a dúfa, že sa v ňom stanovia jasné priority a termíny pre dohodnuté činnosti;
4.
je vážne znepokojený zlyhaním júlových rozhovorov WTO, čo by mohlo ohroziť úspešný výsledok rozvojovej agendy z Dauhy a postupne rozložiť mnohostranný obchodný systém; naliehavo preto žiada Indiu a EÚ ako kľúčových členov WTO, aby zohrali vedúcu úlohu pri úspešnom uzavretí dohody do konca roku, čo by umožnilo ukončiť dauhaské kolo rokovaní o rozvoji v roku 2009 s výsledkom, ktorý dá rozvoju skutočný zmysel;
5.
vyjadruje celkové znepokojenie nad rastúcou hrozbou novej polarizácie po nedávnej kríze v Osetsku a vyzýva Indiu vzhľadom na jej historickú úlohu ako neutrálnej krajiny a na jej rastúcu hospodársku silu, aby náležite prevzala iniciatívu a zaviedla stratégiu na budovanie mieru s cieľom definitívne rozhodnúť o svojej úlohe ako dôležitého aktéra na medzinárodnej scéne;
6.
domnieva sa, že bezpečnejší svet možno dosiahnuť prostredníctvom medzinárodných vzťahov založených na multilateralizme a dodržiavaní medzinárodného práva a naliehavo žiada EÚ a Indiu, aby multilateralizmus v medzinárodných vzťahoch, ktorý obe strany obhajujú, zaviedli do praxe a aby vytvorili mechanizmus vzájomných konzultácií;
7.
vyjadruje poľutovanie nad vypuknutím nepokojov v Kašmíre v auguste 2008 a odporúča, aby orgány prijali všetky kroky na zmiernenie násilností, čo by umožnilo, aby sa voľby v Kašmíre konali čo najskôr v stabilnom prostredí;
8.
odporúča indickej vláde a vláde štátu Urísa, aby ukončili násilnosti v Uríse a pripomína povinnosť vyplývajúcu z príslušných medzinárodných ustanovení týkajúcich sa ľudských práv, ktoré India ratifikovala, a síce povinnosť zabezpečiť, aby sa podobné násilie, aké bolo použité s cieľom potlačiť posilňovanie postavenia Dalitov, už neopakovalo;
9.
zdôrazňuje, že narastajúce poškodzovanie životného prostredia v Indii je neustále sa stupňujúcim problémom a kladie dôraz na to, že je mimoriadne naliehavé, aby pokračovala spolupráca EÚ a Indie v tejto oblasti, pričom sa bude vyvíjať úsilie o napĺňanie rozvojových potrieb a cieľov Indie primeraným spôsobom, ktorý bude v súlade s trvalo udržateľným rozvojom;
10.
naliehavo žiada Komisiu, členské štáty a Indiu, aby predovšetkým zintenzívnili spoluprácu v oblasti obnoviteľných energií;
11.
zdôrazňuje, že potravinová bezpečnosť Indie naďalej vyvoláva obavy; vyzýva indickú vládu, aby vyrovnala dopyt a ponuku tým, že zvýši tempo domácej produkcie obilia a zabezpečí verejné a súkromné investície a zavedie nové technológie a diverzifikáciu plodín;
12.
vyjadruje hlboké znepokojenie nad katastrofou spôsobenou povodňami na severovýchode Indie, ktorá postihla najmä štát Bihár, ale aj susedný Nepál a Bangladéš; ľutuje skutočnosť, že táto katastrofa si vyžiadala obrovský počet obetí a viac ako 1 milión ľudí pripravila o strechu nad hlavou; víta núdzovú pomoc, ktorú poskytla EÚ, ale domnieva sa, že suma vo výške 1 milión eur je nedostatočná a že vzhľadom na rozsah záplav a vzniknutých škôd je potrebné ju výrazne zvýšiť; žiada indické správne orgány a medzinárodné spoločenstvo, aby poskytli väčšiu núdzovú pomoc;
13.
víta založenie indického úradu pre kontrolu nezákonnej činnosti poškodzujúcej voľne žijúcu zver, pričom je naďalej hlboko znepokojený kritickou situáciou populácie divých tigrov a vyzýva Indiu, aby chránila tigre pred stratou ich prirodzeného prostredia a obchodovaním medzinárodných zločineckých sietí; požaduje konkrétnu pomoc EÚ pri tomto úsilí o ochranu prírody v podobe odborných technických znalostí a finančnej podpory;
14.
víta skutočnosť, že strategické partnerstvo zabezpečuje rozširovanie a inštitucionalizáciu dialógu o ľudských právach;
15.
so zreteľom na dodržiavanie ľudských práv víta spoluprácu Indie s Radou OSN pre ľudské práva, vyjadruje však poľutovanie nad tým, že India doteraz neratifikovala medzinárodný Dohovor proti mučeniu a inému krutému, neľudskému alebo ponižujúcemu zaobchádzaniu alebo trestaniu; naliehavo žiada indickú vládu, aby bezodkladne zrušila trest smrti a na tento účel zaviedla moratórium na vykonávanie popráv; vyzýva indickú vládu, aby podpísala a ratifikovala opčný protokol k Dohovoru o odstránení všetkých foriem diskriminácie žien; nalieha na Indiu, aby sa stala členom Medzinárodného trestného súdu;
16.
podporuje snahu indickej vlády zabrániť tomu, aby sa vytvorilo napätie medzi etnikami, náboženstvami a kultúrami jednotlivých spoločenstiev, ktoré by ohrozilo sekulárne dedičstvo krajiny týkajúce sa tolerancie a spolunažívania;
17.
odsudzuje sériu útokov, ktoré nedávno postihli Indiu, a to tak na jej území, ako aj v Afganistane, predovšetkým najnovší bombový útok z 13. septembra v hlavnom meste Indie, pri ktorom zahynulo najmenej 18 ľudí a ktorý spáchala militantná skupina; vyjadruje znepokojenie nad tým, že dlhotrvajúce násilie v himalájskom regióne Kašmír, jedinom indickom štáte s moslimskou väčšinou, sa v súčasnosti zrejme rozširuje;
18.
víta schválenie dohody medzi USA a Indiou o civilnom využití jadrovej energie (a schválenie indického jednostranného vyhlásenia o tom, že má v úmysle dodržať svoje záväzky týkajúce sa nešírenia jadrových zbraní a predĺžiť dobrovoľné moratórium na testovanie atómových zbraní) zo strany Skupiny dodávateľov jadrového materiálu;
19.
poveruje svojho predsedu, aby toto uznesenie postúpil Rade, Komisii a vláde a parlamentu Indie.
