P6_TA(2007)0281
Vyšetrovacia misia v regiónoch Andalúzia, Valencia a Madrid
B6-0251/2007
Uznesenie Európskeho parlamentu z 21. júna 2007 o výsledkoch vyšetrovacej misie v regiónoch Andalúzia, Valencia a Madrid, ktorá sa uskutočnila v mene Výboru pre petície
Európsky parlament
, –
so zreteľom na článok 194 Zmluvy o ES, ktorá všetkým občanom EÚ a všetkým osobám s bydliskom v EÚ poskytuje právo predložiť petíciu;
–
so zreteľom na článok 6 Zmluvy o EÚ, v ktorom sa vyhlasuje, že Únia rešpektuje základné práva, ktoré zaručuje Európsky dohovor o ochrane ľudských práv a základných slobôd, a že si zabezpečí prostriedky potrebné na dosiahnutie svojich cieľov a uskutočnenie svojich politík;
–
so zreteľom na článok 108 ods. 5 rokovacieho poriadku
A.
so zreteľom na obsah a odporúčania správy tretej vyšetrovacej misie do Španielska schválenej Výborom pre petície 11. apríla 2007, ktorá vyšetrovala obvinenia obsiahnuté vo veľmi veľkom počte petícií týkajúcich sa porušenia legitímnych práv európskych občanov na svoj majetok a podrobne vyjadrených obáv v súvislosti s trvalo udržateľným rozvojom, ochranou životného prostredia, zabezpečovaním dodávok vody a jej kvalitou a s verejným obstarávaním v spojitosti s nedostatočnou kontrolou urbanizačných postupov zo strany miestnych a regionálnych orgánov,
B.
so zreteľom na svoje uznesenie z 13. decembra 2005 o vyjadreniach týkajúcich sa zneužívania zákona upravujúceho urbanistickú činnosť (Ley reguladora de la actividad urbanística (LRAU)) a jeho vplyve na obyvateľov Európy Ú. v.
EÚ C 286 E, 23.11.2006, s.
225.
,
C.
keďže sú oznámené prípady korupcie v súvislosti s rozsiahlymi urbanizačnými projektmi, za ktoré boli zatknutí a uznaní vinnými miestni štátni úradníci a volení politickí predstavitelia,
D.
keďže Španielsko nedávno uzákonilo novú vnútroštátnu rámcovú legislatívu o pozemkovom práve, ktorá má nadobudnúť účinnosť 1. júla 2007;
E.
keďže Komisia začala proti Španielsku konanie o nesplnenie povinnosti uplatňovať smernice EÚ o verejnom obstarávaní v súvislosti s urbanizačnými programami vo Valencii,
1.
domnieva sa, že povinnosť vzdať sa zákonne nadobudnutého súkromného majetku bez riadneho postupu a primeranej kompenzácie v spojení s povinnosťou platiť svojvoľne určené náklady na nevyžiadanú a často zbytočnú výstavbu infraštruktúry je porušením základných práv jednotlivca na základe Európskeho dohovoru o ochrane ľudských práv a základných slobôd a v judikatúre Európskeho súdu pre ľudské práva (pozri napr. vec Aka/Turecko Rozsudok z 23. septembra 1998.
) a obsiahnutých v Zmluve o EÚ;
2.
vyjadruje hlboké poľutovanie nad tým, že takéto praktiky sú všeobecne rozšírené v rozličných autonómnych regiónoch Španielska, a najmä v regióne Valencia a ostatných častiach pobrežia Stredozemného mora, ale napríklad aj regióne Madrid;
3.
dôrazne odsudzuje a vyjadruje odpor proti rozsiahlym urbanizačným projektom uskutočňovaným zo strany stavebných spoločností a podnikateľov v oblasti nehnuteľností, ktoré nemajú žiadny vzťah ku skutočným požiadavkám dotknutých miest a obcí, nie sú trvalo udržateľné z environmentálneho hľadiska a majú ničivý dosah na historickú a kultúrnu identitu dotknutých oblastí;
4.
odsudzuje tichý súhlas niektorých radníc so stavebnou činnosťou, ktorá je neskôr vyhlásená za nezákonnú a ktorá v dôsledku toho vedie k zničeniu alebo hrozbe zničenia majetku, ktorý si v dobrej viere kúpia európski občania prostredníctvom bežných komerčných podnikateľov v oblasti stavebníctva a nehnuteľností a realitných agentov;
5.
uznáva úsilie Komisie o zabezpečenie dodržania smerníc o verejnom obstarávaní zo strany Španielska, no domnieva sa, že Komisia by mala venovať osobitnú pozornosť zdokumentovaným prípadom porušenia smerníc o životnom prostredí, vode a otázkach spotrebiteľskej politiky;
6.
považuje za nevyhnutné, aby sa vykonali primerané opatrenia na zabezpečenie riadneho uplatňovania a presadzovania rámcovej smernice o vode Smernica Európskeho parlamentu a Rady 2000/60/ES, 23.10.2000 (Ú. v.
ES L 327, 22.12.2000, s.
1).
v súvislosti s veľkými urbanizačnými projektmi;
7.
vyzýva Radu a Komisiu, ako aj príslušný členský štát, aby zabezpečili správne uplatňovanie práva Spoločenstva a základných práv v prospech všetkých občanov EÚ a osôb s bydliskom EÚ;
8.
vyzýva španielske orgány a regionálne vlády, najmä vládu regiónu Valencia, ktoré sú povinné dodržiavať a uplatňovať ustanovenia Zmluvy o EÚ a právne predpisy EÚ, aby uznali legitímne právo jednotlivca na majetok nadobudnutý v súlade so zákonom a v právnych predpisoch presnejšie vymedzili kritériá týkajúce sa uplatňovania článku 33 španielskej ústavy o verejnom záujme, s cieľom zamedziť a zakázať zneužívanie majetkových práv občanov prostredníctvom rozhodnutí miestnych a regionálnych orgánov;
9.
vyjadruje pochybnosti nad spôsobom menovania urbanistov a stavebných podnikateľov niektorými miestnymi orgánmi na náklady miestnych spoločenstiev a občanov, ktorí majú na danom mieste svoje domovy a majetok nadobudnutý v súlade so zákonom, ako aj nad neraz prehnanými právomocami, ktoré sa im udeľujú v praxi;
10.
naliehavo vyzýva miestne orgány, aby konzultovali so svojimi občanmi a zapojili ich do projektov urbanistického rozvoja s cieľom podporiť v prípade potreby prijateľný a udržateľný urbanistický rozvoj, a to v záujme miestnych spoločenstiev a nielen vo výlučnom záujme stavebných podnikateľov, obchodníkov s nehnuteľnosťami a ďalších záujmov;
11.
dôrazne odsudzuje skryté praktiky niektorých stavebných podnikateľov, ktorí nečestným spôsobom oslabujú legitímne majetkové vlastníctvo európskych občanov tým, že zasahujú do evidencie nehnuteľností, a vyzýva príslušné miestne orgány, aby prijali náležité právne záruky voči takýmto praktikám;
12.
vyzýva regionálne orgány, aby vytvorili osobitné správne komisie s účasťou miestnych ombudsmanov, ktorým by podliehali nezávislé vyšetrovacie útvary, ktorí by disponovali právomocami rozhodovať v prípade sporov týkajúcich sa urbanizačných projektov a na ktorých by sa mohli bezplatne obrátiť všetci tí, ktorí boli priamo postihnutí urbanizačnými programami vrátane tých, ktorí sa stali obeťou nezákonných obchodov s majetkom v rámci nedovoleného urbanistického rozvoja;
13.
domnieva sa, že ak sa požaduje náhrada v prípade straty majetku, mala by sa uskutočniť v náležitej výške, ktorá zodpovedá právnym zásadám Európskeho súdneho dvora a Európskeho súdu pre ľudské práva;
14.
vyzýva Komisiu, aby začala informačnú kampaň zameranú na európskych občanov, ktorí kupujú nehnuteľnosť v inom ako vo vlastnom členskom štáte;
15.
poveruje svojho predsedu, aby toto uznesenie postúpil Rade, Komisii a španielskym orgánom a regionálnym vládam.
