22.10.2007
NÁVRH UZNESENIA
ktorý na základe otázky na ústne zodpovedanie B6‑0378/2007
v súlade s článkom 108 ods. 5 rokovacieho poriadku
predkladajú Sergio Berlato, Janusz Wojciechowski, Gintaras Didžiokas, Andrzej Tomasz Zapałowski, Liam Aylward, Zdzisław Zbigniew Podkański, Zbigniew Krzysztof Kuźmiuk a Ryszard Czarnecki
v mene Skupiny Únie za Európu národov
o výraznom zvýšení cien potravín a o ochrane spotrebiteľa
Uznesenie Európskeho parlamentu o výraznom zvýšení cien potravín a o ochrane spotrebiteľa
Európsky parlament ,
— so zreteľom na článok 33 Zmluvy o založení Európskeho spoločenstva,
— so zreteľom na svoje legislatívne uznesenie z 26. septembra 2007 o vyňatí pôdy z produkcie na rok 2008,
—
so zreteľom na článok 108 ods. 5 rokovacieho poriadku,
A.
keďže vo svete vrátane celej Európy a predovšetkým v nových členských štátoch došlo k výraznému zvýšeniu cien základných potravín,
B.
keďže v minulom roku sa ceny obilnín, mlieka, ovocia a zeleniny v mnohých európskych krajinách ako Taliansko, Poľsko, Írsko a Litva takmer zdvojnásobili; keďže napríklad v Poľsku sa od roku 2003 zvýšila cena chleba o 22,6 %, jabĺk o 83,8 % a zemiakov o 95,5 %, pričom v predchádzajúcom mesiaci vzrástla v Taliansku cena chleba o 79 %,
C.
keďže poľnohospodári sú vystavení náročným klimatickým podmienkam, ako sú škody spôsobené mrazom, záplavy a suchá,
D.
keďže koncepcia európskeho poľnohospodárstva by sa mala jasne posilniť a obhájiť vzhľadom na jej sociálnu, hospodársku a kultúrnu hodnotu a zároveň by sa mali zohľadniť osobitné črty odvetvia poľnohospodárstva v niektorých členských štátoch EÚ,
E.
keďže mliekarenské odvetvie má veľký význam pre európske poľnohospodárstvo, pretože predstavuje 14 % poľnohospodárskej produkcie,
F.
keďže najmä rozhodnutia týkajúce sa dovozov geneticky modifikovaných krmív môžu vážne poškodiť odvetvie poľnohospodárstva,
G.
keďže obyvateľstvo v rozvojom svete rastie a zvyšuje sa dopyt po potravinách,
H.
keďže v článku 33 Zmluvy o ES sa uvádza, že zabezpečenie zásobovania a zabezpečenie dodávok spotrebiteľom za primerané ceny sú cieľmi Spoločnej poľnohospodárskej politiky,
I.
keďže cieľom politiky EÚ je obmedziť poľnohospodársku produkciu a keďže sa zdá, že táto politika je čoraz viac v rozpore s potrebami spotrebiteľov,
1.
zdôrazňuje potrebu zachovať európsky poľnohospodársky model s cieľom udržať stabilitu národných poľnohospodárskych trhov a chrániť ich pred kolísaním medzinárodných cien, ako aj obhajovať modely výroby a využívania pôdy, ktoré majú typické črty európskeho poľnohospodárstva;
2.
zdôrazňuje právo národov zabezpečiť svoju potravinovú sebestačnosť a zachovanie vidieckeho sveta, najmä tým, že sa dokážu uchrániť pred dovozmi vytvárajúcimi závislosť;
3.
vyzýva Komisiu, aby s okamžitou účinnosťou dočasne zvýšila kvóty na mlieko v záujme stabilizovania cien na vnútornom trhu;
4.
víta nedávne rozhodnutie ministrov poľnohospodárstva EÚ prijať návrh Komisie o zrušení záväzkov v súvislosti s vyňatím pôdy z produkcie na rok 2008;
5.
vyzýva Komisiu a členské štáty, aby analyzovali nezrovnalosti medzi cenami, ktoré dostávajú výrobcovia, a cenami, ktoré si účtujú významní maloobchodníci;
6.
vyzýva Komisiu, aby preskúmala svoju administratívnu politiku obmedzovania poľnohospodárskej produkcie v EÚ;
7.
vyzýva Komisiu, aby zabezpečila, že výrobcovia v tretích krajinách budú podliehať rovnako prísnym kontrolám ako výrobcovia v EÚ;
8..
poveruje svojho predsedu, aby toto uznesenie postúpil Rade a Komisii.
