6.7.2011 B7-0447/2011/rev.
NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o Sýrii, Jemene a Bahrajne v kontexte arabského sveta
Hélène Flautre
,
Franziska Katharina Brantner
,
Barbara Lochbihler
,
Ulrike Lunacek
,
Jean-Paul Besset
,
Rui Tavares
,
Raül Romeva i Rueda
,
Judith Sargentini
,
Malika Benarab-Attou
,
Margrete Auken
,
Nicole Kiil-Nielsen
,
Catherine Grèze
,
Reinhard Bütikofer
,
Daniel Cohn-Bendit
v mene skupiny Verts/ALE
PE465.737v01-00 B7‑0447/2011/rev.
Uznesenie Európskeho parlamentu o Sýrii, Jemene a Bahrajne v kontexte arabského sveta
Európsky parlament,
– o zreteľom na svoje predchádzajúce uznesenia, najmä na uznesenie zo 7. apríla 2011 o situácii v Sýrii, Bahrajne a Jemene,
– so zreteľom na Všeobecnú deklaráciu ľudských práv z roku 1948,
– so zreteľom na Medzinárodný pakt o občianskych a politických právach (ICCPR) z roku 1966, ktorého zmluvnými stranami sú Sýria a Jemen,
– so zreteľom na Dohovor OSN proti mučeniu a inému krutému, neľudskému alebo ponižujúcemu zaobchádzaniu alebo trestaniu z roku 1975, ktorého zmluvnými stranami sú Sýria a Jemen,
– so zreteľom na usmernenia EÚ o ochrancoch ľudských práv z roku 2004, ktoré boli aktualizované v roku 2008, ako aj na usmernenia EÚ o mučení a inom krutom, neľudskom alebo ponižujúcom zaobchádzaní alebo trestaní z roku 2001, ktoré boli aktualizované v roku 2008,
– so zreteľom na svoju správu z 24. marca 2011 o vzťahoch Európskej únie a Rady pre spoluprácu v Perzskom zálive,
– so zreteľom na svoje uznesenie obsahujúce odporúčanie Európskeho parlamentu pre Radu týkajúce sa uzatvorenia Euro-stredozemskej dohody o pridružení medzi Európskym spoločenstvom a jeho členskými štátmi na jednej strane a Sýrskou arabskou republikou na strane druhej z 26. októbra 2006,
– so zreteľom na vyhlásenie predsedu Európskeho parlamentu Jerzyho Buzeka o smrteľnom útoku proti protestujúcim v Sýrii, ku ktorému došlo 23. marca 2011,
– so zreteľom na vyjadrenia podpredsedníčky Komisie a vysokej predstaviteľky Únie pre zahraničné veci a bezpečnostnú politiku o reštriktívnych opatreniach voči Sýrii z 9. mája a 9. júna 2011 a o pokračujúcom násilí a nevyhnutnosti dôveryhodných reforiem v Sýrii zo 6. júna 2011,
– so zreteľom na vyhlásenia podpredsedníčky Komisie a vysokej predstaviteľky Únie pre zahraničné veci a bezpečnostnú politiku o Jemene z 10. marca a 17. marca 2011,
– so zreteľom na spoločné oznámenie vysokej predstaviteľky a Komisie o novej reakcii na meniace sa susedstvo z 25. mája 2011, ktoré dopĺňa spoločné oznámenie s názvom Partnerstvo pre demokraciu a spoločnú prosperitu s južným Stredozemím z 8. marca 2011,
- so zreteľom na svoje uznesenie zo 7. apríla 2011 o revízii južnej dimenzie európskej susedskej politiky,
- so zreteľom na rozhodnutie vysokej predstaviteľky Catherine Ashtonovej zo 7. júna 2011 o vytvorení osobitnej skupiny pre južné Stredozemie,
– so zreteľom na vyhlásenie Bezpečnostnej rady OSN z 24. júna 2011 spred návštevy zástupcov Vysokého komisára OSN pre ľudské práva, v ktorom vyjadrila vážne znepokojenie nad zhoršovaním bezpečnostnej a humanitárnej situácie v Jemene a nabádala všetky strany, aby ukázali maximálnu zdržanlivosť a zapojili sa do otvoreného politického dialógu,
– so zreteľom na závery Rady o Sýrii a Jemene z 20. júna 2011 a pripomienky vysokej predstaviteľky Catherine Ashtonovej, ktoré vzniesla po zasadnutí Rady pre zahraničné veci,
– so zreteľom na závery zasadnutia Európskej rady z 23. a 24. júna 2011,
– so zreteľom na článok 110 ods. 2 rokovacieho poriadku,
A. keďže spoločné oznámenie o novej reakcii na meniace sa susedstvo z 25. mája 2011 zavádza nový trend, v rámci ktorého sa menia základné zásady vonkajších činností Únie a do centra pozornosti susedskej politiky sa dávajú hodnoty ľudských práv, demokracia a zásady právneho štátu, pričom sa zohľadňuje aj potreba podpory revolúcií v severnej Afrike a Blízkom východe zo strany EÚ,
B. keďže po zmene prístupu ku krajinám európskeho susedstva musí nasledovať aj jasná metodológia hodnotenia ľudských práv a demokratických požiadaviek v rámci akčných plánov ESP, pričom je nevyhnutné do nich zahrnúť aj donucovacie mechanizmy v podobe právne záväzných ustanovení o ľudských právach v medzinárodných dohodách,
C. keďže správna susedská politika založená na novom partnerstve so spoločnosťami musí automaticky zabezpečiť, aby občianska spoločnosť bola priamo zapojená do procesu dobrej správy vecí verejných a aby bola súčasťou procesu tvorby a hodnotenia vykonávania dohôd, a to prostredníctvom zriadenia monitorovacích mechanizmov občianskej spoločnosti,
D. keďže sa zdá, že situácia v Tunisku napreduje a prípravy volieb do ústavodarného zhromaždenia pokračujú správnym smerom, najmä pokiaľ ide o zriaďovanie nezávislých volebných komisií, pričom v Egypte demokratická zmena naráža na prekážky sprevádzané znepokojujúcimi javmi, medzi ktoré patrí dominancia vojenských tribunálov nad bežnou justíciou a ľubovoľné zatýkanie; keďže napriek zrušeniu výnimočného stavu a plánovaným ústavným reformám v Alžírsku je potrebné, aby orgány prijali kroky smerujúce k skutočnému politickému a otvorenému dialógu s cieľom prijať podstatné demokratické zmeny; keďže ústavnú reformu v Maroku treba privítať ako prvý pozitívny krok, za ktorým musia nasledovať hlboké demokratické reformy,
O Sýrii
E. keďže od začiatku tvrdého zásahu v marci 2011 sa napätie stupňuje a bezpečnostné sily odpovedajú na pokračujúce protesty hromadným zatýkaním a bezprecedentnou a stúpajúcou brutalitou, pričom len v správnej oblasti Dar´á zabili viac ako 400 civilistov a v celej Sýrii ich zabili viac ako 850,
F. keďže organizácie pôsobiace v oblasti ľudských práv získali informácie, podľa ktorých sýrske bezpečnostné sily systematicky zabíjali demonštrantov, najmä v Dar´á, ktorí boli vo veľkej väčšine neozbrojení, a že všetky osoby uväznené v súvislosťou s demonštráciami boli systematicky podrobované mučeniu a neľudskému zaobchádzaniu; keďže už bolo zdokumentovaných viac ako 800 prípadov zmiznutí a 11.000 prípadov svojvoľných uväznení,
G. keďže po nariadení obliehania mesta Dar´á spustili bezpečnostné sily rozsiahlu vojenskú operáciu a svojvoľné zatýkanie v meste Dar´á a v mestách s ním susediacich; keďže podľa odhadov prekročilo 12 000 sýrskych občanov z Džisr al-Šughúr a okolitých oblastí sýrsko-tureckú hranicu zo strachu pred represáliami zo strany bezpečnostných síl a podľa Červeného polmesiaca ich viac ako 17 000 stále čaká na prekročenie hranice; keďže Turecko vyjadrilo veľké obavy nad tým, že Sýria rozmiestnila jednotky a tanky v blízkosti hranice,
H. keďže Úrad vysokého komisára OSN pre ľudské práva (OHCHR) nebol schopný rozmiestniť personál v Sýrii, aby preskúmal údajné prípady porušovania medzinárodného práva v oblasti ľudských práv a zdokumentoval skutočnosti a okolnosti týchto prípadov s cieľom predísť beztrestnosti a zabezpečiť plnú zodpovednosť v súlade s požiadavkami rezolúcie, ktorú prijal UNHCR 29. apríla 2011,
I. keďže generálny tajomník OSN Pan Ki-Mun opätovne vyzval Sýriu, aby umožnila vyšetrovacím a humanitárnym misiám vyšetriť sporné udalosti, ku ktorým došlo počas mesiacov protivládnych protestov; keďže Liga arabských štátov 14. júna 2011 odsúdila násilie v Sýrii a zdôraznila, že arabské štáty aktívne monitorujú krízu v Sýrii,
J. keďže prezident Baššár al-Asad vo svojom treťom vyhlásení z 20. júna 2011 uviedol, že národný dialóg bude formovať budúcnosť Sýrie; keďže napriek opakovaným prísľubom o vykonaní politických reforiem a zmien v Sýrii nepodnikli orgány žiadne kroky na ich uskutočnenie,
K. keďže po tom, ako 23. júna 2011 Európska rada vyhlásila už tretie rozšírenie sankcií proti Sýrii s cieľom reagovať na stupňovanie násilného zásahu sýrskych orgánov, sýrsky minister zahraničných vecí vyhlásil, že Sýria zabudne, že Európa existuje na mape a zároveň vyzval, aby sa Sýria vzdala členstva v euro-stredozemskom partnerstve,
O Jemene
L. keďže od januára demonštrujú v Jemene prevažne pokojnou cestou milióny obyvateľov s podobnými požiadavkami, aké boli predmetom ľudového povstania v Tunisku a v Egypte, a stovky osôb boli údajne zabité bezpečnostnými silami používajúcimi ostrú muníciu, pričom stovky osôb boli zranené; keďže mnoho vojenských veliteľov, veľvyslancov, ministrov a iných úradníkov vyjadrilo podporu demonštrantom,
M. keďže po prvý raz v histórii vyšli ženy počas verejnej revolty v bezprecedentných počtoch na ulice, a to aj napriek odsúdeniu ich účasti na opozičných zhromaždeniach v apríli zo strany prezidenta Sáliha, ktorý vyhlásil, že ženy, ktoré sú na ulici spoločne s mužmi, ktorí nie sú ich priami príbuzní, porušujú tradičné jemenské kultúrne normy;
N. keďže po demonštráciách 18. marca vyhlásil prezident Sálih výnimočný stav a parlament 23. marca schválil zákon o výnimočnom stave, na základe ktorého udelil bezpečnostným zložkám rozsiahlu právomoc zatýkať a výrazne obmedzil právo na verejného zhromažďovanie,
O. keďže Rada pre spoluprácu v Perzskom zálive pod vedením Saudskej Arábie sa už tri krát pokúsila sprostredkovať dohodu s opozičnými stranami, na základe ktorej by Sálih odstúpil, pričom by nebol stíhaný za zneužitie moci vrátane krvavých zásahov proti demonštrantom,
P. keďže zakaždým, keď Sálih na poslednú chvíľu ustúpil, naposledy v máji, spustili sa dva týždne bojov s konfederáciou kmeňov Al-Hašíd vedenou rodinou Ahmarovcov, ktoré vyvrcholili 3. júna útokom na Sálihov palác,
Q. keďže výbuch zabil niekoľko ľudí a zranil prezidenta Sáliha, predsedu vlády, dvoch podpredsedov vlády a predsedov oboch komôr parlamentu, a keďže prezident Sálih opustil krajinu, aby si zabezpečil zdravotnú starostlivosť v Saudskej Arábii,
R. keďže opozičné strany počnúc socialistami až po islamistov zo sunitských aj šítskych zaydských siekt, ktoré súhlasili s dohodami s GCC, stratili dôveryhodnosť počnúc „Arabskou jarou“, kde inšpirovaná mládež vystúpila ako samostatný subjekt požadujúci vytvorenie prechodnej prezidentskej rady, odchod Sáliha a jeho rodiny z krajiny a ich stíhanie pre údajnú korupciu a účasť na zabíjaní demonštrantov,
S. keďže jeho synovia, najmä Ahmed Ali Sálih, ktorý je na čele elitnej republikánskej gardy, a niektorí jeho synovci, ktorí tiež zastávajú kľúčové vojenské funkcie, zohrali kľúčovú úlohu pri udržiavaní Sálihovho režimu v jeho neprítomnosti,
T. keďže 24. júna 2011 sa samovražedný atentátnik odpálil v aute v Adene a zabil troch vojakov, civilistu a zranil tucet ďalších ľudí, pričom tento útok nasledoval po tom, ako jemenské bezpečnostné sily spustili paľbu na demonštrantov počas pohrebu v meste,
U. keďže 23. júna sa 62 väzňov vrátane údajných členov al-Ká´idy odsúdených za zabitie turistov a účasť na príprave útoku na ambasádu USA v Sane prekopalo z väzenia po útoku ozbrojencov, v rámci veľmi dobre vykonaného úteku, ktorý zvýraznil bezpečnostné riziká v štáte, ktorý je čím ďalej nestabilnejší,
V. keďže po nútenom zjednotení v roku 1990 došlo medzi severnými a južnými Jemenčanmi k opakovaným bojom vrátane krátkej občianskej vojny v roku 1994; keďže jestvujú vážne obavy z rozpadu Jemenu, vzhľadom na to, že od februára je v platnosti krehké prímerie medzi šítskymi rebelmi na severe, separatistickým hnutím na juhu, pričom územie krajiny údajne používajú mnohí bojovníci al-Ká´idy ako základňu,
W. keďže Jemen je najchudobnejšou krajinou arabského sveta, kde približne polovica detí trpí podvýživou, voda sa míňa, rastúce ceny základných tovarov veľmi sťažili denný život, nezamestnanosť sa pohybuje okolo 35 percent, čo je o 10 percentuálnych bodov viac ako priemer v regióne, pričom mladí ľudia pravdepodobne zostanú bez práce; keďže situácia sa bude len zhoršovať, podľa odhadov sa má populácia Jemenu do roku 2025 zdvojnásobiť, pričom dodávky ropy a zdroje príjmov sa míňajú a nestabilita spôsobená Jemenčanmi vysídlenými v rámci krajiny a utečencami zo Somálska sa zväčšuje,
X. keďže ďalšie tisícky osôb vysídlených v rámci krajiny v posledných týždňoch zamierili do Adenu, utekajúc pred bojmi medzi vládnymi jednotkami a ťažko ozbrojenými džihádistami, ktorí sa koncom mája zmocnili mesta Zindžibar, ktoré je hlavným mestom južnej provincie Abján,
Y. keďže vzhľadom na minulé zákulisné dohody medzi al-Ká´idou a jemenskými tajnými službami je ťažké odhadnúť, či pán Sálih a jeho zástupcovia v rámci odstrašujúcej taktiky aktívne podporujú džihádistov alebo ich len jednoducho tolerujú,
Z. keďže päť mužov odsúdených na smrť za údajnú vraždu môže byť popravených do niekoľkých dní a keďže Jemen patrí medzi krajiny, ktoré často vykonávajú trest smrti, pričom stovky väzňov čakajú na vykonanie tohto trestu,
O Bahrajne
Za. keďže 22. júna Bahrajnský národný bezpečnostný súd, ktorý je vojenským súdom, vyhlásil svoj rozsudok proti 21 bahrajnským opozičným aktivistom, pričom 7 z nich bolo neprítomných; keďže zo 14 prítomných, sedem z nich (Hasan Mušajma´, Abdulwaháb Husajn, Abdulhádí al-Chauádža, Dr. Abduldžalíl as-Sinkás, Muhammad Habíb al-Mikdád, Abduldžalíl al-Mikdád a Sa'íd Mírzá an-Núrí) bolo odsúdených na doživotie, pričom ostatní (Muhammad Hasan Džauád, Muhammad Alí Ridá Ismá´íl, Abdulláh al-Mahrús, Abdulhádí Abdulláh Hasan al-Mukhádir, Ibráhím Šaríf, Saláh Abdulláh Hubajl al-Chauádža, al-Hur Júsuf as-Sumajch) boli odsúdení na väzenie v dĺžke od 2 do 15 rokov; keďže mnohí, možno všetci, obvinení sú väzňami svedomia, pričom sú zadržiavaní len z dôvodu pokojného vykonávania svojho práva na slobodu prejavu a slobodu zhromažďovania,
Zb. keďže 22. mája ten istý súd potvrdil trest smrti pre Alího Abdulláha Hasana al-Sankísa a Abdulazíza Abdurridá Ibráhíma Husajna, ktorým môže hroziť riziko okamžitej popravy; keďže boli odsúdení spolu s ďalšími tromi mužmi za zabitie dvoch policajtov počas protivládnych demonštrácií v marci, ktorí boli odsúdení na doživotné vezenie,
Zc. keďže procesy pred vojenskými sudcami, počas ktorých sú väzni držaní v izolácii, bez prístupu k svojim rodinám a sú údajne vystavení mučeniu, v žiadnom prípade nespĺňajú medzinárodné normy pre spravodlivý proces,
O Sýrii
1. vyjadruje pevnú podporu boju občanov Sýrie za slobodu, demokratické zmeny a skoncovanie s autoritárskym režimom;
2. dôrazne odsudzuje stále brutálnejšie zákroky voči pokojne protestujúcim osobám a humanitárne následky obliehaní niektorých miest ako napríklad Dar´á a Džisr al-Šughúr, a vyjadruje hlboké znepokojenie nad závažnosťou porušovania ľudských práv zo strany sýrskych orgánov vrátane masového zatýkania, nezákonných popráv, svojvoľného zatýkania a mučenia;
3. domnieva sa, že toto rozsiahle a systematické porušovanie záväzkov Sýrie podľa medzinárodného práva ľudských práv môže predstavovať zločiny proti ľudskosti; v tomto kontexte pevne podporuje všetko úsilie Úradu vysokého komisára OSN pre ľudské práva o vyšetrenie všetkých prípadov podozrení z porušovania ľudských práv zo strany sýrskych bezpečnostných síl, aby boli zodpovední za násilie postavení pred zodpovednosť, a vyzýva sýrske orgány, aby plne spolupracovali a umožnili voľný prístup úradu vysokého komisára a iným mechanizmom OSN;
4. vyzýva vysokú predstaviteľku/podpredsedníčku Komisie a členské štáty EÚ, aby sa naďalej s medzinárodnými partnermi usilovali o to, aby Bezpečnostná rada OSN odsúdila pokračujúci útlak v Sýrii a aby si orgány Sýrie splnili svoju zodpovednosť a chránili sýrske obyvateľstvo; domnieva sa, že Bezpečnostná rada OSN by mala postúpiť Sýriu Medzinárodnému trestnému súdu s cieľom zabezpečiť sýrskemu ľudu spravodlivosť a zabrániť ďalším obetiam; v tejto súvislosti vyzýva Radu, aby vystupňovala diplomatický tlak na Rusko, Čínu ako aj Brazíliu, Južnú Afriku a Indiu;
5. vyzýva generálneho tajomníka OSN, aby okamžite vymenoval osobitného vyslanca pre Sýriu, žiada, aby mu bol umožnený neobmedzený prístup v celej krajine s mandátom informovať Bezpečnostnú radu OSN a žiadať ju o prijatie primeraných opatrení;
6. naliehavo vyzýva sýrske orgány, aby okamžite skoncovali s používaním represie voči protestujúcim, a žiada o okamžité prepustenie všetkých zadržiavaných demonštrantov, novinárov, ochrancov ľudských práv a politických väzňov, ktorí sú naďalej vo väzbe napriek nedávnej amnestii, ktorú oznámil prezident al-Asad; vyzýva sýrske orgány, aby umožnili okamžitý a neobmedzený prístup nezávislým a zahraničným médiám;
7. vyjadruje poľutovanie nad tým, že sýrske orgány nereagovali na výzvy na okamžité ukončenie násilia, na splnenie svojich záväzkov a na účasť na zmysluplných reformách; vyzýva sýrskeho prezidenta Baššára al-Asada, aby odstúpil, pričom sa domnieva, že tento krok by umožnil a uľahčil proces prechodu, ktorý by mal byť založený na dôveryhodnom a inkluzívnom dialógu za účasti všetkých demokratických aktérov a predstaviteľov občianskej spoločnosti s cieľom začať hlboké demokratické reformy vrátane zrušenia výnimočného stavu, ukončenia monopolu strany Baas v sýrskej spoločnosti a zorganizovať slobodné a spravodlivé voľby;
8. vyzýva v tejto súvislosti vysokú predstaviteľku/podpredsedníčku Komisie, Radu a Komisiu, aby podporovali opozičné sily vrátane tých, ktoré vyjadrujú očakávania a požiadavky protestujúcich, akou je napríklad Národná koalícia na podporu revolúcie v Sýrii; zastáva názor, že so sýrskym režimom nie je možné uzavrieť žiadnu dohodu o pridružení;
9. domnieva sa, že prebiehajúce brutálne represie v Sýrii sú skutočnou hrozbou pre vnútornú aj regionálnu stabilitu a že táto situácia ovplyvňuje susedné krajiny;
10. so znepokojením berie na vedomie správy o činnosti armády na hraniciach a o tisícoch ľudí, ktorí v dôsledku násilia utiekli zo Sýrie do Turecka a Libanonu; vyzýva sýrske orgány, aby humanitárnym organizáciám umožnili okamžitý a neobmedzený prístup do všetkých postihnutých oblastí;
11. víta politiku Turecka ponechať otvorené hranice pre sýrskych utečencov, ako aj činnostiam na podporu a prijatie, ktoré boli urýchlene zorganizované po mobilizácii zdrojov Červeného polmesiaca v oblasti Hatay; zdôrazňuje, že je potrebné, aby Turecko s pomocou UNHCR a Červeného polmesiaca poskytlo základnú starostlivosť bez diskriminácie na základe etnického pôvodu, náboženstva alebo podobných príčin;
12. vyzýva turecké orgány, aby spoločne s UNHCR podnikli všetky nevyhnutné kroky na presídlenie ľudí utekajúcich zo Sýrie takým spôsobom, aby nezostali v uzavretých táboroch; domnieva sa, že Turecko by pri riešení tohto výnimočného stavu nemalo ostať osamotené, a je treba vyvinúť maximálne úsilie s cieľom pomôcť mu s týmto bremenom; vyzýva Radu a Komisiu, aby bezodkladne uvoľnili rokovania o spoločnom programe EÚ pre presídľovanie a ukončili spolurozhodovací postup s cieľom účinne vykonať presídlenie utečencov v rámci EÚ;
13. vyzýva Radu a Komisiu, aby bezodkladne poskytli pomoc a podporu tureckým a libanonským orgánom v ich úsilí o riadenie humanitárnej krízy na ich hraniciach so Sýriou, a to aj preskúmaním možnosti zriadenia humanitárneho koridoru na úrovni OSN;
14. berie na vedomie sprostredkovateľskú úlohu tureckých orgánov vo vzťahu k sýrskemu vedeniu v úsilí o zastavenie eskalácie násilia a začatie politického dialógu vedúceho k dôveryhodným reformám; v tomto kontexte vyzýva Radu, Komisiu a Turecko, aby spolupracovali na nájdení diplomatického a pokojného riešenia situácie v Sýrii;
15. podporuje súbor inteligentných sankcií prijatý Radou a vyzýva Radu, aby začala výraznú diplomatickú iniciatívu s cieľom presvedčiť ďalšie krajiny, aby prijali rovnaké sankcie; zastáva názor, že Rada by mala aj naďalej rozširovať cielené sankcie na všetky osoby a subjekty spojené s režimom v záujme ich oslabenia a izolácie, čím sa zároveň pripraví cesta pre prechod na demokraciu;
O Jemene
16. vyjadruje solidaritu s obyvateľmi Jemenu, víta ich snahy o demokratické zmeny v krajine a podporuje snahy Rady pre spoluprácu v Perzskom zálive, pokiaľ smerujú k nájdeniu riešenia založeného na rokovaniach v rámci otvorenejšieho politického systému zameraného na zmiernenie chudoby a zlepšenie životných podmienok väčšiny obyvateľstva;
17. vyzýva prezidenta Sáliha a členov jeho rodiny, ktorí zastávajú výkonné funkcie, aby odstúpili a umožnili demokratické voľby;
18. odsudzuje najnovšie ozbrojené útoky, najmä útok z 3. júna na prezidentský komplex, a naliehavo vyzýva všetky strany, aby ukončili nepriateľské akcie, dodržiavali medzinárodné normy v oblasti ľudských práv a aby zachovávali trvalé prímerie v celej krajine.
19. víta záväzok viceprezidenta Abdrabbua Mansúra Hádího dodržiavať prímerie a demilitarizovať jemenské mestá;
20. verí, že násilie nemôže vyriešiť problémy, ktorým Jemen čelí; chváli zväčša pokojnú povahu protestov, pripomína svoju výzvu bezpečnostným silám, aby sa zdržali využívania neprimeranej sily a naliehavo žiada úrady, aby vyšetrili nedávne prípady úmrtí a zranení protestujúcich osôb a politických väzňov, aby postavili pred súd tých, ktorí spáchali tieto trestné činy, a aby odškodnili obete a ich rodiny;
21. víta jednotnú pozíciu a vyhlásenie Bezpečnostnej rady a vyšetrovacej misie Úradu vysokého komisára OSN pre ľudské práva, ktorá je momentálne na mieste;
22. vyjadruje vážne znepokojenie nad rozšírením programu bezpilotných lietadiel USA v Jemene, nad nezákonným zabíjaním podozrivých teroristov ako aj nad plánmi generálneho štábu USA poskytnúť počas nasledujúcich šiestich rokov jemenským silám výcvik a vybavenie v hodnote 1,2 miliardy USD, pričom Jemen už v súčasnosti predstavuje jednu z najviac vyzbrojených spoločností na svete;
23. zdôrazňuje, že Jemen bol krajinou v kríze dlho pred tým, ako sa zčali povstania „arabskej jari“; vyjadruje svoje hlboké znepokojenie nad úrovňou chudoby a nezamestnanosti a verí, že len regionálna a medzinárodná iniciatíva rozsiahlej a koordinovanej pomoci by mohla dosiahnuť zvýšenú vládnu kontrolu nad kriminalitou, prvkami terorizmu a zabezpečiť mimoriadne potrebný hospodársky a sociálny rozvoj vrátane posilnenia práv žien;
24. vyzýva EÚ a Radu pre spoluprácu v Perzskom zálive, aby vyvinuli mimoriadnu snahu o finančnú a technickú podporu hneď, ako bude prezident Sálih pripravený uvoľniť cestu pre demokraticky zostavenú vládu a trvá na tom, aby sa na mieste urýchlilo plnenie záväzkov daných na konferencii darcov v roku 2006; v tomto zmysle víta nedávne dodávky ropy zo Saudskej Arábie do Jemenu a vyzýva na zváženie zrušenia alebo zmeny splatnosti zahraničného dlhu po zásadných demokratických reformách;
25. naliehavo vyzýva, aby nedošlo k poprave Yassera Ismaila, Bshira Ismaila, Arifa Far’ia, Mubaraka Ghaliba a Murada Ghaliba a orgánom pripomína, že sú viazané medzinárodnými normami upravujúcimi spravodlivý proces a trest smrti vrátane práva na milosť a práva na oznámenie rozsudku;
26. vyzýva úradujúceho prezidenta Abdrabbu Mansúr al-Hádího, aby zaviedol moratórium na popravy s cieľom úplne zrušiť trest smrti;
27. vyzýva EÚ, aby urýchlene preskúmala svoju politiku v oblasti prisťahovalectva s krajinami Blízkeho východu a Severnej Afriky a v rámci EÚ, a pripravila sa tak na zvýšený prílev migrantov z týchto krajín, čím EÚ prispeje k hospodárskemu rozvoju tejto oblasti;
O Bahrajne
28. vyjadruje vážne znepokojenie nad prísnymi trestami proti občanom Bahrajnu, ktorí boli zatknutí v súvislosti s prodemokratickými demonštráciami, vynesenými vojenskými tribunálmi v nespravodlivých procesoch;
29. vyzýva na okamžité prepustenie tých, ktorí sú zadržiavaní len na základe toho, že vykonávali svoje právo na slobodné vyjadrovanie a naliehavo vyzýva bahrajnské orgány, aby začali nezávislé vyšetrovanie obvinení z mučenia;
30. vyjadruje svoje námietky proti trestu smrti a vyzýva bahrajnské orgány, aby zmiernili tresty smrti v prípade al-Sankísa a Husajna;
31. poveruje svojho predsedu, aby postúpil toto uznesenie podpredsedníčke Komisie a vysokej predstaviteľke Únie pre zahraničné veci a bezpečnostnú politiku, vládam a parlamentom členských štátov, členským štátom Delegácie pre vzťahy s krajinami Maghrebu a Zväzom arabského Maghrebu, Delegácie pre vzťahy s krajinami Mašreku a Rady pre spoluprácu v Perzskom zálive a Rade OSN pre ľudské práva.
