V Parlamente sa hovorilo o výsledkoch decembrového summitu Rady
Inštitúcie
2007-12-18 - 18:14
J. Sócrates hovoril o výsledkoch portugalského predsedníctva
Poslanci EP dnes za účasti zástupcov Rady a Európskej komisie diskutovali o zasadnutí Európskej rady, ktoré sa uskutočnilo 14. decembra v Bruseli.
Okrem témy ratifikácie reformnej zmluvy EÚ, ktorá bola oficiálne podpísaná vrcholnými predstaviteľmi všetkých štátov Únie 13. decembra v Lisabone, dominovali summitu aj otázky imigračnej politiky, boja proti terorizmu, témy súvisiace s problematikou klimatických zmien, ako aj energetické a zahraničnopolitické otázky.
Vrcholná schôdzka hláv štátov a vlád bola pôvodne plánovaná v dňoch 13. a 14. decembra, kvôli podpisu Lisabonskej zmluvy však bol jej program skrátený na jeden deň, počas ktorého vrcholní politici všetkých krajín Únie prerokovali okrem novoprijatej reformnej zmluvy aj otázky súvisiace s obnovenou lisabonskou stratégiou, ktorej aktualizácia má byť prijatá na jar 2008 a rôzne aspekty hospodárskych a sociálnych politík.
Hovorilo sa tiež o výsledkoch summitu EÚ - Afrika, konferencii o klimatických zmenách na Bali, ako aj o posilňovaní policajnej a súdnej spolupráce členských krajín EÚ.
V pléne EP sa rozpravy o výsledkoch summitu za Európsku komisiu zúčastnil jej predseda José Manuel BARROSO , v mene Rady vystúpil portugalský premiér José SÓCRATES .
Jeho vystúpenie bolo okrem témy summitu zamerané aj na zhrnutie výsledkov šesťmesačného portugalského predsedníctva Rady, ktoré sa končí 31. decembrom tohto roku.
Vo svojom vystúpení v pléne zdôraznil, že Portugalsko svoju úlohu splnilo a Európa má dnes „naozaj dobrý dôvod na spokojnosť“.
Po ich príspevkoch nasledovali vystúpenia predstaviteľov jednotlivých politických skupín EP.
Predseda Európskej ľudovej strany (kresťanských demokratov) a Európskych demokratov Joseph DAUL (EPP-ED, FR) za svoju skupinu poblahoželal Maďarsku, ktoré ako prvé ratifikovalo novopodpísanú Lisabonskú zmluvu a zdôraznil, že Európa teraz môže napredovať „jednotná v rozmanitosti“.
Ako tiež zdôraznil, od roku 2009 sa vďaka novej zmluve zvýšia právomoci EP, čo je podľa neho dôležité najmä vzhľadom na nadchádzajúce voľby do Európskeho parlamentu. „Dúfam, že voliči si v nich zvolia vodcovstvo mojej politickej skupiny“, uviedol vo svojom vystúpení.
Martin SCHULZ (PES, DE) zo Socialistickej skupiny v Európskom parlamente poblahoželal portugalskému predsedníctvu k dosiahnutým úspechom a popri ratifikácii Lisabonskej zmluvy vyzdvihol najmä jeho angažovanosť na summite EÚ – Afrika, ktorý podľa Martina Schulza tomuto kontinentu „vrátil česť a dôstojnosť, ktorá mu bola upieraná“.
Taktiež pozitívne zhodnotil zameranie sa portugalského predsedníctva na Latinskú Ameriku a boj proti trestu smrti.
Čo sa týka smerovania Európskej únie, predseda socialistickej skupiny zdôraznil, že hoci nemecké a portugalské predsedníctvo vyviedlo EÚ zo „slepej uličky“, Európa sa musí snažiť o dôveru občanov a to sa jej podľa jeho slov podarí „jedine vtedy, ak bude sociálne orientovaná“.
Za skupinu Aliancia liberálov a demokratov vystúpil Graham WATSON (ALDE, UK), ktorý uviedol, že Lisabon sa vpíše do pamätí ako chvíľa, „kedy Európska únia dosiahla, aby globalizácia pracovala pre ňu a nie proti nej“.
Kriticky sa vyjadril na adresu neriešenia modrej karty pre imigrantov, či ochrany údajov v rámci systému PNR (poskytovania údajov o leteckých pasažieroch).
Brian CROWLEY (UEN, IE) za skupinu Únie za Európu národov uviedol, že hoci sa niektorí domnievajú, že Lisabonská zmluva „nie je postačujúca, a iní zas, že ide príliš ďaleko“, konferencia na Bali podľa neho jasne preukázala, ako Európa dokáže konať jednotne, keď na to má právomoci.
Za najväčší úspech portugalského predsedníctva označil summit EÚ – Afrika.
Monica FRASSONI (Greens/EFA, IT) zo skupiny Zelených/Európskej slobodnej aliancie sa vo svojom vystúpení zamerala na Lisabonskú zmluvu, aj na otázky klimatických zmien.
Správanie sa britského premiéra Gordona Browna v súvislosti s ratifikáciou Lisabonskej zmluvy označila za „škandalózne“ a dodala, že je potrebné byť voči takémuto konaniu „menej zhovievavý“.
Predsedovi Rady aj Komisie poďakovala za ich prácu a postup v otázkach klimatických zmien v súvislosti s konferenciou z Bali, no dodala, že najťažšia práca EÚ ešte len čaká. „Musíme teraz pretaviť výsledky z Bali do platných zákonov, až potom sa bude možné z výsledku radovať“, zdôraznila na záver.
Francis WURTZ (GUE/NGL, FR) z Konfederatívnej skupiny Európskej zjednotenej ľavice - Nordickej zelenej ľavice povedal, že od predrečníkov počul na adresu summitu veľa chvál, no nikto podľa jeho slov nehovorí o tom, že takéto vrcholné stretnutie by malo byť tiež príležitosťou uskutočniť vlastné kritické hodnotenie. „Je tu viacero kríz, medzi nimi aj finančná kríza, a zanedbáva sa sociálny rozmer“, uviedol, pričom zdôraznil, že Európania s takýmto konaním nebudú dlhodobo súhlasiť.
V mene Skupiny nezávislosť/demokracia vystúpil poslanec Nigel FARAGE (IND/DEM, UK), ktorý bol voči výsledkom summitu a najmä Lisabonskej zmluve mimoriadne kritický.
Išlo podľa neho totiž o „podvádzanie európskych občanov“, keďže ratifikovaná Lisabonská zmluva „nie je ničím iným, ako prepísanou odmietnutou Ústavou“.
Takéto konanie je podľa jeho slov „nebezpečným európskym nacionalizmom, ktorého cieľom je jednotný európsky štát“.
Politikov EÚ preto vyzval, aby dali občanom možnosť vyjadriť sa k novej zmluve v referende.
Zo slovenských europoslancov vystúpila v pléne EP poslankyňa Irena BELOHORSKÁ (NA, SK).
Vo svojom príspevku uviedla, že táto plenárna schôdza uzatvára „jedno z najdôležitejších predsedníctiev EÚ v poslednom desaťročí“, pričom podľa nej nejde len o bežný politický polrok, ale najmä o úspešné zvládnutie podpisu Lisabonskej zmluvy. „Tak, ako sa v histórii dostalo Portugalsko do učebníc ako objaviteľ novej zeme, tak sa zapíše aj do novodobej histórie Európy ako zakladateľ novej histórie v EÚ.
Verím, že pre Európsky Parlament bude budúce postavenie v rámci tejto zmluvy ďaleko významnejšie, ako bolo doteraz“, uviedla.
Okrem významného úspechu v podobe Lisabonskej zmluvy ocenila aj pôsobenie portugalského predsedníctva v rámci summitu EÚ- Brazília a nedávno skončeného summitu EÚ - Afrika. „Oba tieto summity vytvorili dobrý základ pre aktivity budúcich predsedajúcich krajín“, zdôraznila na záver.
Podpis rozpočtu EÚ na rok 2008
Pred rozpravou o výsledkoch summitu došlo tiež k oficiálnemu podpísaniu Rozpočtu EÚ na rok 2008.
Predseda EP Hans-Gert PÖTTERING pri tejto príležitosti zdôraznil, že Parlamentu sa pri rokovaniach o tomto finančnom rámci s Radou podarilo presadiť viaceré dôležité body, predovšetkým plné financovanie systému GALILEO a Európskeho technologického inštitútu z rozpočtových prostriedkov Únie.
Parlament tiež podľa jeho slov zabezpečil financovanie pomoci Palestíne a ďalšie prostriedky pre oblasť spoločnej zahraničnej a bezpečnostnej politiky EÚ, na ktorú bude využitý tzv. nástroj flexibility.
20071217IPR15646
SK
1
PHOTO
20071218PHT16367.jpg
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
