4.5.2005
NÁVRH UZNESENIA
ktorý na základe vyhlásenia Komisie
v súlade s článkom 103 odsekom 2 rokovacieho poriadku
predkladajú
Hans-Gert Poettering, Avril Doyle, Simon Coveney, Jim Higgins, Mairead McGuinness, Gay Mitchell a James Nicholson, v mene Skupiny Európskej ľudovej strany (kresťanských demokratov) a európskych demokratov
Martin Schulz, Proinsias De Rossa a Gary Titley, v mene Socialistickej skupiny v Európskom parlamente
– Graham Watson a Marian Harkin, v mene Skupiny Aliancie liberálov a demokratov za Európu
– Jean Lambert a Raül Romeva i Rueda, v mene Skupiny zelených/Európska slobodná aliancia
– Brian Crowley, Eoin Ryan a Liam Aylward, v mene Skupiny Únie za Európu národov
o násilí a kriminalite samozvanej „Írskej republikánskej armády“ (IRA) v Severnom Írsku, najmä o vražde Roberta McCartneyho
Uznesenie Európskeho parlamentu o násilí a kriminalite samozvanej „Írskej republikánskej armády“ (IRA) v Severnom Írsku, najmä o vražde Roberta McCartneyho
Európsky parlament ,
–
so zreteľom na článok 103 ods. 2 rokovacieho poriadku,
A.
keďže 30. januára 2005 bol obyvateľ Belfastu Robert McCartney brutálne zavraždený členmi samozvanej „Írskej republikánskej armády“ (IRA), ktorí sa pokúsili tento zločin zakryť a prikázali všetkým svedkom, aby zatajili účasť členov IRA na tomto zločine,
B.
keďže sestry Roberta McCartneyho, Catherine McCartney, Paula Arnold, Gemma McMahon, Claire McCartney a Donna Mary McCartney a jeho partnerka Bridgeen Karen Hagans odmietli mlčať a odvážne a vytrvalo naliehali na Írsku republikánsku armádu tým, že sa dovolávali spravodlivosti pre Roberta McCartneyho,
C.
keďže v okolí Magennis's Bar bolo pravdepodobne tesne pred a po bitke, ktorá mala za následok smrť Roberta McCartneyho, približne 70 svedkov,
D.
keďže, hneď ako vzrástli búrlivé protesty v súvislosti s vraždou, IRA a Sinn Féin, politické krídlo IRA, suspendovalo alebo vylúčilo niektorých členov,
E.
keďže vedenie Sinn Féin sa dovolávalo spravodlivosti ale nevyzvalo tých, ktorí sú zodpovední za vraždu alebo ktorí boli jej svedkami, aby plne a priamo spolupracovali s policajnými službami Severného Írska,
F.
keďže 8. marca 2005 IRA vydala šokujúce vyhlásenie, v ktorom sa vyjadrila, že je ochotná zastreliť vrahov Roberta McCartneyho,
G.
keďže osoby, ktoré sú zapojené do pokračujúceho úsilia o dosiahnutie spravodlivosti pre Roberta McCartneyho boli vystavené nedávnej ohováračskej propagande, ktorej cieľom je zastrašiť a spochybniť to, za čo bojujú,
H.
keďže bola odvedená cenná práca v rámci fondu EÚ pre mier v Severnom Írsku a susediacich grófstvach,
I.
keďže v Severnom Írsku nemôžu vládnuť súčasne mier a násilie,
1.
Odsudzuje násilie a kriminalitu samozvanej „Írskej republikánskej armády“ (IRA) v Severnom Írsku, najmä vraždu Roberta McCartneyho;
2.
Poukazuje najdôraznejším možným spôsobom na to, že sestry a partnerka Roberta McCartneyho si zaslúžia plnú podporu v ich snahách o zabezpečenie spravodlivosti;
3.
Vyzýva vedenie Sinn Féin na to, aby trvalo na priamej spolupráci tých, ktorí sú zodpovední za vraždu a svedkov vraždy, s policajnými službami Severného Írska a aby sa IRA týmto osobám nevyhrážala odvetou;
4.
Vyslovuje poľutovanie nad zákernou ohováračskou propagandou zameranou na zastrašovanie a spochybňovanie sestier a snúbenice Roberta McCartneyho v ich boji za spravodlivosť;
5.
Vyzýva Radu a Komisiu, aby poskytli všetku potrebnú pomoc úradom v Severnom Írsku, ktoré presadzujú zákon, aby sa zabezpečilo, že vrahovia Roberta McCartneyho budú postavení pred súd;
6.
Navrhuje, že ak policajné služby v Severnom Írsku nie sú schopné začať trestné konanie v súvislosti s vraždou Roberta McCartneyho, Európska únia poskytne v súlade s nariadením o rozpočtových pravidlách finančný príspevok na súdne výdavky spojené s bojom rodiny McCartney za spravodlivosť v občianskom konaní;
7.
V tejto súvislosti žiada Komisiu, aby tento príspevok poskytla z rozpočtovej položky všeobecného rozpočtu EÚ určenej pre obete terorizmu;
8.
poveruje svojho predsedu, aby postúpil toto uznesenie Rade, Komisii a vládam a parlamentom členských štátov a kandidátskych krajín a Rade Európy.
