P6_TA(2005)0007
Transatlantické vzťahy
B6-0021 , 0025 , 0026 a 0028/2005
Uznesenie Európskeho parlamentu o transatlantických vzťahoch
Európsky parlament
, -
so zreteľom na Transatlantickú deklaráciu o vzťahoch EÚ-USA z roku 1990 a Novú transatlantickú agendu z roku 1995,
-
so zreteľom na svoje uznesenie z 22. apríla 2004 o stave transatlantického partnerstva pri príležitosti konania samitu EÚ-USA v dňoch 25.-26. júna 2004 v Dubline Prijaté texty, P5_TA(2004)0375.
,
-
so zreteľom na výsledky samitu EÚ-USA, ktorý sa uskutočnil v dňoch 25.-26. júna 2004 v Dubline,
-
so zreteľom na článok 103 ods. 4 rokovacieho poriadku,
A.
keďže vzťahy medzi občianskymi spoločnosťami Európy a Spojených štátov sú založené na pevných základoch a spoločných hodnotách, akými sú demokracia, ľudské práva a zásady právneho štátu, trvalo udržateľné hospodárstvo a rozvoj,
B.
zdôrazňujúc, že boj proti terorizmu môže byť úspešný, len ak sa uskutočňuje prostredníctvom posilneného transatlantického partnerstva, ktoré trvalo presadzuje základné hodnoty, na ktorých bolo vytvorené,
C.
keďže nová situácia na Blízkom východe predstavuje príležitosť na spoločnú iniciatívu v oblasti, zameranú na dosiahnutie konečného a komplexného urovnania,
D.
keďže dlhodobá situácia v zálive Guantanámo vytvára napätie v transatlantických vzťahoch, pretože EÚ nemôže akceptovať takéto právne a súdne nezrovnalosti, ktoré podrývajú najzákladnejšie zásady právneho štátu,
E.
keďže samit EÚ-USA v Dubline viedol k miernemu pokroku a podporil posilnenie hospodárskeho partnerstva, napríklad pomocou krokov na podporu pokroku v oblasti finančných trhov a rokovaní o transatlantickej dohode o letectve; a keďže sa samit prostredníctvom spoločných vyhlásení zaoberal situáciou na Strednom východe ako aj aspektmi boja proti terorizmu a šíreniu zbraní hromadného ničenia,
F.
keďže Nová transatlantická agenda z decembra 1995 musí byť urýchlene zrevidovaná tak, aby zohľadňovala súčasnú situáciu,
1.
dúfa, že druhé funkčné obdobie prezidenta Busha a nová administratíva prinesú do transatlantických vzťahov EÚ-USA nový začiatok; vyjadruje ochotu Európskej únie, a najmä Európskeho parlamentu, spolupracovať pri riešení globálnych problémov, ktoré vyžadujú globálne úsilie a spoločný prístup; v tejto súvislosti víta návštevu prezidenta Busha v európskych inštitúciách vo februári 2005;
2.
víta pokrok dosiahnutý na poslednom samite EÚ-USA dňa 26. júna 2004 v Írsku pri posilňovaní transatlantického partnerstva; pripravenosť uskutočňovať spoločné akcie v mnohých oblastiach považuje za dobrý znak pre budúcnosť partnerstva, ktorý odráža poznanie, že spolupráca je lepšia ako postupovanie rôznymi smermi;
3.
uvedomuje si, že vo viacerých oblastiach politiky, akými sú napríklad tie, ktoré sa vzťahujú na Medzinárodný trestný súd a Kjótsky protokol o klimatických zmenách, existujú medzi EÚ a USA rozdiely v analýze, klasifikovaní a politickom prístupe; je znepokojený možným nebezpečenstvom, ktoré predstavuje rastúci deficit federálneho rozpočtu USA pre globálne hospodárstvo a rovnováhu na medzinárodných menových trhoch; vyzýva na ďalšiu diskusiu o týchto politických oblastiach, v ktorých sú stanoviská EÚ a USA naďalej zásadne odlišné, a dúfa, že nová administratíva vyvinie skutočné úsilie na prehlbovanie partnerstva medzi EÚ a USA;
4.
vyzýva USA, aby prevzali spoločnú zodpovednosť za hospodársku stabilitu v stále viac navzájom závislom svete;
5.
navrhuje vytvorenie transatlantického "spoločenstva akcie" pre regionálnu a globálnu spoluprácu a výzvy, zameraného najmä na tieto tri spoločné akcie:
a)
rozvoj mierovej iniciatívy na Strednom východe so súhlasom vlád a národov v tomto regióne, s cieľom prispieť k vyriešeniu existujúcich konfliktov vrátane podpory demokracie v Palestíne, Iráne a Iraku;
b)
vytváranie globálnej bezpečnosti, ktorá by mala zohľadňovať tieto priority:
-
boj proti medzinárodnému terorizmu a šíreniu zbraní hromadného ničenia, ako aj obnovenie dosiahnutých dohôd o kontrole zbrojenia a odzbrojení na multilaterálnej úrovni, v rámci systému OSN, a na bilaterálnej úrovni;
-
potreba zamerať sa na príčiny terorizmu, napríklad prostredníctvom koordinácie v oblasti rozvojovej pomoci a pomoci vytvárajúcim sa demokratickým procesom na základe úplného rešpektovania ľudských práv a medzinárodného práva; vyzýva obe partnerské strany, aby sa aktívne zapojili do reformy OSN a najmä Bezpečnostnej rady OSN vrátane jej zloženia a zvýšili tak jej efektívnosť a zodpovednosť, ako aj jej schopnosť realizovať svoje rozhodnutia;
-
potreba účinnej odozvy - na spoločnom základe Miléniových rozvojových cieľov - na nové globálne výzvy, ktoré prekračujú hranice štátov, konkrétne zmiernenie chudoby, prenosné choroby a zhoršovanie stavu životného prostredia, najmä podporou dialógu o ochrane klímy a emisiách z dopravných prostriedkov; verí, že v tejto súvislosti je katastrofa spôsobená vlnami cunami príležitosťou na spoločnú koordinovanú pomoc postihnutým krajinám s podporou OSN, po ktorej musí nasledovať dlhodobý program obnovy a rekonštrukcie zameraný na trvalo udržateľný rozvoj regiónu;
c)
nový podnet na posilnenie hospodárskeho partnerstva prostredníctvom zamerania sa na konkrétne myšlienky o tom, ako čo najviac prehĺbiť transatlantickú ekonomickú integráciu, práce na dosiahnutie komplexnej transatlantickej dohody o letectve a zrýchlenie dialógu o regulácii finančného trhu v záujme podpory aktívne fungujúceho a otvoreného transatlantického kapitálového trhu;
6.
domnieva sa, že uvedené iniciatívy by mali do decembra 2005 viesť k dohode medzi transatlantickými partnermi o aktualizácii Novej transatlantickej agendy z roku 1995 a jej nahradení dohodou o transatlantickom partnerstve, ktorá by sa mala začať uplatňovať od roku 2007;
7.
domnieva sa, že by sa mal v plnom rozsahu obnoviť dialóg transatlantických zákonodarcov, okamžite zaviesť systém včasného varovania medzi oboma stranami a že existujúca medziparlamentná výmena by mala byť postupne premenená na de facto "transatlantické zhromaždenie";
8.
poveruje svojho predsedu, aby toto uznesenie postúpil Rade, Komisii, parlamentom členských štátov a prezidentovi a Kongresu Spojených štátov amerických.
