Otázka na písomné zodpovedanie E-011616/2011
Komisii
článok 117 rokovacieho poriadku
Monika Flašíková Beňová (S&D)
(9. decembra 2011)
Vec: Hospodársky rast a sociálne podniky
Európska komisia vyhlásila, že súčasné schémy hospodárskeho rastu bude nevyhnutné zmeniť.
Nový model rastu by mal byť triezvejší, ekologickejší a spravodlivejší.
Komisia taktiež minulý mesiac zverejnila návrh Iniciatívy pre sociálne podnikanie, ktorého cieľom je prispievať k vytváraniu sociálnej trhovej ekonomiky, ktorá by zároveň mala byť konkurencieschopná v medzinárodnom kontexte.
Financovanie sociálnych firiem hrá významnú úlohu aj v návrhoch budúcej kohéznej politiky po roku 2013.
Na zlepšenie prístupu sociálnych podnikov k finančným prostriedkom plánuje Komisia vytvoriť nové investičné nástroje a na obdobie 2014 − 2020 vyčleniť na tieto účely 90 miliónov EUR.
—
Keďže sociálna politika je však značne viazaná na podporu z verejných zdrojov, ako Komisia vyrieši situáciu, že na ňu nezostane v dôsledku úsporných opatrení priestor?
