14.9.2009 B7-0043/2009 NÁVRH UZNESENIA predložený na základe vyhlásenia Komisie
v súlade s článkom 110 ods. 2 rokovacieho poriadku
o vonkajšej energetickej bezpečnosti
Teresa Riera Madurell
,
Kristian Vigenin
v mene skupiny S&D
PE428.647v01-00 B7‑0043/2009 Uznesenie Európskeho parlamentu o vonkajšej energetickej bezpečnosti
Európsky parlament ,
- so zreteľom na oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov pod názvom Druhé strategické preskúmanie energetickej politiky - Akčný plán EÚ v oblasti energetickej bezpečnosti a solidarity ( SEK(2008)2870 ) ( SEK(2008)2871 ) ( SEK(2008)2872 ) spolu so sprievodnými dokumentmi: Súčasná a budúca energetická pozícia Európy: dopyt – zdroje – investície; Trh s tuhými palivami v EÚ v rokoch 2004 – 2006 a trendy v roku 2007 ( KOM(2008)0744 ),
- so zreteľom na Zelenú knihu Komisie o európskej stratégii pre trvalo udržateľnú konkurencieschopnú európsku energetickú sieť spolu so sprievodným dokumentom: Ropné infraštruktúry: Hodnotenie existujúcich a plánovaných ropných infraštruktúr v rámci EÚ a do EÚ ( KOM(2008)0737 ),
- so zreteľom na svoje uznesenie z 26. septembra 2007 o smerovaní k spoločnej európskej zahraničnej politike v oblasti energie Ú. v.
EÚ C 219 E, 28.8.2008, s.
206.
,
- so zreteľom na zelenú knihu Komisie s názvom Európska stratégia pre udržateľnú, konkurencieschopnú a bezpečnú energiu ( KOM(2006)0105 ),
- so zreteľom na prvé stretnutie Európskej siete korešpondentov energetickej bezpečnosti (NESCO), ktoré sa uskutočnilo 10. mája 2007 v Bruseli,
- so zreteľom na spoločný dokument Komisie a generálneho tajomníka/vysokého predstaviteľa Rady s názvom Vonkajšie aspekty politiky v prospech európskych energetických záujmov, predložený Európskej rade z 15. – 16. júna 2006,
- so zreteľom na svoju pozíciu z 18. mája 2006 o návrhu rozhodnutia Rady o uzavretí Zmluvy o energetickom spoločenstve Európskym spoločenstvom Ú. v.
EÚ C 297 E, 7.12.2006, s.
340.
,
- so zreteľom na svoje uznesenie z 23. marca 2006 o bezpečnosti dodávok energie v Európskej únii Ú. v.
EÚ C 292 E, 1.12.2006, s.
112.
,
- so zreteľom na oznámenie Komisie Európskej Rade z 12. októbra 2006 s názvom Vonkajšie vzťahy v oblasti energie – od zásad k opatreniam ( KOM(2006)0590 ),
- so zreteľom na závery predsedníctva Európskej rady z 23. – 24. marca 2006 o schválení Zelenej knihy o energetickej politike pre Európu Európskou radou a z 15. – 16. júna 2006 o spoločnom dokumente Komisie a generálneho tajomníka/vysokého predstaviteľa Rady o vonkajších aspektoch energetickej bezpečnosti,
- so zreteľom na oznámenie Komisie Európskej rade a Európskemu parlamentu s názvom Energetická politika pre Európu ( KOM(2007)0001 ),
- so zreteľom na závery predsedníctva Európskej rady z 8. – 9. marca 2007 a akčný plán Európskej rady (2007 – 2009) pre energetickú politiku pre Európu,
- so zreteľom na dohodu, ktorá bola uzavretá medzi EÚ a Tureckom 13. júla o právnom rámci pre plynovod Nabucco;
- so zreteľom na memorandum o porozumení podpísané 13. júla 2009 medzi dvanástimi spoločnosťami EÚ s cieľom vytvoriť priemyselnú iniciatívu DESERTEC, zameranú na rozvoj širokého potenciálu slnečnej energie na Blízkom východe a v severnej Afrike,
– so zreteľom na závery predsedníctva Európskej rady z 19. a 20. marca 2009,
– so zreteľom na článok 110 ods. 2 rokovacieho poriadku,
A. keďže energetická bezpečnosť predstavuje základný prvok celkovej bezpečnosti, stability a prosperity Európskej únie, ktorá však ešte stále nemá základ v zmluvách,
B. keďže napriek niekoľkým krokom, ktoré sa už podnikli, pretrváva potreba vypracovať skutočnú spoločnú energetickú politiku týkajúcu sa regulácie vnútorného trhu a vonkajších aspektov, ktorá zohľadní politické a hospodárske záujmy všetkých členských štátov,
C. keďže pokles cien ropy a plynu v dôsledku globálnej finančnej krízy a pomalý pokrok pri prechode na trvalo udržateľnejšie palivá, pokles produkcie svetových ropných a plynových polí napriek objavom nových ložísk a neustály nárast dopytu bude nevyhnutne znamenať, že po skončení krízy sa situácia na trhoch s fosílnymi palivami opäť zhorší a zvýši sa závislosť spotrebiteľských krajín od dovozu,
D. keďže viaceré členské štáty sú vo veľkej miere závislé od jediného dodávateľa zemného plynu a keďže neoprávnené prerušenie dodávok môže spôsobiť vážne problémy, ako sa ukázalo na začiatku roka 2009 počas plynovej krízy medzi Ruskom a Ukrajinou,
E. keďže viaceré členské štáty nedisponujú dostatočnými prírodnými zásobami, ktoré by im pomohli zvládnuť krízové situácie,
F. keďže súčasné nástroje včasného varovania sa ukázali ako nedostatočné pri predvídaní plynovej krízy v januári 2009,
G. keďže predvídateľné ohrozenia bezpečnosti dodávok energie budú pretrvávať, pokiaľ sa dodávateľ energie a tranzitné krajiny nedohodnú na spoločných a transparentných pravidlách, tak ako to stanovuje Zmluva o energetickej charte a Protokol o tranzite,
H. keďže spoločná európska vonkajšia politika v oblasti energie založená na solidarite, diverzifikácii, jednote pri bránení spoločných záujmov, na posilnenej spolupráci s hlavnými krajinami, v ktorých sa energia vyrába, cez ktoré sa prepravuje a v ktorých sa spotrebúva, a podpore trvalej udržateľnosti, by vytvorila synergické väzby zaručujúce pre Európsku úniu bezpečnosť dodávok a posilnila by EÚ, zvýšila by jej schopnosť konať v záležitostiach zahraničnej politiky, ako aj jej dôveryhodnosť ako globálneho hráča,
1. očakáva, že Komisia a členské štáty uplatnia silnejšie strategické vodcovstvo pri vytváraní skutočnej spoločnej európskej vonkajšej politiky v oblasti energetiky, ako k tomu vyzval Parlament vo svojom uznesení z 26. septembra 2007 o smerovaní k spoločnej európskej zahraničnej politike v oblasti energie;
2. pripomína, že zníženie energetickej závislosti EÚ od tretích krajín prostredníctvom maximálneho využívania domácich zdrojov energie, najmä obnoviteľných zdrojov energie, ktoré sú najvýznamnejším potenciálnym zdrojom energie dostupným v Európskej únii, ako aj zvýšenie energetickej účinnosti o 20 % do roku 2020 tak, že sa stane právne záväzným cieľom, má pre energetickú bezpečnosť EÚ kľúčový význam;
3. víta opatrenia v súvislosti s diverzifikáciou a posilnením energetickej bezpečnosti EÚ, ktoré navrhla Komisia v Druhom strategickom prieskume energetickej politiky; domnieva sa však, že na ich vykonávanie treba jasne stanoviť priority a urýchlene prijať opatrenia, pričom Parlament by mal byť o nich informovaný v plnom rozsahu;
4. víta, že Komisia nedávno schválila návrh nariadenia o opatreniach na zaistenie bezpečnosti dodávok plynu ( KOM(2009)0363 );
5. domnieva sa, že je podstatné, aby sa zlepšili prepojenia v rámci Európy, keďže odstránenie súčasných nedostatkov je nevyhnutným predpokladom účinného fungovania vnútorného trhu a energetickej solidarity; v tejto súvislosti víta dohodu o financovaní projektov v oblasti infraštruktúry ako súčasť Hospodárskeho plánu obnovy Európy;
6. zdôrazňuje význam koordinovaného európskeho energetického bezpečnostného systému, ktorý zahŕňa projekt Nabucco a ďalšie projekty, o ktorých sa diskutuje alebo ktoré boli schválené členskými štátmi EÚ, ako sú Nordstream, ITGI, Medgaz a South Stream; víta pokrok, ktorý sa dosiahol v súvislosti s projektom Nabucco, zdôrazňuje však význam všeobecných pravidiel týkajúcich sa rozvoja tohto koridoru s cieľom prepojiť EÚ s novými zdrojmi plynu na Blízkom východe a v kaspickom regióne, a to nezávisle od akejkoľvek spoločnosti alebo plynovodu, ktoré budú zamerané predovšetkým na rýchle uskutočnenie tohto prepojenia; naliehavo vyzýva spoločnosti a zapojené členské štáty, aby v úzkej spolupráci s Komisiou zabezpečili prvotné dohody s budúcimi dodávateľmi o využívaní plynovodu;
7. vyzýva EÚ, aby spolupracovala s krajinami zo stredomorskej oblasti a severnej Afriky, najmä vzhľadom na ich významný potenciál v oblasti energetických zdrojov a na rozsiahle možnosti pre rozvoj Afriky; predmetom výskumu a podpory by malo byť používanie slnečnej a veternej energie najmä prostredníctvom Barcelonského procesu – Únie pre Stredozemie; zdôrazňuje, že činnosť EÚ zameraná na projekt DESERTEC musí byť koherentná a musí aktívne prispievať k rozvoju krajín severnej Afriky a Blízkeho východu; vyzýva preto spoločnosti a členské štáty zapojené do tohto projektu, aby v úzkej spolupráci s Komisiou podporovali rozvoj prostredníctvom skutočného transferu technológií a budovania kapacít so zameraním na miestne spoločnosti a občiansku spoločnosť s cieľom zabezpečiť, aby si tento projekt osvojili a aby sa vytvorilo dlhotrvajúce partnerstvo s krajinami zo stredozemnej oblasti, v ktorých sa bude DESERTEC vytvárať;
8. podporuje členské štáty, aby rozšírili svoje zásobníky zemného plynu o kapacity s možnosťou rýchleho využitia vrátane skvapalneného zemného plynu (LPG);
9. vyzýva EÚ, aby spolupracovala s krajinami v čiernomorskom regióne v súvislosti s ich významným potenciálom energetických zdrojov, najmä v oblasti výroby veternej energie v pobrežných oblastiach;
10. vyzýva Komisiu a členské štáty, aby v súlade s Lisabonskou zmluvou vypracovali príslušné ustanovenie o energetickej solidarite, vrátane podmienok a postupov upravujúcich zásahy v prípadoch núdze spôsobenej prerušením dodávok energie v inom členskom štáte;
11. vyzýva Komisiu, aby vypracovala smernicu o skladovaní minimálnych zásob plynu; poznamenáva, že vytvorenie minimálnych zásob plynu si vyžaduje efektívnu koordináciu, plánovanie a potrebné investície zo strany členských štátov; aj keď prínosy minimálnych zásob plynu (bezpečnosť dodávok) jednoznačne prevyšujú nevýhody vyplývajúce z nákladov pre väčšinu členských štátov, náležitá pozornosť by sa mala venovať skutočnosti, že skladovanie zemného plynu je nákladné; vyzýva preto na poskytnutie primeranej finančnej pomoci pre tie členské štáty, ktoré plánujú zvýšiť svoje kapacity zásob zemného plynu;
12. víta návrh Komisie na vytvorenie spoločného rámca pre oznamovanie údajov a informácií Komisii o investičných projektoch v oblasti energetickej infraštruktúry ( KOM(2009)0361 ;
13. vyslovuje uznanie Komisii za jej snahu o zintenzívnenie dialógu o energetike, ktorého výsledkom je najmä niekoľko memoránd o porozumení s východnými susednými krajinami a so stredoázijskými krajinami, a očakáva ďalší pokrok vo vzťahoch s južnými partnermi;
14. zdôrazňuje, že dialógy o energetike by sa v žiadnom prípade nemali konať na úkor otvoreného dialógu týkajúceho sa ľudských práv zameraného na výsledky;
15. vyzýva Komisiu, aby bezodkladne prehodnotila existujúce mechanizmy včasného varovania, sieť korešpondentov energetickej bezpečnosti (NESCO) a ďalšie nástroje, ktoré sa ukázali ako neefektívne pri riešení rusko-ukrajinskej energetickej krízy v roku 2009;
16. vyzýva Komisiu a Radu, aby presadzovala zmluvu o energetickej charte a vyzýva partnerov EÚ, ktorí sú signatármi zmluvy o energetickej charte a jej protokolu o tranzite, aby dodržiavali pravidlá a zásady, ktoré sú v nej ustanovené;
17. vyzýva členské štáty, aby sa vzájomne informovali a aby informovali Komisiu o strategických rozhodnutiach a dohodách súvisiacich s projektmi v oblasti energetickej infraštruktúry; poznamenáva, že nedávno uzatvorená dohoda o treťom liberalizačnom balíku ponechala v platnosti postup udeľovania výnimiek v súvislosti s novou infraštruktúrou a stanovila právny rámec pre vydávanie osvedčení prevádzkovateľom prenosovej sústavy vo vzťahu k tretím krajinám;
18. vyzýva Komisiu, aby okamžite zakročila proti nepriateľským pokusom o prevzatie spoločností na energetickom trhu EÚ zo strany netransparentných zahraničných subjektov; je znepokojený nad skutočnosťou, že spoločnosť Surgutneftegaz nedávno nadobudla podiel v maďarskej energetickej spoločnosti MOL a nebola schopná objasniť svoju vlastnícku štruktúru ani odhaliť totožnosť skutočných vlastníkov, čo je legitímna požiadavka maďarského úradu pre reguláciu trhu s energiou; vyzýva Komisiu, aby vyšetrila činnosti netransparentných zahraničných subjektov, ako napr. spoločnosti CENTREX, ktorá nedávno nadobudla 20 % podiel v rakúskom obchodnom a skladovacom zariadení v Baumgartene;
19. zdôrazňuje, že pokrok pri vypracúvaní spoločnej európskej energetickej politiky závisí vo veľkej miere od nadobudnutia účinnosti Lisabonskej zmluvy; naliehavo vyzýva EÚ a členské štáty, aby prijali opatrenia s cieľom zabezpečiť záväzný, progresívny a kompletný zmluvný základ pre spoločnú európsku politiku v oblasti dodávok energie a bezpečnosti; podporuje Lisabonskú zmluvu, ktorá obsahuje ustanovenie o energetickej solidarite a ktorou sa zodpovednosť za politiku v oblasti energetiky delí medzi EÚ a členské štáty, ako krok správnym smerom;
20. poveruje svojho predsedu, aby toto uznesenie postúpil Rade, Komisii a vládam a parlamentom členských štátov.
