12.12.2011 B7-0691/2011 NÁVRH UZNESENIA predložený na základe otázky na ústne zodpovedanie B7-0671/2011
v súlade s článkom 115 ods. 5 rokovacieho poriadku,
o budúcom protokole, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskou úniou a Marockým kráľovstvom ( 2011/2949(RSP) )
Isabella Lövin
,
Raül Romeva i Rueda
,
François Alfonsi
v mene skupiny Verts/ALE
PE479.390v01-00 B7‑0691/2011 Uznesenie Európskeho parlamentu o budúcom protokole, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskym spoločenstvom a Marockým kráľovstvom ( 2011/2949(RSP) )
Európsky parlament ,
– so zreteľom na Dohodu o partnerstve v sektore rybolovu medzi Európskou úniou a Marockým kráľovstvom (nariadenie Rady (ES) č. 764/2006 z 22. mája 2006 Ú. v.
EÚ L 141,29.5.2006, s.
1.
),
– so zreteľom na súčasný protokol, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskou úniou a Marockým kráľovstvom (0000/2011),
– so zreteľom na postup na udelenie súhlasu v súlade s článkom 43 ods. 2 a článkom 218 ods. 6 druhým pododsekom písm. a) Zmluvy o fungovaní Európskej únie (C7-0000/2011),
– so zreteľom na stanoviská Výboru pre rozvoj a Výboru pre rozpočet (A7-0000/2011 a A7-0000/2011),
– so zreteľom na externé hodnotenie ex post predošlého protokolu k dohode, ktorý bol v platnosti od 2007 do konca roka 2011;
– so zreteľom na právne stanovisko k Dohode o partnerstve v sektore rybolovu medzi Európskym spoločenstvom a Marockým kráľovstvom vypracované Právnou službou Európskeho parlamentu (SJ-0269/09, D(2009)37828) zo 14. júla 2009,
– so zreteľom na článok 115 ods. 5 a článok 110 ods. 2 rokovacieho poriadku,
A. keďže v súlade so správou externého hodnotenia ex post, ktorá sa vypracovala v mene Európskej komisie, bol predošlý protokol jednoznačne neuspokojivý; keďže mal najnižší pomer nákladov k ziskom zo všetkých dvojstranných dohôd EÚ, že sa ním podporoval rybolov mnohých vyčerpaných populácií a neprispieval k rozvoju sektoru rybolovu v Maroku;
B. keďže okrem toho predošlý i súčasný protokol stanovuje rybolovné možnosti pre plavidlá EÚ vo vodách okupovaného územia Západnej Sahary, čo je situáciu podľa záverov mnohých právnych expertov a podľa Právnej služby Európskeho parlamentu v rozpore s medzinárodným právom, pretože žiadna krajina neuznala nárok Maroka na toto územie, a nenašli sa dôkazy, ktoré by potvrdili, že dohoda o rybolove je v súlade so želaním alebo v prospech obyvateľov Západnej Sahary;
C. keďže v právnom stanovisku Právnej služby Európskeho parlamentu sa uvádza, že pokiaľ nie sú rešpektované práva západosaharského ľudu v rámci medzinárodného práva, Spoločenstvo by malo predpokladať buď pozastavenie platnosti dohody v súlade s jej článkom 15 a s článkom 9 protokolu, alebo uplatňovať dohodu tak, aby boli plavidlá plaviace sa pod vlajkou EÚ vylúčené z využívania vôd Západnej Sahary;
D. keďže Spoločenstvo by sa nemalo dobrovoľne dostať do postavenia, keď bude môcť byť stíhané Medzinárodným súdnym dvorom za porušovanie medzinárodného práva;
E. keďže akýmkoľvek budúcim protokolom, o ktorom bude Komisia rokovať, sa musia odstrániť závažné problémy, ktoré sa zistili u predošlého a súčasného protokolu;
1. trvá na tom, že v budúcom protokole sa musia výslovne vylúčiť vody okupovaného územia Západnej Sahary, respektíve musia sa obmedziť na vody severne od 27 o 40’ severnej šírky;
2. trvá na tom, že akýkoľvek budúci protokol musí byť obmedzený na tie populácie rýb alebo iných morských druhov, ktorých vedecky preukázaný nadbytok prekračuje možnosti výlovu marockej flotily, ako sa požadujú v zmysle morského práva OSN;
3. vyzýva Komisiu, aby zabezpečila, aby akýkoľvek budúci protokol prispieval k rozvoju marockého systému riadenia rybolovu vrátane kontroly a dohľadu, vedeckého výskumu, rozvoja miestnych flotíl, odbornej prípravy, atď.;
4. je znepokojený tým, že ako naznačuje hodnotenie ex post, súčasný stav populácií rýb a iných morských zdrojov v marockých vodách môže byť taký nízky, že by na obdobie začínajúce 28. februárom 2012 nebolo možné uzavrieť žiaden protokol, pokiaľ bude dodržiavaná podmienka obmedziť využívanie na nadbytočné populácie;
5. poveruje svojho predsedu, aby postúpil toto uznesenie Komisii, členským štátom, marockej vláde a Medzinárodnej komisii pre zachovanie atlantických tuniakov.
