5.7.2010 B7-0421/2010 NÁVRH UZNESENIA predložený na základe vyhlásenia podpredsedníčky Komisie / vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o prístupe k ochoreniu AIDS/HIV z hľadiska ľudských práv
Sophia in 't Veld
,
Charles Goerens
,
Ramon Tremosa i Balcells
,
Leonidas Donskis
v mene skupiny ALDE
PE442.019v01-00 B7‑0421/2010 Uznesenie Európskeho parlamentu o prístupe k ochoreniu AIDS/HIV z hľadiska ľudských práv
Európsky parlament ,
– so zreteľom na blížiacu sa 18. medzinárodnú konferenciu o AIDS: Right Here, Right Now (Práva tu, práve teraz), ktorá sa uskutoční 18. – 23. júla 2010 vo Viedni,
– so zreteľom na deklaráciu o záväzku OSN v oblasti HIV/AIDS pod názvom Celosvetová kríza – celosvetová reakcia, ktorú prijalo Valné zhromaždenie OSN 27. júna 2001 na svojom 26. mimoriadnom zasadnutí,
– so zreteľom na mimoriadne zasadnutie Valného zhromaždenia Organizácie Spojených národov (UNGASS) na vysokej úrovni o HIV/AIDS z 2. júna 2006 a politické vyhlásenie, ktoré na ňom bolo prijaté,
– so zreteľom na deklaráciu o HIV/AIDS, tuberkulóze a iných súvisiacich infekčných chorobách, prijatú 27. apríla 2001 v Abuji, a na spoločnú pozíciu afrických krajín pre zasadnutie UNGASS na vysokej úrovni v roku 2006 a na výzvu na zintenzívnenie činnosti zameranej na zabezpečenie všeobecného prístupu k službám pri ochorení na HIV a AIDS, tuberkulózu a maláriu v Afrike, ktorú podpísala Africká únia 4. mája 2006 v Abuji,
– so zreteľom na svoje uznesenie zo 6. júla 2006 s názvom HIV/AIDS: čas konať; z 24. apríla 2007 s názvom Boj proti HIV/AIDS v rámci Európskej únie a v susedných krajinách, 2006 – 2009; z 20. novembra 2008 s názvom HIV/AIDS: včasná diagnóza a včasná liečba,
– so zreteľom na závery Rady o pokroku vo vykonávaní európskeho akčného programu boja proti HIV/AIDS, malárii a tuberkulóze prostredníctvom vonkajšej činnosti (2007 – 2011) z novembra 2009,
– so zreteľom na správu UNAIDS z roku 2009 o celosvetovej epidémii AIDS,
– so zreteľom na rámec výsledkov UNAIDS za roky 2009 – 2011,
– so zreteľom na správu OSN o rozvojových cieľoch tisícročia z roku 2010,
– so zreteľom na svoje uznesenie z 15. júna 2010 o pokroku pri dosahovaní rozvojových cieľov tisícročia: priebežné hodnotenie v rámci prípravy zasadnutia OSN na vysokej úrovni, ktoré sa uskutoční v septembri 2010,
– so zreteľom na článok 110 ods. 2 rokovacieho poriadku,
A. keďže počet ľudí s ochorením HIV/AIDS stále narastá, pričom sa ich počet vo svete odhaduje na 33,4 milióna a zvlášť znepokojujúce je 2,7 milióna nových ochorení v roku 2008,
B. keďže HIV/AIDS zostáva jednou z hlavných príčin úmrtí vo svete, pretože v roku 2008 zapríčinilo 2 milióny úmrtí, a predpokladá sa, že v budúcich desaťročiach bude vo svetovom meradle aj naďalej významnou príčinou predčasnej úmrtnosti,
C. keďže do konca roku 2009 sa odhadom 5 miliónov ľudí z krajín s nízkymi a strednými príjmami podrobilo antiretrovírusovej liečbe – čo je desaťnásobný nárast za päť rokov a bezprecedentné zvýšenie v histórii verejného zdravia,
D. keďže množstvo nových nákaz je naďalej vyššie než rozširovanie liečby a v roku 2009 sa stále neliečili dve tretiny ľudí spomedzi tých, ktorí liečbu potrebovali, čo znamená, že 10 miliónov chorých ľudí nemalo prístup k potrebnej účinnej liečbe,
E. keďže subsaharská Afrika s 22,4 milióna chorých na HIV/AIDS a 71 % nových ochorení v roku 2008 zostáva najťažšie postihnutou oblasťou,
F. keďže existujú presvedčivé dôkazy o prevencii proti HIV/AIDS ako účinnom spôsobe znižovania novej nákazy,
G. keďže existuje významná programová medzera v zapájaní ľudí s ochorením HIV/AIDS do úsilia v oblasti prevencie,
H. keďže ženy a dievčatá sú naďalej neúmerne postihnuté ochorením HIV/AIDS, pretože na ženy pripadá približne 60 % prípadov ochorení HIV/AIDS v subsaharskej Afrike a toto ochorenie je stále hlavnou príčinou úmrtia a ochorenia žien v reprodukčnom veku,
I. keďže narastajú dôkazy o zvyšujúcej sa nákaze a riziku medzi kľúčovými populáciami „Kľúčové populácie“ sú skupiny so zvýšeným rizikom nákazy alebo dôsledkov spojených s HIV, ktoré zohrávajú kľúčovú úlohu pri šírení HIV a ktorých zapojenie má veľký význam pre účinné a trvalé riešenie problému HIV. „Kľúčové populácie“ sa rôznia podľa miesta, ale zahrnujú zraniteľné a marginalizované skupiny, ako sú osoby s HIV, ich partneri a rodiny, osoby, ktoré poskytujú sexuálne služby alebo si ich kupujú, muži, ktorí majú pohlavný styk s mužmi, užívatelia drog, siroty a iné zraniteľné deti, migranti, vysídlené osoby a väzni.
vrátane osôb, ktoré poskytujú sexuálne služby, mužov, ktorí majú pohlavný styk s mužmi, väzňov, intravenóznych užívateľov drog, migrantov, utečencov a mobilných pracovníkov takmer vo všetkých regiónoch, ako aj v krajinách s rozšírenou epidémiou a zvyčajne sa preventívne programy súvisiace s ochorením HIV/AIDS pre tieto populácie nepovažujú za prioritu a nevenujú sa na ne finančné prostriedky,
J. keďže v dôsledku stigmatizácie spojenej s ochorením HIV/AIDS okolo 30 % nakazených ľudí nevie, že sú HIV/AIDS pozitívni, a v štúdiách sa uvádza, že nediagnostikovaná nákaza podporuje ďalší prenos tohto ochorenia a zvyšuje hrozbu skorého úmrtia medzi ľuďmi s ochorením HIV/AIDS,
K. keďže pohlavný styk s osobou rovnakého pohlavia sa stále vo veľkej miere odsudzuje, predovšetkým v subsaharskej Afrike, kde sa v 31 krajinách považuje pohlavný styk plnoletých osôb s osobou rovnakého pohlavia za trestný čin, v štyroch krajinách sa trestá smrťou, v ďalších viac než 10 rokmi väzenia a takáto stigmatizácia sťažuje preventívnu prácu v súvislosti s HIV/AIDS,
L. keďže kriminalizácia nelegálnych užívateľov drog v mnohých krajinách zabraňuje týmto ľuďom prístup k prevencii, liečbe, opatere a podpore a podnecuje prenos HIV/AIDS v súvislosti s intravenóznym užívaním drog,
M. keďže ešte v 106 krajinách platia zákony a politiky, ktoré predstavujú výrazné prekážky účinného riešenia problému HIV/AIDS,
N. keďže v roku 2008 podľa odhadov 17,5 milióna detí stratilo jedného alebo oboch rodičov v dôsledku ochorenia HIV/AIDS – pričom prevažná väčšina týchto detí žije v subsaharskej Afrike – tieto deti často trpia v dôsledku stigmatizácie a diskriminácie, môže im byť odmietnutý prístup k základným službám, ako je vzdelávanie a bývanie, a zároveň sa zvyšuje hrozba ich nákazy ochorením HIV/AIDS,
O. keďže súvislosti medzi HIV/AIDS a zdravotným postihnutím sa nevenuje náležitá pozornosť, hoci osoby so zdravotným postihnutím sa vyskytujú medzi všetkými kľúčovými populáciami so zvýšeným rizikom vystavenia ochoreniu HIV/AIDS,
P. keďže prístup k riešeniu problému HIV/AIDS z hľadiska ľudských práv má zásadný význam v zastavení tohto epidemického ochorenia,
1. žiada Komisiu a Radu, aby dodržali svoje záväzky a zintenzívnili úsilie v riešení otázky HIV/AIDS ako svetovej priority v oblasti verejného zdravia, pričom v centre pozornosti pri prevencii, liečbe, starostlivosti a podpore sú v súvislosti s HIV/AIDS ľudské práva, ako aj v rámci rozvojovej spolupráce EÚ;
2. vyzýva Komisiu a Radu, aby v EÚ podporovali úsilie o rozvojovú spoluprácu, dekriminalizáciu prenosu a vystavenia HIV/AIDS Podľa informačného materiálu UNAIDS o kriminalizácii prenosu HIV by mali vlády obmedziť kriminalizáciu na prípady zámerného prenosu, t. j. keď osoba vie, že je HIV pozitívna, koná so zámerom prenášať HIV a reálne ho aj prenesie.
vrátane podpory, aby sa ochorenie HIV/AIDS považovalo na účely platnej a budúcej nediskriminačnej legislatívy za postihnutie;
3. vyzýva Komisiu a Radu, aby v politickom dialógu na globálnej a štátnej úrovni podporovali najlepšie metódy a postupy, pokiaľ ide o riešenie otázky HIV/AIDS z hľadiska práv:
– pri zabezpečení presadzovania, ochrany a dodržiavania ľudských práv osôb nakazených HIV/AIDS a ďalších kľúčových populácií,
– pri podpore revízie a zmeny právnych predpisov, ktoré prekážajú účinným programom a službám v oblasti HIV/AIDS založeným na dôkazoch, určeným najmä kľúčovým populáciám ,
– pri uprednostňovaní ľudských práv v rozhodnutiach o vyčlenení finančných prostriedkov na riešenie problému HIV/AIDS v rámci Európskej únie a mimo nej,
– pri programoch v oblasti HIV/AIDS zameraných na osoby nakazené HIV/AIDS a na iné kľúčové populácie, s cieľom podporiť jednotlivcov a spoločenstvá, aby riešili problém HIV/AIDS, znížiť riziko a náchylnosť na nákazu HIV/AIDS a zmierniť negatívny vplyv HIV/AIDS,
– pri uľahčovaní a presadzovaní primeranej účasti kľúčových populácií na navrhovaní, vykonávaní, monitorovaní a hodnotení programov predchádzania, liečby, starostlivosti a podpory v súvislosti s HIV/AIDS,
– pri uľahčovaní všeobecného prístupu k zdravotnej starostlivosti, či už ide o predchádzanie, liečbu, starostlivosť a podporu v súvislosti s HIV/AIDS alebo poskytovanie iných zdravotných služieb, ktoré s týmto ochorením nesúvisia,
– pri uľahčovaní prístupu k vzdelávaniu a zamestnaniu osobám nakazeným HIV/AIDS a iným kľúčovým populáciám,
– pri zabezpečovaní toho, aby súčasťou budúceho monitorovania pokroku v boji proti HIV/AIDS boli ukazovatele, ktoré sa priamo týkajú otázok ľudských práv v súvislosti s HIV/AIDS a ktoré ich hodnotia,
– pri dodržiavaní troch zásad (súhlas na základe informovanosti, dôvernosť a poradenstvo) pri testovaní na HIV/AIDS a iných službách týkajúcich sa HIV/AIDS,
– pri boji proti stigmatizácii a diskriminácii osôb nakazených HIV/AIDS a ďalších kľúčových populácií a pri ochrane ich práv na bezpečnosť a ochranu pred zneužívaním a násilím,
– pri presadzovaní a uľahčovaní širšej účasti osôb nakazených HIV/AIDS a iných kľúčových populácií, pokiaľ ide o riešenie problému HIV/AIDS,
– pri poskytovaní objektívnych a neodsudzujúcich informácií o tomto ochorení,
– pri poskytovaní kompetencií, zručností, vedomostí a zdrojov ľuďom s cieľom chrániť ich pred nakazením HIV/AIDS;
4. vyzýva Európsku komisiu a členské štáty, aby sa zaoberali potrebami žien, pokiaľ ide o prevenciu, liečbu a starostlivosť v súvislosti s HIV/AIDS, ako kľúčovým opatrením na zastavenie epidémie, a to najmä rozšírením prístupu k programom v oblasti sexuálneho a reprodukčného zdravia, ktoré v plnej miere zahrnú služby testovania na HIV/AIDS, poradenstva a prevencie, a zvrátením socioekonomických faktorov, ktoré prispievajú k riziku HIV/AIDS u žien, ako sú rodová nerovnosť, chudoba, nedostatok ekonomických a vzdelávacích príležitostí, chýbajúca právna ochrana a ochrana v oblasti ľudských práv;
5. žiada Komisiu a členské štáty, aby podporovali účasť osôb so zdravotným postihnutím na riešení problému HIV/AIDS a začleňovanie ich ľudských práv do národných strategických plánov a politík v oblasti HIV/AIDS s cieľom zabezpečiť im prístup k službám týkajúcim sa HIV/AIDS, ktoré sú prispôsobené ich potrebám a podobné službám dostupným iným komunitám;
6. vyzýva Komisiu a členské štáty, aby podporovali programy na zmiernenie rizika v súvislosti s väzňami a intravenóznymi užívateľmi drog;
7. žiada Komisiu, aby podporovala národné vlády a aby v reakcii na problém HIV/AIDS zapojili občiansku spoločnosť rozšírením programov na zmiernenie stigmatizácie a diskriminácie a na zlepšenie prístupu k spravodlivosti;
8. vyzýva Komisiu a Radu, aby spolupracovali s UNAIDS a ďalšími partnermi na zlepšení ukazovateľov merania pokroku na svetovej, vnútroštátnej i programovej úrovni pri znižovaní stigmatizácie a diskriminácie súvisiacej s HIV/AIDS vrátane ukazovateľov špecifických pre kľúčové populácie,
9. žiada Komisiu a Radu, aby podporovali činnosť nedávno založeného svetového výboru pre HIV a právo s cieľom zabezpečiť účinnú reakciu legislatívy na HIV/AIDS;
10. vyzýva Komisiu a Radu, aby zapojili Agentúru Európskej únie pre základné práva do získavania ďalších dôkazov o situácii ľudí s HIV/AIDS a iných kľúčových populácií Európy v oblasti ľudských práv, pričom sa vezme do úvahy predovšetkým ich ohrozenie viacnásobnou a mnohostrannou diskrimináciou;
11. vyzýva všetky členské štáty a Komisiu, aby vyčlenili minimálne 20 % celkových rozvojových nákladov na základné potreby pre zdravotníctvo a vzdelávanie, zvýšili svoje príspevky do globálneho fondu na boj proti AIDS, tuberkulóze a malárii a zvýšili financovanie ďalších programov zameraných na posilnenie systémov zdravotnej starostlivosti a komunitných systémov;
12. vyzýva všetky členské štáty a Komisiu, aby zmenili znepokojujúce znižovanie finančných prostriedkov určených na sexuálne a reprodukčné zdravie a práva v rozvojových krajinách a aby podporovali politiky v oblasti liečenia pohlavne prenosných infekcií a poskytovania dodávok materiálu v oblasti reprodukčného zdravia v podobe životne dôležitých liekov a antikoncepčných prostriedkov vrátane kondómov;
13. vyzýva EÚ, aby okrem podpory z rozpočtu pokračovala v práci s využitím rôznych finančných nástrojov na svetovej a vnútroštátnej úrovni, ako aj prostredníctvom relevantných organizácií a mechanizmov, ktoré dosiahli úspechy v riešení otázky ľudských práv v spojitosti s HIV/AIDS, najmä organizácií občianskej spoločnosti a komunitných organizácií;
14. považuje za dobré, že pracovná skupina Rady pre ľudské práva prijala súbor nástrojov na presadzovanie a ochranu všetkých ľudských práv homosexuálov, bisexuálov a transsexuálov , a vyzýva Radu a Komisiu, aby vykonávali tieto odporúčania;
15. poveruje svojho predsedu, aby postúpil toto uznesenie Rade, Komisii, parlamentom členských štátov, generálnemu tajomníkovi OSN, Spoločnému programu OSN pre HIV/AIDS, Svetovej zdravotníckej organizácii a organizátorom 18. medzinárodnej konferencie o AIDS.
