12.12.2007
SPOLOČNÝ NÁVRH UZNESENIA
ktorý v súlade s článkom 103 ods. 4 rokovacieho poriadku predkladajú
– Henri Weber a Lívia Járóka v mene Skupiny Európskej ľudovej strany (kresťanských demokratov) a európskych demokratov
– Kristian Vigenin, Bárbara Dührkop Dührkop, Justas Vincas Paleckis a Csaba Sándor Tabajdi v mene Socialistickej skupiny v Európskom parlamente
– Viktória Mohácsi, Alexander Alvaro a Ignasi Guardans Cambó v mene Skupiny Aliancie liberálov a demokratov za Európu
– Brian Crowley v mene Skupiny Únie za Európu národov
– Monica Frassoni, Daniel Cohn-Bendit a Kathalijne Maria Buitenweg v mene Skupiny zelených/Európskej slobodnej aliancie
– Giusto Catania, Mary Lou McDonald a Sylvia-Yvonne Kaufmann v mene Konfederatívnej skupiny Európskej zjednotenej ľavice - Nordickej zelenej ľavice
a ktorý nahrádza návrhy týchto skupín:
– PSE ( B6‑0512/2007 )
– GUE/NGL ( B6‑0515/2007 )
– Verts/ALE ( B6‑0516/2007 )
– ALDE ( B6‑0517/2007 )
– UEN ( B6‑0519/2007 )
o boji proti rastúcemu extrémizmu v Európe
Uznesenie Európskeho parlamentu o boji proti rastúcemu extrémizmu v Európe
Európsky parlament ,
–
so zreteľom na svoje predchádzajúce uznesenia o rasizme, xenofóbii a extrémizme, najmä uznesenie z 20. februára 1997 o rasizme, xenofóbii a extrémnej pravici, uznesenie z 15. júna 2006 o rastúcom rasistickom a homofóbnom násilí v Európe, ako aj so zreteľom na legislatívne uznesenie z 29. novembra 2007 o návrhu rámcového rozhodnutia Rady o boji proti niektorým podobám a prejavom rasizmu a xenofóbie prostredníctvom trestného práva,
–
so zreteľom na svoje uznesenie z 27. januára 2005 o holokauste, antisemitizme a rasizme,
–
so zreteľom na články 6, 7 a 29 Zmluvy o Európskej únii a článok 13 Zmluvy o ES, ktoré zaväzujú EÚ a jej členské štáty k dodržiavaniu ľudských práv a základných slobôd a ktoré ustanovujú európske prostriedky boja proti rasizmu, xenofóbii a diskriminácii, a so zreteľom na Európsku chartu základných práv a agentúru pre ľudské práva,
–
so zreteľom na medzinárodné nástroje týkajúce sa ľudských práv, ktoré zakazujú diskrimináciu založenú na rasovom a etnickom pôvode, a najmä na Medzinárodný dohovor o odstránení všetkých foriem rasovej diskriminácie a Európsky dohovor o ochrane ľudských práv a základných slobôd, ktoré podpísali všetky členské štáty EÚ a mnoho tretích štátov,
–
so zreteľom na aktivity Európskej únie zamerané na boj proti rasizmu, xenofóbii, antisemitizmu a homofóbii, najmä na smernicu proti diskriminácii 2000/43/ES, v ktorej sa uplatňuje zásada rovného zaobchádzania s ľuďmi bez ohľadu na ich rasový a etnický pôvod, a smernicu 2000/78/ES, ktorá ustanovuje všeobecný rámec pre rovnaké zaobchádzanie v zamestnaní a povolaní, a so zreteľom na rámcové rozhodnutie o boji proti rasizmu a xenofóbii,
–
so zreteľom na uznesenie 1344 (29. september 2003) Parlamentného zhromaždenia Rady Európy o hrozbe, ktorú pre demokraciu predstavujú extrémistické strany a hnutia v Európe,
–
so zreteľom na správu o rasizme a xenofóbii v členských štátoch EÚ v roku 2007 uverejnenú agentúrou pre základné práva,
–
so zreteľom na dokument OBSE s názvom Úlohy a reakcie v súvislosti s nenávisťou motivovanými prípadmi v regióne OBSE (október 2006),
–
so zreteľom na článok 103 ods. 4 rokovacieho poriadku,
A.
je vážne znepokojený oživovaním extrémistických hnutí, polovojenských skupín a strán v Európe, ktoré zakladajú svoju ideológiu, politický prejav, postupy a správanie na diskriminácii vrátane rasizmu, netolerancie, nabádania k náboženskej neznášanlivosti, spoločenského vylúčenia, xenofóbie, antisemitizmu, protirómskeho prístupu, homofóbie, mizogýnie a ultranacionalizmu a keďže v niektorých európskych krajinách sa nedávno vyskytli prípady násilia a vraždenie,
B.
keďže tieto extrémistické ideológie sú nezlučiteľné so zásadami slobody, demokracie, rešpektovania ľudských práv a základných slobôd a právneho štátu, ako sa ustanovuje v článku 6 Zmluvy o EÚ, ktoré odzrkadľujú hodnoty rozmanitosti a rovnosti, na ktorých sa zakladá Európska únia;
C.
keďže žiaden členský štát nie je odolný voči skrytej hrozbe, ktorú extrémizmus predstavuje pre demokraciu, a keďže preto je zakročenie proti šíreniu xenofóbnych postojov a extrémistických politických hnutí európskou výzvou, ktorá si vyžaduje spoločný a koordinovaný postup,
D.
keďže niektoré politické strany a hnutia vrátane tých, ktoré sú v mnohých krajinách pri moci alebo sú zastúpené na miestnej úrovni, vnútroštátnej alebo európskej úrovni, úmyselne začlenili netoleranciu a/alebo násilie na základe rasy, etnického pôvodu, národnosti, náboženstva a sexuálnej orientácie do centra svojho programu,
E.
keďže neonacizmus, paramilitarizmus a iné formy extrémizmu smerujú svoje násilné útoky proti širokej škále zraniteľných skupín obyvateľstva vrátane migrantov, Rómov, homosexuálov, aktivistov proti rasizmu a bezdomovcov,
F.
keďže existencia verejných a ľahko dostupných internetových stránok, ktoré nabádajú k nenávisti, vzbudzuje vážne znepokojenie v súvislosti so spôsobom ako riešiť tento problém bez toho, aby bola porušená sloboda prejavu,
1.
rozhodne odsudzuje všetky rasistické a nenávistné útoky a vyzýva všetky orgány, aby na potrestanie zodpovedných osôb vyvinuli maximálne úsilie; vyjadruje solidaritu so všetkými obeťami takýchto útokov a s ich rodinami;
2.
upozorňuje na to, že boj proti extrémizmu nesmie mať negatívne následky na trvalý záväzok rešpektovať základné práva a základné právne zásady vrátane slobody prejavu a združovania, ako to ustanovuje článok 6 Zmluvy o Európskej únii;
3.
poznamenáva, že rastúci počet extrémistických organizácií, ktoré často obsahujú neofašistické prvky, môžu v spoločnosti vyostriť obavy, ktoré môžu viesť k prejavom rasizmu v širokej škále oblastí vrátane zamestnania, bývania, vzdelávania, zdravotnej starostlivosti, policajného dozoru, prístupu k tovaru a službám a v médiách;
4.
naliehavo žiada Komisiu a Radu, aby sa chopili vedenia pri hľadaní vhodných politických a právnych krokov, najmä v preventívnej fáze v súvislosti so vzdelávaním mladých ľudí a poskytovaním informácií verejnosti, osvetou proti totalitarizmu a šírením zásad ľudských práv a základných slobôd, s cieľom udržať pamiatku európskej histórie pri živote; žiada členské štáty, aby vypracovali politiky vzdelávania vedúce k demokratickému občianstvu, ktoré sa opierajú o práva a povinnosti občanov;
5.
trvá na tom, že Komisia by mala monitorovať celkové uplatňovanie existujúcich právnych predpisov s cieľom zakázať podnecovanie k politickému a náboženskému násiliu, rasizmu a xenofóbii; vyzýva členské štáty, aby monitorovali prísne uplatňovanie a neustále zdokonaľovanie protirasistických zákonov, informácií a kampaní na zvyšovanie povedomia v médiách a vzdelávacích zariadeniach;
6.
vyzýva európske inštitúcie, aby Agentúre EÚ pre základné práva udelili jasnú právomoc na prešetrenie štruktúr extrémistických skupín s cieľom zistiť, či niektoré z nich koordinujú svoju činnosť v rámci svojich skupín na úrovni Európskej únie alebo na regionálnej úrovni;
7.
opätovne vyjadruje presvedčenie, že by sa osobnosti verejného života mali vyhýbať vyhláseniam, ktoré povzbudzujú alebo podnecujú k nenávisti a stigmatizácii skupín ľudí na základe rasy, etnického pôvodu, náboženstva, zdravotného postihnutia, sexuálnej orientácie alebo národnosti; vyjadruje presvedčenie, že ak osobností verejného života podnecujú k nenávisti, ich vysoká verejná viditeľnosť sa bude považovať za priťažujúcu okolnosť;
8.
vyzýva médiá, aby informovali o rizikách nenávistných slovných prejavov a aby pomohli presadzovať zásady a hodnoty demokracie, rovnosti a tolerancie;
9.
žiada všetky členské štáty, aby prinajmenšom zabezpečili možnosť odňať na základe súdneho rozhodnutia verejné financovanie politickým stranám, ktoré nedodržiavajú ľudské práva a základné slobody, demokraciu a zásady právneho štátu, ako stanovuje Európsky dohovor o ochrane ľudských práv a základných slobôd a Charta základných práv, a vyzýva tých, ktorí už túto možnosť majú, aby ju bezodkladne využili; vyzýva ďalej Komisiu, aby zabezpečila, že žiadne finančné prostriedky EÚ nebudú k dispozícii pre médiá, ktoré sú používané ako platforma na šírenie rasistických, xenofóbnych a homofóbnych myšlienok;
10.
vyzýva Komisiu, aby podporovala mimovládne organizácie a organizácie občianskej spoločnosti venujúce sa podpore demokratických hodnôt, ľudskej dôstojnosti, solidarity, začlenenia do spoločnosti, medzikultúrneho dialógu a sociálneho povedomia namiereného proti radikalizácii a násilnému extrémizmu a ktoré bojujú proti všetkým formám diskriminácie;
11.
poveruje svojho predsedu, aby toto uznesenie postúpil Rade, Komisii, vládam členských štátov a Rade Európy.
