P7_TA(2010)0481
Predloženie pracovného programu Komisie na rok 2011
B7-0688 , 0689 a 0697/2010
Uznesenie Európskeho parlamentu z 15. decembra 2010 o oznámení Komisie o pracovnom programe Komisie na rok 2011
Európsky parlament
, –
so zreteľom na oznámenie Komisie o pracovnom programe Komisie na rok 2011 ( KOM(2010)0623 ),
–
so zreteľom na najnovšiu rámcovú dohodu o vzťahoch medzi Európskym parlamentom a Európskou komisiou, predovšetkým jej prílohu 4,
–
so zreteľom na článok 110 ods. 4 rokovacieho poriadku,
A.
keďže je nevyhnutne dôležité, aby sa dialóg medzi Európskym parlamentom a Komisiou uskutočnil včas, aby bolo možné zamerať sa na stanovenie kľúčových strategických cieľov EÚ na nasledujúci rok a na ďalšie roky,
B.
keďže politické priority by mali byť zladené s dostupnými finančnými prostriedkami,
C.
keďže európska politika a činnosti vykonávané v súlade so zásadou subsidiarity ruka v ruke s politikou a činnosťami členských štátov môžu a musia mať skutočný vplyv, pokiaľ ide o pomoc občanom predvídať vývoj rýchlo sa meniacej spoločnosti a reagovať naň,
D.
keďže rok 2011 bude mať zásadný význam pre úspešnosť Únie v budúcnosti a prinesie dôležité výzvy pre Európsku komisiu a Úniu ako celok,
E.
keďže finančná kríza sa ešte stále citeľne prejavuje na hospodárstvach členských štátov a keďže tak na úrovni jednotlivých štátov, ako aj celej EÚ sa musia uskutočniť zásadné úpravy; keďže úplná obnova si vyžaduje spoločnú európsku stratégiu pre udržateľný rast a tvorbu pracovných miest, ktorá sa opiera o potrebné právomoci a zdroje,
1.
konštatuje, že tento pracovný program je prvým, ktorý sa má prijať podľa nového programového cyklu, a zdôrazňuje, že dialóg nadviazaný s Komisiou treba prehĺbiť, aby sa zlepšilo jasné prepojenie medzi politickými prioritami a rozpočtom na ich financovanie na európskej úrovni;
2.
naliehavo žiada Komisiu, aby sa zaviazala k vykonaniu realistického a funkčného programového plánovania, ktoré musí byť účinné, prenesené do reality a uskutočňované lepšie ako v minulosti; žiada tiež jasnejší harmonogram týkajúci sa najdôležitejších návrhov, ktoré majú byť predložené;
3.
naliehavo žiada Komisiu, aby čo najskôr prispôsobila acquis ustanoveniam článkov 290 a 291 ZFEÚ, a to podľa jasne stanoveného harmonogramu;
Úvod
4.
vyzýva Komisiu konať tak, aby plne využívala svoje zákonné právomoci a politickú autoritu; konštatuje, že Európska únia nemôže efektívne fungovať, pokiaľ Komisia nenájde, nevyjadrí a nepodporí všeobecné záujmy Únie a občanov a nebude si účinne plniť povinnosť dohľadu nad uplatňovaním zmlúv a práva EÚ;
5.
konštatuje, že doterajšie úsilie vyvinuté na riešenie finančnej krízy a udržanie hospodárskej obnovy Európy zďaleka nedosiahlo potrebnú úroveň; a vyjadruje poľutovanie nad tým, že pracovný program nezahŕňa dodatočné opatrenia na vytvorenie väčšieho počtu pracovných miest; vyzýva preto Komisiu, aby poskytla svoju podrobnú odpoveď na to, ako budú jej iniciatívy a návrhy reagovať na výzvy;
6.
je presvedčený, že EÚ sa musí bezodkladne zaoberať štrukturálnou reformou, aby zvýšila svoju konkurencieschopnosť a opäť naštartovala rast; domnieva sa tiež, že modernizácia infraštruktúry (vrátane širokopásmového pripojenia), zvýšené úsilie v oblasti výskumu, vývoja a inovácií, politika zabezpečujúca dostatočnú, hospodárnu a ekologickú energiu, inovácie a vývoj nových technológií a kvalita vzdelávania a odbornej prípravy predstavujú základné prvky tejto stratégie;
7.
víta skutočnosť, že reforma európskeho hospodárskeho riadenia sa považuje za prioritu; varuje, že kým EÚ nebude schopná vyvinúť najmä v eurozóne dôveryhodné hospodárske riadenie spôsobilé zabezpečiť riadnu fiškálnu politiku a obnoviť rast, budúcnosť eura bude ohrozená; trvá na tom, že takáto reforma musí plne zohľadňovať pozíciu Parlamentu stanovenú v jeho uznesení z 20. októbra 2010 a jej účelom musí byť podpora hospodárskych a sociálnych cieľov Únie, ktoré sú uvedené v článku 3 Lisabonskej zmluvy;
8.
pripomína, že Parlament a Rada, dve zložky rozpočtového orgánu, by mali byť rovnakou mierou zapojené do každej mobilizácie európskeho finančného stabilizačného mechanizmu; požaduje rýchle predloženie návrhov na to, aby sa mechanizmus na riešenie kríz stal trvalým (napr. Európsky menový fond), ďalej aby sa stratégia Európa 2020 plne začlenila do dlhodobého makroekonomického rámca, aby sa podnikli prvé kroky smerujúce k vzájomnej emisii časti štátneho dlhu a zavedeniu dlhopisov na tento účel, ako sa popisuje v predchádzajúcich správach Parlamentu, a aby sa zabezpečilo jediné vonkajšie zastúpenie eurozóny; uprednostňuje miernu zmenu zmluvy, ktorou sa stanoví právny základ pre tento mechanizmus, pred rozsiahlou zmenou zmluvy;
9.
trvá na tom, že Komisia musí rýchlo predložiť návrhy na revíziu súčasného finančného rámca; uvádza, že viacročný finančný rámec (VFR) na obdobie po roku 2013 musí tiež odrážať rozšírenie rozsahu týchto povinností; vyzýva Komisiu, aby predložila ambiciózny investičný návrh s cieľom splniť ciele stratégie Európa 2020 a vytvoriť pracovné miesta, podporiť rast a zaručiť bezpečnosť európskych občanov; domnieva sa, že flexibilita tohto rámca bude veľmi dôležitá a rozpočet EÚ by mal umožniť mobilizovanie alternatívnych zdrojov financovania (vyčleňovanie, dlhopisy na projekty atď.);
10.
pripomína, že na prijatie nariadenia o VFR je potrebný súhlas Parlamentu; vyzýva Komisiu, aby uľahčila rýchle prijatie medziinštitucionálnej dohody o úlohe Parlamentu pri príprave nasledujúceho VFR a rokovaniach o ňom;
11.
dôrazne nabáda Komisiu, aby v júni 2011, v nadväznosti na prijatie pozície Parlamentu k novému VFR, predložila odvážne a inovatívne návrhy na zásadnú revíziu systému vlastných zdrojov s cieľom vytvoriť systém, ktorý bude spravodlivý, jasný, transparentný a neutrálny, pokiaľ ide o daňové zaťaženie občanov EÚ; je pevne presvedčený, že VFR a otázka vlastných zdrojov sú prepojené, malo by sa o nich rozhodovať súčasne, a to prostredníctvom otvorenej medziinštitucionálnej debaty s intenzívnym zapojením národných parlamentov, a nemožno ich ďalej odkladať;
12.
zdôrazňuje, že kohézna politika predstavuje jeden z najvýznamnejších nástrojov EÚ, ktorými je možné reagovať na hospodársku krízu podporou investícií do reálneho hospodárstva; v tejto súvislosti víta prvé hodnotenie Komisie týkajúce sa vykonávania opatrení súvisiacich s kohéznou politikou v rámci plánu hospodárskej obnovy Európy, čím sa len zdôrazňuje kľúčová úloha, ktorú táto politika zohráva v procese vyrovnávania sa s dôsledkami krízy; zdôrazňuje nespochybniteľné prepojenie kohéznej politiky so všetkými tromi najdôležitejšími prioritami stratégie Európa 2020, a to prostredníctvom zabezpečenia vyššieho inteligentného, udržateľného a inkluzívneho rastu a zároveň podpory harmonického rozvoja vo všetkých 271 regiónoch Únie;
Obnovenie rastu pre pracovné miesta: zvýšenie dynamiky do roku 2020
13.
berie na vedomie zavedenie tzv. európskeho semestra; domnieva sa, že výbory Parlamentu musia zohrávať dôležitejšiu úlohu, aby preukázali svoju odbornosť tým, že budú predkladať „koncoročné správy“ o pokroku v plnení dôležitých cieľov, na ktoré by nadväzovali (spoločné) uznesenia politických skupín;
14.
ľutuje, že návrhy týkajúce sa európskeho semestra a balík v oblasti riadenia poskytujú málo priestoru pre európsku demokratickú kontrolu, a trvá na intenzívnej účasti Parlamentu v oboch otázkach;
Finančná regulácia: dokončenie reformy
15.
vyzýva Komisiu, aby čo najskôr predostrela návrhy na prepracovanie smernice o zneužívaní trhu a smernice o trhu s finančnými nástrojmi; poznamenáva, že Komisia musí mať na pamäti možný kumulatívny účinok návrhov, ktoré predkladá, aby zabezpečila, že sa prostredníctvom nich zvýši stabilita, transparentnosť a zodpovednosť finančného sektora a jeho schopnosť slúžiť reálnej ekonomike, pokiaľ ide o rast a pracovné miesta;
16.
požaduje, aby sa legislatívna iniciatíva týkajúca sa riešenia krízy v bankovom sektore koordinovala s pravidlami politiky hospodárskej súťaže s cieľom vytvoriť komplexný rámec krízového manažmentu, ktorý by sa vzťahoval tak na súkromné, ako aj verejné subjekty a chránil by daňovníkov; je presvedčený, že revízia nariadenia o úverových ratingových agentúrach by sa mala zaoberať aj nedostatkom hospodárskej súťaže v sektore a žiada Komisiu, aby konala, pokiaľ ide o nedávnu žiadosť Parlamentu o preskúmanie možností zriadiť nezávislú európsku úverovú ratingovú agentúru a dosiahnuť intenzívnejšie zapojenie nezávislých verejných subjektov do vydávania ratingov;
Inteligentný rast
17.
vyzýva Komisiu, aby predložila komplexný akčný plán s časovým plánom a cieľmi, pokiaľ ide o vytvorenie jednotného trhu s elektronickým obsahom a službami, a to v záujme otvorenej a prosperujúcej digitálnej spoločnosti a prekonania digitálnych rozdielov;
18.
zdôrazňuje, že digitálny program a investície do IKT majú zásadný význam pre dlhodobú konkurencieschopnosť Európy, a naliehavo žiada členské štáty a Komisiu, aby naďalej uvádzali na trh siete ďalšej generácie a zabezpečovali prístup k nim prostredníctvom pokračujúcej liberalizácie vnútorného trhu komunikačných služieb s cieľom podporiť inovácie v EÚ;
19.
dôrazne nabáda Komisiu, aby v rámci 8. rámcového programu po preskúmaní v polovici obdobia podporila znalosti a inovácie, a pripomína, že je veľmi dôležité, aby Parlament mal možnosť vyjadriť svoje vlastné priority pred prijatím 8. rámcového programu v roku 2012;
20.
víta zámer Komisie v súvislosti s iniciatívou Inovácia v Únii, ktorý bude zahŕňať preskúmanie štátnej pomoci pre rámcové programy v oblasti výskumu a vývoja a inovácií pri súčasnom posilnení úlohy EIB a rizikového kapitálu; uznáva tiež úlohu, ktorú môže verejné obstarávanie zohrávať v stimulovaní inovácií;
21.
naliehavo žiada Komisiu, aby znížila byrokraciu vo svojich programoch v oblasti výskumu a vývoja a zvýšila účasť inovatívnych firiem na projektoch; domnieva sa, že Komisia by mala ďalej presadzovať verejno-súkromné partnerstvá na podporu európskeho výskumu, vývoja a inovácií;
22.
zdôrazňuje, že novým viacročným programom po roku 2013 v oblasti vzdelávania, kultúry, audiovízie, mládeže a občianstva, ktoré by sa mali predložiť v roku 2011, je potrebné prisúdiť dôležité miesto; domnieva sa, že akcie a opatrenia prijaté v rámci týchto programov by mali zodpovedať potrebám európskych občanov a mali by vychádzať z primeraného a účinného rozpočtového rámca; domnieva sa, že iniciatíva Mládež v pohybe podčiarkuje dôležitosť týchto programov;
Udržateľný rast
23.
zdôrazňuje strategický význam hlavnej iniciatívy týkajúcej sa efektívneho využívania zdrojov a naliehavo žiada Komisiu, aby urýchlene vypracovala ambiciózny návrh zameraný na dosiahnutie záväzných cieľov a konkrétnych ukazovateľov v rámci stratégie Európa 2020 – európskeho semestra politickej koordinácie; a vyzýva Komisiu, aby predložila právne predpisy týkajúce sa ďalšieho znižovania emisií EÚ;
24.
domnieva sa, že je potrebné prioritne sa zamerať na riadne a funkčné vykonávanie súčasných legislatívnych nástrojov, ako napríklad tretieho energetického balíka, a plne podporuje iniciatívy v oblasti stratégie 2050, inteligentných sietí a bezpečnosti dodávok;
25.
zdôrazňuje, že na to, aby bol hospodársky rast udržateľný, má bezpečnosť dodávok energie kľúčový význam pre zaistenie neprerušených dodávok, dodržiavania zmluvných dojednaní, zachovania spravodlivých trhových cien a predchádzania závislosti od veľmi malého počtu výrobcov;
26.
je presvedčený, že po oznámení o novej priemyselnej politike pre Európu by mali nasledovať účinné opatrenia, najmä na dosiahnutie žiaduceho prechodu k nízkouhlíkovému a udržateľnému hospodárstvu a na zabezpečenie toho, aby sa dosiahol cieľ 20 % energetickej účinnosti v EÚ;
27.
zdôrazňuje, že zmierňovanie zmeny klímy a prispôsobovanie sa jej je vysokou prioritou, čo prospeje aj konkurencieschopnosti európskeho priemyslu a MSP;
28.
víta kľúčové priority, pokiaľ ide o uverejnenie bielej knihy, a naliehavo žiada Komisiu, aby urýchlila prípravu revízie usmernení TEN-T a ich modernizovaných mechanizmov financovania v súlade so stratégiou Európa 2020 a revíziou rozpočtu EÚ;
29.
od začiatku trvá na tom, že výsledkom reformného procesu SPP musí byť silná, spravodlivá, skutočne spoločná a multifunkčná politika, ktorá bude plniť očakávania spotrebiteľov a producentov a účinným spôsobom zabezpečovať verejné statky, predovšetkým potravinovú bezpečnosť, a zaručovať sebestačnosť EÚ v oblasti potravín;
30.
pripomína, že v uznesení z 8. júla 2010 o budúcnosti spoločnej poľnohospodárskej politiky po roku 2013 naliehavo požadoval, aby sa prostriedky pridelené SPP v rozpočtovom roku 2013 prinajmenšom zachovali v rovnakej výške aj v ďalšom finančnom programovom období;
31.
žiada, aby bol dovoz poľnohospodárskych produktov z tretích krajín do EÚ povolený len vtedy, ak boli vyrobené v súlade s európskymi normami v oblasti ochrany spotrebiteľov, dobrých životných podmienok zvierat a ochrany životného prostredia a minimálnymi sociálnymi normami; naliehavo žiada, aby uzatváranie dvojstranných alebo viacstranných obchodných dohôd nebolo na úkor poľnohospodárskych producentov z EÚ;
32.
v súvislosti s nálezom uvedeným v správe Dvora audítorov, ktorý sa týka reformy trhu s cukrom, nalieha na Komisiu, aby prehodnotila svoje postupy posudzovania vplyvu a tým zaručila, aby sa pri príprave všetkých hodnotení používali najlepšie a najaktuálnejšie informácie, čo bude mať zásadný význam pri posudzovaní vplyvu budúcich dvojstranných obchodných dohôd na kľúčové oblasti hospodárstva EÚ;
33.
víta očakávané návrhy Komisie zamerané na vykonávanie integrovanej námornej politiky (INP), napríklad návrh rámca námorného priestorového plánovania a oznámenie o trvalo udržateľnom raste v pobrežných regiónoch a námorných odvetviach, ako aj oznámenie o integrácii námorného dozoru; zdôrazňuje však, že financovanie realizácie INP sa musí zaručiť z rozpočtu Spoločenstva, a to tak, že naň budú pomerným dielom prispievať všetky sektory, ktorých sa táto politika týka;
Inkluzívny rast
34.
domnieva sa, že inkluzívny rast možno budovať len na základe rovnakého zaobchádzania so všetkými pracovníkmi na pracovisku a rovnakých podmienok pre všetky podniky; je presvedčený, že pracovný program Komisie by mal zahŕňať návrhy na zaručenie týchto zásad, a trvá na tom, že v legislatívnom návrhu týkajúcom sa realizácie vysielania pracovníkov, ako sa predpokladá v oznámení o akte o jednotnom trhu, sa musí objasniť výkon základných sociálnych práv;
35.
žiada Komisiu, aby predložila návrh o finančnej účasti zamestnancov na zisku spoločnosti;
36.
vyzýva Komisiu, aby vo svojich správach k iniciatívam nazvaným Nové zručnosti a nové pracovné miesta a Platforma na boj proti chudobe zohľadnila osobitné ťažkosti, s ktorými sa stretávajú ženy, a konkrétne aby presadzovala rovnosť na pracovisku ako prostriedok boja proti chudobe a povzbudzovala ženy k podnikaniu prostredníctvom uplatňovania opatrení zameraných na výmenu najlepších postupov;
37.
je pevne presvedčený, že, že prekonanie rodových rozdielov v odmeňovaní zostáva naďalej reálnou výzvou, ktorú treba prekonať, a opakuje požiadavky pre Komisiu uvedené v uznesení Parlamentu z roku 2008, aby Parlamentu predložila legislatívny návrh revízie platných právnych predpisov týkajúcich sa uplatňovania zásady rovnakého odmeňovania mužov a žien pri zohľadnení odporúčaní uvedených v prílohe k jeho uzneseniu z roku 2008;
38.
vyzýva Komisiu, aby venovala pozornosť názorom sociálnych partnerov v oblasti dôchodkov a zaručila, že v bielej knihe sa odrazia očakávania oboch zložiek tohto odvetvia vrátane posilnenia prvého piliera;
39.
víta reformu portálu EURES pre pracovnú mobilitu, vďaka ktorému majú mladí pracovníci lepší prístup k informáciám a poradenstvu v oblasti práce, ľutuje však, že tento návrh bol odložený na rok 2012, hoci mladí ľudia ho potrebujú už dnes;
40.
požaduje vyššiu účinnosť a lepšie výsledky, pokiaľ ide o dve hlavné agentúry EÚ pôsobiace v oblasti vzdelávania – Cedefop (Európske stredisko pre rozvoj odborného vzdelávania) a ETF (Európska nadácia pre odborné vzdelávanie);
Využiť potenciál jednotného trhu v záujme rastu
41.
dôrazne podporuje väčšiu integráciu trhu zameranú na významné a pretrvávajúce medzery, ktoré identifikoval profesor Monti, a posilnenie dôvery európskych občanov, pracovníkov, malých podnikov a spotrebiteľov; hoci víta uverejnenie zákona o jednotnom trhu, zároveň si myslí, že návrhy by mali byť ambicióznejšie a konkrétnejšie; vyzýva Komisiu, aby čo najskôr predložila jasné priority a legislatívne návrhy;
42.
požaduje modernizáciu legislatívneho rámca EÚ pre verejné obstarávanie prostredníctvom harmonizácie smerníc a dohody o verejnom obstarávaní a vyzýva na zavedenie jednoznačnejšieho časového plánu na budúci rok;
43.
vyzýva Komisiu, aby zabezpečila konzistentný prístup medzi právnym nástrojom v oblasti európskeho zmluvného práva a smernicou o právach spotrebiteľa; považuje za nevyhnutné, aby sa jasná stratégia Komisie v oblasti spotrebiteľskej politiky naliehavo riešila integrovaným spôsobom už v roku 2011, a nie až v roku 2014, ako sa v súčasnosti navrhuje;
44.
podporuje revíziu smernice o balíku cestovných služieb a preskúmanie smernice o všeobecnej bezpečnosti výrobkov s osobitným zreteľom na dohľad nad trhom;
45.
zdôrazňuje potrebu efektívneho právneho rámca pre bezpečnosť výrobkov v EÚ; podporuje preskúmanie smernice o všeobecnej bezpečnosti výrobkov, ktoré si vyžaduje stanovenie jasnejšieho časového plánu, v súlade s preskúmaním nového legislatívneho rámca (NLF); vyzýva Komisiu, aby preskúmala systém označovania CE s cieľom zabezpečiť, že označenie CE môžu spotrebitelia považovať za značku bezpečnosti;
46.
zdôrazňuje, že pre revitalizáciu jednotného trhu sú nevyhnutné iniciatívy v oblasti občianskeho práva; podporuje akcie Komisie, pokiaľ ide o občiansku spravodlivosť, a vyzýva na lepšie začlenenie zásad elektronickej justície do nástrojov občianskeho práva;
47.
žiada, aby sa definitívne vyriešili problémy okolo vytvorenia európskeho patentu a aby Komisia v prípade potreby predložila návrh na posilnenú spoluprácu;
48.
vyjadruje hlboké poľutovanie nad nedostatočnou legislatívnou iniciatívou v oblasti kabotáže a nad odložením prístupu na železničný trh vrátane otvorenia trhu pre domácich cestujúcich na rok 2012; pripomína pevné presvedčenie Parlamentu, že sa musí zachovať a rozvíjať komplexná politika v oblasti práv cestujúcich v Európe;
Presadzovanie občianskej agendy: sloboda, bezpečnosť a spravodlivosť
49.
je veľmi znepokojený skutočnosťou, že neexistujú žiadne konkrétne návrhy o základných právach ani návrhy horizontálnej smernice o nediskriminácii a že otázka nediskriminácie sa v programe ani neuvádza; vyzýva Komisiu, aby pružne zareagovala a odblokovala smernicu o nediskriminácii;
50.
žiada návrh oznámenia o posilnenej solidarite v rámci EÚ v oblasti azylu, ľutuje však, že neexistujú návrhy právnych predpisov o azyle, pričom má na zreteli, že Únia by mala spoločnú azylovú politiku zaviesť do roku 2012;
51.
žiada návrhy v oblasti migrácie; pripomína, že správne fungovanie navrhovaného systému vstup/výstup bude závisieť od úspechu systémov VIS a SIS II, aj keď systém SIS II ešte nefunguje naplno;
52.
zdôrazňuje potrebu ambicióznej politiky v oblasti základných práv po nadobudnutí platnosti Lisabonskej zmluvy a potrebu čo najväčšej účinnosti základných práv uvedených v charte; žiada Komisiu, aby zabezpečila súlad každej právnej iniciatívy so základnými právami a aby zaručila, že každý členský štát bude pri vykonávaní právnych predpisov EÚ chartu dodržiavať; žiada posilnenie schopností sledovať porušenia Charty základných práv a uplatňovať proti nim zmluvné mechanizmy;
53.
zdôrazňuje, že v boji proti terorizmu a organizovanému zločinu by sa mali plne rešpektovať práva a slobody občanov EÚ a že pre rozvíjanie dôveryhodnej a účinnej bezpečnostnej politiky majú zásadný význam ochrana údajov a právo na právnu nápravu; domnieva sa, že zvyšujúce sa množstvo trestných činov si vyžaduje viac plánov Spoločenstva v oblasti organizovaného zločinu a počítačovej bezpečnosti;
54.
víta návrh týkajúci sa práv obetí zločinu a predovšetkým práva na právnu pomoc a právne poradenstvo, ale ľutuje, že to je jediné navrhované opatrenie; žiada jasný časový plán pre zostávajúce opatrenia v rámci plánu procesných práv;
55.
víta nový komplexný právny rámec pre ochranu osobných údajov v EÚ, ktorý sa začne uplatňovať od roku 2011; zdôrazňuje, že dôkladne preskúma všetky návrhy vrátane systému PNR v EÚ a programu EÚ na sledovanie financovania terorizmu, aby zaistil ich súlad so základnými právami;
56.
víta návrhy v oblasti občianskeho práva, ale žiada Komisiu, aby s cieľom dosiahnuť rovnaké normy pre občanov EÚ vo všetkých členských štátoch zvážila urýchlenie revízie acquis v oblasti občianskeho a trestného práva a aby o tom informovala Parlament;
57.
podporuje iniciatívy zamerané na zosúladenie pracovného a rodinného života okrem iného prostredníctvom opatrení týkajúcich sa minimálnej rodičovskej dovolenky a presadzovania pružnej organizácie práce pre ženy a mužov, ako aj podpory opatrujúcich osôb, aby mohli spojiť zamestnanie s opatrovaním;
58.
vyjadruje poľutovanie nad oneskorením Komisie pri predkladaní legislatívnych návrhov v oblasti prispôsobenia súčasného acquis v oblasti policajnej a súdnej spolupráce v trestných veciach Lisabonskej zmluve, ktoré je prioritou v oblasti slobôd, spravodlivosti a vnútorných vecí;
59.
domnieva sa, že po prijatí Lisabonskej zmluvy je nevyhnutná revízia právneho rámca, a s poľutovaním vníma skutočnosť, že táto revízia sa plánuje až na obdobie rokov 2012 – 2013; trvá na tom, že všetky agentúry v oblasti spravodlivosti a vnútorných vecí (SVV) musia byť efektívne, a predovšetkým musia niesť zodpovednosť;
Európa vo svete: zvyšovanie našej váhy na svetovej scéne
60.
zdôrazňuje, že presadzovanie ľudských práv na celom svete je kľúčovým cieľom Európskej únie na svetovej scéne a že lepšie obchodné vzťahy a väčšia rozvojová pomoc môžu podporiť pokrok v tejto oblasti;
61.
žiada Komisiu, aby udržiavala proces rozšírenia v pohybe;
62.
zdôrazňuje, že v nasledujúcich oblastiach by boli vítané tieto nové iniciatívy:
–
úloha EÚ v boji proti terorizmu s cieľom obmedziť rozširovanie zbraní hromadného ničenia,
–
rozvoj európskeho obranného priemyslu a európske ambície v oblasti obrannej politiky v dlhodobom horizonte (2020),
–
odzbrojenie a globálne riadenie,
–
stratégia vo vzťahu ku krajinám tzv. skupiny BRIC (Brazília, Rusko, India, Čína),
–
preskúmanie Únie pre Stredozemie vzhľadom na súčasnú patovú situáciu,
–
revitalizácia Transatlantickej hospodárskej rady a prípadne tiež spoločné preskúmanie strategickej bezpečnosti v nadväznosti na nové strategické preskúmanie NATO;
63.
zastáva názor, že na to, aby mohla EÚ účinne šíriť svoje hodnoty a zásady a prispievať k politickej stabilite a hospodárskemu rozvoju vo svojom susedstve, musí podporovať mladé demokracie v celej Európe a posilňovať vzťahy so svojimi partnermi; vyzýva Komisiu, aby dokončila revíziu európskej susedskej politiky s cieľom zabezpečiť lepší súlad cieľov politiky a finančných nástrojov; domnieva sa, že podmienky súvisiace s ľudskými právami a demokraciou by sa mali vo vzťahu k susedným krajinám posilniť;
64.
vyzýva Komisiu, aby zvýšila prioritu otázky potravinovej bezpečnosti v celej Afrike; zdôrazňuje potrebu posilniť odvetvie poľnohospodárstva v Afrike udržateľným spôsobom; v tejto súvislosti naliehavo vyzýva Komisiu, aby zabezpečila lepší prístup chudobných obyvateľov Afriky k úverovým a finančným službám; naliehavo vyzýva Komisiu, aby presadzovala opatrenia na zvýšenie objemu vnútrokontinentálneho afrického obchodu vrátane lepších podporných balíkov pre regionálne hospodárske spoločenstvá a na zlepšenie infraštruktúry na celom africkom kontinente;
65.
vyzýva Komisiu, aby každoročne poskytla správu o pokroku EÚ v dosahovaní rozvojových cieľov tisícročia do roku 2015 a aby zaviedla opatrenia, ktorými zaistí, že členské štáty splnia svoje záväzky poskytovať 0,7 % HDP na oficiálnu rozvojovú pomoc, a aby takéto záväzky monitorovala;
66.
zdôrazňuje, že v kontexte prebiehajúcich rokovaní o dohodách o hospodárskom partnerstve by sa malo opäť zameriavať na rozvojový rozmer;
67.
vyzýva Komisiu, aby sa aktívne zasadzovala o hmatateľný pokrok v prebiehajúcich rokovaniach WTO s cieľom čo najskôr uzavrieť kolo rokovaní z Dauhy; trvá na tom, že posilnenie existujúcich a uzatváranie nových bilaterálnych a regionálnych dohôd o voľnom obchode má význam, no malo by sa posudzovať ako doplnková stratégia, a nie ako alternatíva multilaterálneho rámca;
68.
pripomína, že viacstrannosť musí zostať prvotnou prioritou EÚ, a žiada, aby sa v prebiehajúcich a nových rokovaniach o obchode dodržiavala zásada osobitného a diferencovaného zaobchádzania s rozvojovými krajinami; pevne verí, že účinný a reformovaný viacstranný obchodný rámec je potrebný na vybudovanie vyváženejšieho a spravodlivejšieho hospodárskeho systému ako súčasti novej svetovej správy v službách rozvoja a odstraňovania chudoby;
69.
zdôrazňuje, že tovar dovážaný z tretích krajín by sa mal dostať na trh EÚ len v tom prípade, ak je v súlade s európskymi zásadami ochrany spotrebiteľa; domnieva sa, že v rámci medzinárodných rokovaní by Komisia mala trvať na tom, že naši obchodní partneri musia dodržiavať európske environmentálne, sociálne a pracovné normy;
70.
vyzýva, aby do medzinárodných dohôd o obchode, ktoré podpisuje EÚ, bola začlenená doložka o sociálnej zodpovednosti podnikov; domnieva sa, že to musí zahŕňať podávanie správy a zabezpečenie transparentnosti podnikov a náležitú starostlivosť podnikov a skupín podnikov, prešetrovanie v prípade porušenia záväzkov týkajúcich sa tejto zodpovednosti a lepší prístup k súdom pre obete konania podnikov;
71.
žiada Komisiu, aby predložila legislatívnu iniciatívu podobnú novému zákonu USA o tzv. nerastoch z konfliktných oblastí s cieľom posilniť transparentnosť a dobrú správu v ťažobnom priemyselnom odvetví v rozvojových krajinách; vyzýva Komisiu, aby posilnila boj proti korupcii v krajinách, ktoré porušujú ľudské práva a nedodržiavajú zásady dobrej správy vecí verejných;
Od vkladov k výsledkom: čo najlepšie využívanie politických nástrojov EÚ
72.
vyzýva Komisiu, aby urýchlene predložila návrhy na zmenu a doplnenie nariadenie o úrade OLAF;
73.
zdôrazňuje, že Komisia by mala otvorenejšie prispievať k pozitívnemu postoju voči národným vyhláseniam o hospodárení (NMD), ktoré podpisujú ministri financií; zdôrazňuje, že Komisia by mala naliehať na členské štáty, aby vydali národné vyhlásenia o hospodárení; žiada zavedenie komplexných a užívateľsky vyhovujúcich internetových databáz;
74.
požaduje preto systematické, pravidelné a nezávislé hodnotenia programov EÚ, čo sa týka tak vnútorných politík, ako aj rozvojovej pomoci, aby sa zabezpečilo, že dosahujú požadované výsledky nákladovo efektívnym spôsobom, a to s cieľom:
–
zohľadniť pripomienky Parlamentu uvedené v jeho uzneseniach o absolutóriu,
–
umožniť strategickejší horizontálny pohľad na poznatky z rôznych vykonaných hodnotení, ako aj na výkonnosť Komisie;
75.
je pevne presvedčený o tom, že správna a včasná transpozícia a vykonávanie európskych smerníc je mimoriadne dôležité z hľadiska odbúrania nedôvery občanov k aktivitám EÚ; domnieva sa, že si to vyžaduje účinnú spoluprácu medzi Komisiou a členskými štátmi;
76.
naliehavo žiada zjednodušenie právnych predpisov EÚ a zdôrazňuje, že posudzovanie vplyvu, ktoré prebieha pred prijatím právneho predpisu, sa musí využívať nestranne a efektívne, pričom sa zohľadní vykonávanie; rozhodne podporuje neustávajúce úsilie Komisie týkajúce sa projektu inteligentnej regulácie;
77.
víta skutočnosť, že Komisia bude vo svojich posudzovaniach vplyvu venovať viac pozornosti aspektom konkurencieschopnosti, a zdôrazňuje význam hodnotenia kumulatívnych vplyvov viacerých právnych predpisov na konkurencieschopnosť (tzv. kontroly účelnosti);
o
o o
78.
poveruje svojho predsedu, aby postúpil toto uznesenie Rade, Komisii a vládam a parlamentom členských štátov.
