Parlament víta nositeľov Nobelovej ceny
Európske občianstvo
2007-05-07 - 15:45
Alfred Nobel
Túto stredu sa začne ďalšie plenárne zasadnutie EP v Bruseli.
Ešte pred ním však v pléne vystúpia viacerí nositelia Nobelovej ceny.
Poslanci totiž pozvali slávne osobnosti spoločenského a vedeckého života, aby sa s nimi podelili o svoje názory na smerovanie Európy.
Parlament tak vzdá úctu tým Európanom, ktorí za posledných 50 rokov významným spôsobom prispeli k prehĺbeniu ľudských vedomostí a šíreniu mieru vo svete.
Nobelova cena nesie meno švédskeho chemika a inžiniera Alfreda Nobela.
Tento vynálezca dynamitu odkázal vo svojom závete finančné prostriedky na odmeňovanie vedcov, vynálezcov a šíriteľov humanizmu.
Od roku 1901 sa ceny odovzdávajú v kategóriách fyzika, chémia, literatúra, mier, fyziológia a medicína a od roku 1969 aj v kategórii ekonomika.
Ceny sa udeľujú na slávnostnom ceremoniáli v švédskom Štokholme.
Výnimkou je Nobelova cena za mier, ktorá sa do rúk laureátov dostáva v nórskom Osle.
Práve víťazi tejto kategórie patria k najznámejším nositeľom Nobelovej ceny.
Kto by nepoznal Matku Terezu (1979), Michaila Gorbačova (1990), Nelsona Mandelu (1993) alebo Kofiho Annana (2001).
Laureáti Nobelovej ceny v rôznych kategóriách sa na pozvanie Parlamentu objavia v stredu 9. mája v zasadacej miestnosti EP v Bruseli.
Hlavnými témami ich vystúpenia budú smerovanie Únie a výzvy, ktorým Európa čelí.
Pozvaní nositelia Nobelovej ceny
Holanďan Paul Josef Crutzen získal v roku 1995 Nobelovu cenu za chémiu.
Porota ocenila jeho prácu v oblasti atmosférickej chémie a výskum ozónovej vrstvy.
John Hume a David Trimble z Veľkej Británie získali Nobelovu cenu za mier v roku 1998.
Obaja politici pôsobili v Severnom Írsku a zaslúžili sa o mierové riešenie konfliktu v tejto nepokojnej oblasti.
Prvý menovaný bol v rokoch 1979 až 2004 europoslancom.
Ďalší Brit Timothy Hunt sa zase zaslúžil o objav špecifickej bielkoviny cyklín, ktorá hrá rozhodujúcu úlohu pri regulácii rastu a delenia buniek.
Nobelovu cenu za fyziológiu a medicínu získal v roku 2001.
Aj Talianka Rita Levi-Montalcini vyhrala túto kategóriu, avšak ešte v roku 1986.
Spoločne so Stanley Cohenom ju získala za objav rastových faktorov.
Tie sa v posledných dvoch desaťročiach používajú pri liečbe leukémie, aplastickej anémie a pri transplantácii kostnej drene.
Talian Carlo Rubbia vyhral v roku 1984 kategóriu fyzika.
Jeho projekt totiž prispel k objavu intermediálnych častíc slabej interakcie W a Z.
Nobelovu cenu za ekonómiu v roku 1994 získal Reinhard Selten .
Analýzou rovnováhy v teórii nekooperatívnych hier totiž prispel k rozvoju teórie hier.
Americký fyzik Jack Steinberger sa podieľal na objavení nového typu neutrína, čo viedlo k preklasifikovaniu subatómových častíc.
Objav mu v roku 1988 priniesol Nobelovu cenu za fyziku.
Holanďan Martinus J.G. Veltman získal rovnaké ocenenie o 11 rokov neskôr za svoju prácu o elektroslabej interakcii.
Poliak Lech Walesa začal v roku 1978 organizovať nekomunistické odborové hnutie v komunistickom Poľsku a v roku 1981 sa stal jeho prvým predsedom.
Po páde komunistického režimu v roku 1990 bol zvolený za poľského prezidenta.
Nobelovu cenu za mier získal v roku 1983.
Betty Williams a Mairead Corrigan získali Nobelovu cenu za mier v roku 1976.
Spoločne totiž založili "Spoločenstvo ľudí mieru", organizáciu na podporu mierového riešenia konfliktu v Severnom Írsku.
V pléne by mala vystúpiť tiež nositeľka Nobelovej ceny za mier z roku 1977 Irene Khan .
Táto Bangladéšanka stojí od roku 2001 na čele organizácie Amnesty International.
Priamy prenos z podujatia môžete sledovať na nižšie uvedenom odkaze v stredu 9. mája od 15:00 do 16:00.
20070507STO06303 Priamy prenos Nobelova cena (anglicky)
SK
1
PHOTO
20070507PHT06394.jpg
SK
2
LINK
/eplive/public/freetext_page_direct/20061120FTX00012-2101/default_sk.htm
SK
3
LINK
http://nobelprize.org/
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
