22.10.2007
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladajú Esko Seppänen, Gabriele Zimmer a André Brie
v mene Konfederatívnej skupiny Európskej zjednotenej ľavice - Nordickej zelenej ľavice
o samite EÚ – Rusko
Uznesenie Európskeho parlamentu o samite EÚ – Rusko
Európsky parlament ,
–
so zreteľom na Dohodu o partnerstve a spolupráci medzi Európskymi spoločenstvami a ich členskými štátmi na jednej strane a Ruskou federáciou na strane druhej, ktorá nadobudla platnosť v roku 1997 a ktorej platnosť sa skončí v roku 2007,
–
so zreteľom na svoje predchádzajúce uznesenia o vzťahoch medzi EÚ a Ruskom,
–
so zreteľom na článok 103 ods. 2 rokovacieho poriadku,
A.
keďže rozšírená spolupráca a dobré susedské vzťahy EÚ a Ruska majú kľúčový význam pre stabilitu, bezpečnosť a prosperitu celej Európy,
B.
keďže po značne dlhú dobu rozvoj vzťahov zatieňovali kontroverzné otázky, ako napríklad situácia v Čečensku, otázky susedných krajín, dodávok energie a ľudských a demokratických práv,
C.
keďže pretrváva a rastie znepokojenie nad oslabovaním demokracie v Rusku, nad zvyšovaním kontroly médií zo strany štátu, zhoršovaním prostredia pre činnosť mimovládnych organizácií, rastúcou politickou kontrolou súdnictva, narastajúcimi ťažkosťami, ktoré bránia v pôsobení politickej opozície, ako aj nad inými opatreniami, ktoré v značnej miere posilnili právomoci Kremľa,
D.
keďže plány USA vybudovať protiraketový systém, ktorého časti by boli umiestnené v Poľsku a Českej republike, viedli k novému napätiu a nedôvere vo vzťahoch medzi EÚ a Ruskom; keďže ruský prezident Putin vyhlásil, že Rusko prestane dodržiavať podmienky zmluvy z roku 1990 o nešírení zbraní a znížení konvenčných ozbrojených síl v Európe,
E.
keďže uzavretie novej dohody o partnerstve a spolupráci medzi EÚ a Ruskou federáciou má veľký význam pre ich budúcu spoluprácu, najmä čo sa týka budúceho rozvoja hospodárskych vzťahov až po ďalšie posilnenie bezpečnosti a stability v Európe a ďalšie posilnenie rešpektovania ľudských práv, demokracie a právneho štátu ako základu tejto spolupráce; keďže partnerské strany nevyriešili zostávajúce otázky, s ktorými bolo potrebné sa zaoberať s cieľom umožniť začatie rokovaní,
F.
keďže veľké rozdiely medzi členskými štátmi bránia EÚ presadzovať účinnú politiku voči Rusku,
1.
opätovne potvrdzuje svoje presvedčenie, že Rusko zostáva dôležitým partnerom na účely budovania strategickej spolupráce, s ktorým EÚ zdieľa nielen hospodárske a obchodné záujmy, ale aj cieľ úzkej spolupráce na medzinárodnej scéne a tiež v oblasti spoločného susedstva;
2.
odsudzuje skutočnosť, že od minulého samitu sa nedosiahol žiaden nový pokrok vo vzťahoch medzi EÚ a Ruskom; zdôrazňuje, že vzťahy EÚ a Ruska sa nachádzajú v kritickej etape, a preto vyzýva obe partnerské strany na konštruktívnu spoluprácu zameranú na výsledky;
3.
odsudzuje oneskorené začatie rokovaní o dohode o strategickom partnerstve; vyjadruje poľutovanie nad tým, že od minulého samitu sa nedosiahol takmer žiaden nový pokrok; vyzýva ruskú vládu, aby spoločne s Európskou úniou vytvorila podmienky nevyhnutné na rýchle začatie rokovaní; podporuje portugalské predsedníctvo, aby pokračovalo v snahách umožniť čo najrýchlejšie prijatie rokovacieho mandátu pre novú dohodu a bezodkladné začatie rokovaní;
4.
opätovne potvrdzuje svoj názor, že rozhodná obrana ľudských práv a demokratických hodnôt by mala byť hlavnou zásadou akýchkoľvek kontaktov EÚ s Ruskom; nalieha na Komisiu, aby zabezpečila, že tieto hodnoty nebudú mať v rámci rokovaní medzi EÚ a Ruskom druhoradé postavenie a že akákoľvek finančná pomoc poskytnutá Ruským orgánom zohľadní posilňovanie demokratických štandardov v tejto krajine;
5.
zdôrazňuje, že situácia v Čečensku aj naďalej zostáva prekážkou v budovaní vzťahov medzi EÚ a Ruskom; opätovne vyjadruje ostrú kritiku na adresu ruskej politiky v Čečensku a opakovane odsudzuje početné prípady porušovania ľudských práv v tejto krajine; vyzýva Ruskú federáciu, aby urýchlene podnikla kroky na odstránenie mučenia a iného zlého zaobchádzania, svojvoľného väznenia a „zmiznutí“ v Čečenskej republike a aby sa zaoberala stíhaním beztrestnosti v súvislosti s týmito prečinmi;
6.
vyjadruje znepokojenie nad obmedzovaním demokratických slobôd v rámci príprav na voľby do Dumy v decembri 2007 a na prezidentské voľby v marci 2008; vyzýva ruské orgány, aby zaručili slobodný a spravodlivý priebeh oboch volieb s cieľom zabezpečiť opozičným stranám možnosť zúčastniť sa týchto volieb a vytvoriť príležitosť na uskutočnenie súťaživej volebnej kampane pri plnom rešpektovaní zásady slobody vyjadrovania; zdôrazňuje, že sloboda médií má kľúčový význam pre to, aby bolo možné považovať voľby za slobodné a spravodlivé; vyjadruje svoj záujem zúčastniť sa na pozorovaní nadchádzajúcich parlamentných volieb;
7.
berie na vedomie nedávno uzavretú dohodu medzi EÚ a Ruskom o zjednodušení vízového režimu, no zdôrazňuje, že existuje potreba ďalšieho zjednodušenia tohto režimu tak, aby sa vzťahoval aj na bežných cestujúcich bona fide, ktorí nespadajú do žiadnych vopred stanovených kategórií, ako aj potreba liberalizácie v dlhodobom horizonte;
8.
vyzýva Radu a Komisiu, aby zdvojnásobili svoje snahy v riešení problémov pri prechádzaní hraníc EÚ s Ruskom a aby sa zapojili do konkrétnych projektov a plne využívali nový nástroj susedstva a partnerstva a fondy INTERREG určené na cezhraničnú spoluprácu;
9.
podčiarkuje strategický význam spolupráce v oblasti energetiky a potrebu posilniť vzťahy medzi EÚ a Ruskom v tejto oblasti; zdôrazňuje, že ďalšia spolupráca v tejto oblasti musí byť založená na zásadách vzájomnej závislosti a transparentnosti, ako aj na dôležitosti vzájomnej väzby, pokiaľ ide o prístup na trhy, infraštruktúru a investície s cieľom predchádzať vzniku oligopolných trhových štruktúr a diverzifikovať dodávky energie pre Európsku úniu;
10.
podporuje výmenu informácií o pokročilých technológiách v oblasti energetiky a kontakty medzi aktérmi v energetickom sektore EÚ a Ruska, ako aj úsilie potrebné na zlepšenie energetickej účinnosti a vývoj technológií bez emisií CO2, čo predstavuje významné príležitosti na spoluprácu, najmä priemyselnú spoluprácu, a výmenu osvedčených postupov a technológií medzi podnikmi v Rusku a EÚ;
11.
vyzýva Rusko a členské štáty EÚ, aby dosiahli ciele predpísané Kjótskym protokolom; a v tejto súvislosti zdôrazňuje, že rozvinuté krajiny majú osobitnú zodpovednosť a mali by sa preto ujať vedúcej úlohy pri znižovaní emisií; vyzýva Rusko, aby sa aktívne podieľalo na budúcich medzinárodných rokovaniach a aby uľahčilo rýchle dosiahnutie dohody (do roku 2008, najneskôr 2009), ktorá zabezpečí kontinuitu svetového trhu s uhlíkom;
12.
poukazuje na rozdiely medzi EÚ a Ruskom, čo sa týka politiky susedských vzťahov; odmieta zahraničnú politiku zameranú na vytváranie sfér vplyvu; zdôrazňuje potrebu plného rešpektovania suverenity a územnej celistvosti každého štátu; vyzýva EÚ a Rusko, aby konštruktívne spolupracovali na vyriešení bezvýchodiskových konfliktov v ich spoločnom susedstve;
13.
spoločne s ruským ľudom vyjadruje vážne znepokojenie nad plánmi USA vybudovať systém protiraketovej obrany v členských štátoch EÚ; zastáva názor, že nové protiraketové systémy by mohli vyvolať nové preteky v zbrojení, čím by z Európy spravili terč vojenských útokov a vytvorili by nové politické rozdelenia medzi členskými štátmi EÚ, ako aj medzi Ruskom a EÚ; vyzýva USA, aby upustili od týchto plánov, ktoré znepokojili verejnú mienku v Európe; vyzýva vlády a parlamenty Českej republiky a Poľska, aby na svojom území nepovolili budovanie protiraketových systémov;
14.
domnieva sa, že vyhlásenie prezidenta Putina o tom, že Rusko prestane dodržiavať podmienky zmluvy z roku 1990 o nešírení a znížení konvenčných ozbrojených síl v Európe, je neadekvátnou reakciou na plány vybudovať systém protiraketovej obrany; trvá na dôslednom uplatňovaní všetkých platných dohôd o kontrole zbrojenia a odzbrojení; vyzýva na obnovenie politického dialógu s OBSE o bezpečnosti, kontrole zbrojenia a odzbrojení s cieľom definitívne skoncovať s pretekmi v zbrojení v Európe, na dosiahnutie dohody o ďalšom odzbrojovaní a budovaní Európy bez jadrových zbraní;
15.
opätovne zdôrazňuje, že EÚ a Rusko by mali spolupracovať na dosahovaní multilaterálnych riešení globálnych otázok; vyzýva EÚ a Rusko, aby spolupracovali na dosiahnutí mierového riešenia problémov súvisiacich s iránskou jadrovou politikou; vyzýva EÚ a Rusko, aby ako členovia Kvarteta aktívne prispievali k riešeniu konfliktu na Blízkom východe tým, že zabezpečia, aby sa nasledujúca konferencia zaoberala otázkou konečného stavu a zamerala sa na dosiahnutie komplexnej regionálnej mierovej dohody;
16.
vyzýva EÚ a Rusko, aby ako členovia Kvarteta prevzali zodpovednosť za riešenie konfliktu na Blízkom východe a podporovali snahy o uskutočnenie medzinárodnej mierovej konferencie o regionálnej blízkovýchodnej mierovej dohode na základe rezolúcie OSN a mierovej iniciatívy arabských štátov;
17.
poveruje svojho predsedu, aby toto uznesenie postúpil Rade, Komisii, vládam a parlamentom členských štátov a Ruskej federácie a Rade Európy.
