17.11.2008
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladajú Frithjof Schmidt a Angelika Beer
v mene skupiny Verts/ALE
o konflikte v Konžskej demokratickej republike
Uznesenie Európskeho parlamentu o konflikte v Konžskej demokratickej republike
Európsky parlament ,
–
so zreteľom na svoje predchádzajúce uznesenia, najmä uznesenie z 23. októbra 2008 o Konžskej demokratickej republike: o zrážkach vo východných pohraničných oblastiach KDR,
–
so zreteľom na svoje uznesenie z 5. júla 2001 o nezákonnom využívaní prírodných zdrojov v Konžskej demokratickej republike,
–
so zreteľom na svoje uznesenie zo 17. januára 2008 o situácii v Konžskej demokratickej republike a o znásilnení ako vojnovom zločine,
–
so zreteľom na článok 103 ods. 2 rokovacieho poriadku,
A.
keďže obnovené boje medzi povstalcami skupiny Národného kongresu obrany ľudu (CNDP) pod vedením bývalého generála Laurenta Nkundu a konžskou armádou spojenou s milíciami vo východnej časti Konžskej demokratickej republiky spôsobili obrovské utrpenie civilnému obyvateľstvu a smrť mnohých z nich,
B.
keďže ozbrojené skupiny vrátane vládnych vojsk sa dopúšťajú závažných porušení ľudských práv vo východnej časti KDR a plienia prírodné zdroje;
C.
keďže sa 7. novembra v Nairobi uskutočnil mimoriadny samit Africkej únie sponzorovaný OSN o situácii v KDR, na ktorom sa zúčastnil aj prezident KDR Joseph Kabila a prezident Rwandy Paul Kagame, pričom v čase otvorenia samitu vypukli nové boje neďaleko Gomy.
D.
keďže mierová dohoda, ktorá bola podpísaná medzi konžskou vládou a 22 ozbrojenými skupinami vrátane skupiny pod vedením Laurenta Nkundu, v auguste stroskotala,
E.
keďže OSN vymenovala bývalého prezidenta Nigérie Obasanju za osobitného vyslanca s cieľom zvolať mierové rozhovory s podporou OSN, dosiahnuť dohodu o prímerí a otvoriť humanitárny koridor na pomoc utečencom,
F.
keďže sa odhaduje, že 1 milión ľudí je vysídlených len v samotnej provincii Severného Kivu,
G.
keďže prítomnosť verbovaných vojakov z Rwandy v armáde Laurenta Nkundu vyvoláva nepriateľský postoj voči konžským príslušníkom kmeňa Tutsi, ako aj voči Rwande a podľa organizácií pre ľudské práva vláda Rwandy túto prítomnosť podporuje,
H.
keďže využívanie prírodných zdrojov KDR, ako napríklad kolumbitu, ktorý sa používa v mobilných telefónoch, je jedným z hlavných faktorov živiacich konflikt v regióne, ktorým sa udržiava konflikt za posledných desiatich rokov,
I.
keďže susedné krajiny KDR, ktorými sú Rwanda, Uganda, Burundi a Tanzánia, v mnohých prípadoch slúžia ako vývozné a tranzitné krajiny pre nezákonné využívanie prírodných zdrojov z KDR, čím podporujú a financujú ozbrojený konflikt,
J.
keďže bez finančných prostriedkov získaných z plienenia prírodných zdrojov je otázne, či by mnohé z ozbrojených skupín, ktoré terorizujú obyvateľstvo východnej časti KDR, mohli ďalej pôsobiť, pričom by ich kapacity boli prinajmenšom výrazne oslabené,
K.
keďže príslušníkov mierových jednotiek OSN vo Východnom Kivu je príliš málo a sú nedostatočne vyzbrojení na to, aby primerane chránili civilné obyvateľstvo,
L.
keďže národné zhromaždenie KDR prijalo stanovisko, ktorým zdôrazňuje potrebu priameho politického dialógu s národným výborom obrany ľudu a potrebu riešiť hlavné faktory konfliktu, najmä nezákonné využívanie nerastných zdrojov,
1.
odsudzuje masakry civilného obyvateľstva a považuje za dôležité, aby sa zorganizovala medzinárodná nezávislá vyšetrovacia misia s cieľom určiť zodpovedné osoby a ukončiť beztrestnosť;
2.
vyzýva všetky strany, aby potvrdili svoj záväzok chrániť civilné obyvateľstvo a rešpektovať ľudské práva, ako je to uvedené v mierovej dohode z Gomy a v komuniké z Nairobi;
3.
považuje za potrebné, aby sa posilnil mandát a vybavenie misie MONUC s cieľom umožniť, aby misia MONUC splnila svoju zodpovednosť chrániť civilné obyvateľstvo vo východnej časti KDR pred obťažovaním zo strany ktorejkoľvek ozbrojenej skupiny;
4.
domnieva sa, že by sa mala zvolať medzinárodná konferencia o oblasti Veľkých jazier s cieľom nájsť vhodné politické riešenie konfliktu a podporiť pevnú regionálnu hospodársku integráciu, ktorá prinesie výhody všetkým krajinám v regióne;
5.
domnieva sa, že hlavnými príčinami konfliktu vo východnom Kongu je prítomnosť zahraničných ozbrojených skupín, kontrola nad nerastnými a poľnohospodárskymi zdrojmi a beztrestnosť v oblasti porušovania ľudských práv;
6.
vyzýva členské štáty EÚ, aby uplatnili odporúčania panelu odborníkov OSN o nezákonnom využívaní prírodných zdrojov KDR vrátane sankcií pre tie osoby alebo spoločnosti, ktorých účasť na plienení bola preukázaná, aby sa tým prispelo k stabilizácii krajiny;
7.
vyzýva Komisiu a Radu, aby pri rozhovoroch s vládami KDR a susedných krajín trvala na účinných opatreniach s cieľom zabrániť nezákonnému využívaniu prírodných zdrojov KDR a na uplatnení účinných systémov sledovania a dôkazu pôvodu prírodných zdrojov, najmä zlata, kasiteritu (cínovej rudy), kolumbitu, kobaltu, diamantov, pyrochlóru a dreva a aby tieto krajiny zároveň akceptovali vyslanie pozorovateľov OSN na ich územie s cieľom monitorovať vývoz prírodných zdrojov z KDR a zabezpečiť ochranu týchto pozorovateľov s mandátom OSN;
8.
opakovane žiada ustanovenie účinných monitorovacích mechanizmov podobným procesu Kimberley, ktorý by sa uplatňoval v oblasti certifikácie pôvodu prírodných zdrojov z KDR, dovážaných do EÚ;
9.
žiada vyšetrovanie a trestné stíhanie vojnových zločinov a plienenia prírodných zdrojov KDR v súlade so zásadou univerzálnej justície s cieľom ukončiť beztrestnosť;
10.
vyzýva Radu a členské štáty EÚ, aby požiadali generálneho tajomníka OSN o vypracovanie správy o úlohe, ktorú zohrávajú prírodné zdroje v konfliktných situáciách;
11.
poveruje svojho predsedu, aby toto uznesenie postúpil Rade, Komisii, generálnemu tajomníkovi OSN, Africkej únii a vládam KDR a susedných krajín.
